"Disease X" ge inzaaru science veriaku dheefi\nސައިންސްވެރިން ބުނާ ގޮތުގައި "ޑިޒީޒް އެކްސް" އަކީ ކޮވިޑް-19 އަށް ވުރެ ވެސް ނުރައްކާތެރި ބައްޔެއް\nއާ އަހަރަކާ އެކު ދުނިޔެއަށް ހަމަޖެހިލުމުގެ ނޭވާއެއް ލެވިދާނެ ކަމުގެ އުންމީދު ގިނަ ބަޔަކު ކުރެ އެވެ. ފާއިތުވީ 2020 ވެފައި ވަނީ ދުނިޔެ މިހާތަނަށް ދުށް އެންމެ ބިރު އަދި އެންމެ ނާމާން އަހަރަށެވެ. ކޮރޯނާ ވައިރަހުގެ ވަބާ ދުނިޔެއަށް ފެތުރި މިހާތަނަށް މިލިއަނަކަށް ވުރެ ގިނަ މީހުންގެ ފުރާނަ ގެއްލިފައި ވެއެވެ. އަދި 80 ވަރަކަށް މިލިއަން މީހުން އެބަލީގެ ވޭން ތަހައްމަލު ކުރަންޖެހި އަނެއް ބަޔަކު ގޭގޭގައި ތާށިވެފައި އެތައް މަހަކު ތިބެން ޖެހުނެވެ. ކޮރޯނާވައިރަހުން ދިފާއުވުމަށް ތަފާތު ވެކްސިންތައް އުފައްދައި ބޭނުންކުރެވޭ ވަރު ވުމުން އެ ބަލިން އަރައިގަނެ އަލުން ހިންދެމިލެވިދާނެކަމުގެ އުންމީދު އާވެފައި ވަނިކޮށް ސައިންސްވެރިއަކު އަނެއްކާވެސް މިވަނީ ވަރުގަދަ އިންޒާރެއް ދެއްވާފަ އެވެ.\nކޮރޯނާވައިރަސް ވަރުގެ ނުވަތަ އެއަށް ވުރެ ވެސް ނުރައްކާ ވައިރަހެއްގެ ސަބަބުން "ޑީޒީޒް އެކްސް" ގެ ވަބާއެއް އިންސާނީ ދަރިފަސްކޮޅަކަށް ކުރިމަތިވެދާނެ ކަމުގެ އިންޒާރެވެ.\nޕްރޮފެސަރު ޖީން-ޖެކްސް މުޔެމްބޭ ޓަމްފުމް އަކީ އެބޯލާ ވައިރަސް ވެސް ހޯއްދެވި ސައިންސްވެރިޔާ އެވެ. އޭނާ ވިދާޅުވާ ގޮތުގައި ވަރަށް ވަރުގަދަ ވައިރަހަކުން ބޮޑު ބަލިމަޑުކަމެއް ފެތުރުމުގެ ފުރުސަތު މިހާރު ވަނީ ވަރަށް ބޮޑުވެފަ އެވެ.\nސީއެންއެންގައިވާ ރިޕޯޓަކަށް ޕްރޮފެސަރު ޓަމްފެން ވިދާޅުވީ ފުރާނައަށް އިންތިހާއަށް ނުރައްކާ ކުރާނެ މި ވައިރަސް ވުޖުދަށް އަންނާނީ އެފްރިކާގެ ޓްރޮޕިކަލް ރެއިންފޮރެސްޓް ތަކުން ކަމަށެވެ. މިތަނުން އުފެދޭ ބައެއް ވައިރަސް ޖަނަވާރުންގެ ގައިން އިންސާނުންގެ ގަޔަށް އެރުމުގެ ފުރުސަތު ވަރަށް ބޮޑު ކަމަށް އޭނާ ވިދާޅުވި އެވެ.\nމިފަދަ ބަލިބަލި އަރާގޮތުގެ މިސާލެއްގެ ގޮތުން އޭނާ ނެންގެވީ ރީނދޫ ހުން، އިންފްލުއެންޒާ، ރޭބީޒް ފަދަ ބަލިތަކެވެ. މި ހުރިހާ ބަލިތަކެއްގެ ވައިރަސް ވެސް އިންސާނުންގެ ގަޔަށް އެރީ މީދާ ނުވަތަ ދިރޭ ސޫފާސޫފިންނެވެ. އަދި އިންސާނުންގެ ގަޔަށް މި ވައިރަސް ވާސިލްވުމަށް ފަހު ބޮޑު ނުވަތަ ކުދި ބަލިމަޑުކަން ދުނިޔެއަށް ފެތުރިފައި ވެއެވެ.\n"އަހަރެމެން މިހާރު މި އުޅެނީ އާ ޕެތޯޖަންސް އަށް ބޭރަށް ނުކުމެވޭ ފަދަ ދުނިޔެއެއްގައި. އަދި މިއީ އިންސާނީ ދަރިފަސްކޮޅަށް އޮތް އެންމެ ބޮޑު ބިރަކީ،" އޭނާ ވިދާޅުވި އެވެ.\n"ޑިޒީޒް އެކްސް" އަކީ އަދި އުފެދިދާނެ ކަމަށް ހީވާ ބައްޔެއް ނަމަވެސް އެފަދަ ބައްޔެއް ދުނިޔެއަށް ފެތުރިއްޖެނަމަ ވަރަށް ގިނަ ބަޔަކަށް އޭގެ ގެއްލުމާއި ހަލާކާ ކުރިމަތިލާން ޖެހިދާނެކަމުގެ ބިރު ސައިންސްވެރިންނަށް ވަރަށް ބޮޑެވެ.\nޕްރޮފެސަރު ޓަމްފުމް ވިދާޅުވީ އޭނާއަށް ހީފުޅުވަނީ ކުރިޔަށް ހުރި ޕެންޑެމިކްތައް ކޮވިޑް-19 އަށް ވުރެ މާ ގޯސްވާނެ ކަމަށާއި ދުނިޔެއަށް ބޮޑު މުސީބާތަކަށް މިފަދަ ބައްޔެއް ވެގެން ދާނެ ކަމަށެވެ.\n"ޑިޒީޒް އެކްސް"އަކީ ގޮތްނޭނގޭ ވައިރަސްއަކުން އިންސާނުންގެ ސިއްހަތަށް ސީރިއަސް ނުރައްކާތަކެއް ކުރިމަތިވާނެކަމަށް ބެލެވޭތީ ދީފައިވާ ރަމްޒީ ނަމެކެވެ. ދުނިޔޭގެ ސިއްހަތު ޖަމިއްޔާއިން މިހާރު ވަރަށް ޚާއްސަ އިސްކަމެއްދީގެން ރިސާޗްކުރުމަށް ޝޯޓްލިސްޓް ކޮށްފައިވާ ޕެތޯޖަންސްގެ ތެރޭގައި ޑިޒީޒް އެކްސް ހިމެނެ އެވެ. މިގޮތުން ޝޯޓްލިސްޓްކޮށްފައިވާ އިތުރު ބަލިތަކުގެ ތެރޭގައި އެބޯލާ އާއި ސާސް ފަދަ ފުރާނައަށް ނުރައްކާ ބަލިތައް ހިމެނެ އެވެ.\nސައިންސްވެރިން ތައްޔާރު ކޮށްފައިވާ ތަފާތު ރިޕޯޓުތައް ބުނާ ގޮތުން ޑިޒީޒް އެކްސް ކޮވިޑް-19 އަށް ވުރެ ބާރަށް ފެތުރޭ އަދި ބަލިޖެހިގެން މަރުވާ ރޭޓް އެބޯލާ ވައިރަސް ޖެހިގެން މަރުވާ ރޭޓާ ދާދި އެއްވަރެއްގެ ބައްޔަކަށް ވާނެ އެވެ. އެބޯލާ ވައިރަސް ޖެހޭ މީހުންގެ މަރުގެ ރޭޓްއުޅެނީ 50 އާއި 90 އާ ދެމެދުގެ ޕަސެންޓޭޖެއްގަ އެވެ.\nއިނގިރޭސި ވިލާތުގެ ޑެއިލީ މެއިލްއިން ބުނެފައިވާ ގޮތުގައި ހެމޮރެޖިކް ފީވާ ޖެހިގެން ޑޮކްޓަރަށް ދެއްކި މީހަކު އެބޯލާ ވައިރަހަށް ޓެސްޓް ކޮށްފައި ވެއެވެ. ނަމަވެސް މިއީ ޑިޒީޒް އެކްސްގެ ފެށުމަށް ވެދާނެތީ ޑޮކްޓަރުން ތިބީ ބިރުންނެވެ. އަދި ކޮވިޑުން އަރައިގަނެވޭއިރު އަނެއްކާ ޑިޒީޒް އެކްސް އާ ދުނިޔެއަށް ހަނގުރާމަ ކުރަން ޖެހިދާނެތީ މިހާރުއްސުރެ ސައިންސްވެރިން ދަނީ ބަލަމުންނެވެ.\nސައިންސް ކޮވިޑް-19 ކޮވިޑް-19 އިގެ ބަލާއާފާތް


Deepika Aai Ranveer Ge Kaiveni Mumbaigai?\nދީޕިކާއާއި ރަންވީރްގެ ކައިވެނި މުމްބާއީގައި؟\n9 މަސް,4ހަފްތާ,4ގަޑި, 19 މިނެޓް, 57 ސިކުންތު ކުރިން 3260ފަތޯނާ ފާއިޒް\nދީޕިކާ ޕަދުކޯން އަދި ރަންވީރް ސިންހް ބާޖީރާއޯ މަސްތާނީގައި.\nދީޕިކާ ޕަދުކޯން އަދި ރަންވީރް ސިންހްގެ ކައިވެނީގެ ވާހަކަ އަކީ، މިދުވަސްކޮޅު ބޮލީވުޑްގެ މީޑިޔާތަކުގައި އެންމެ ބޮޑަށް ދެކެވޭ ވާހަކައަށް ވަނީ ވެފައެވެ.\nއެދެތަރިން އަންނަ މަހުގެ 14 ވަނަ ދުވަހު ކައިވެނި ކުރާނެކަން އިއުލާން ކޮށްފައިވާއިރު، ގިނަ ބަޔަކު އަންނަނީ އެކަމަށް އިންތިޒާރު ކުރަމުންނެވެ. ޚާއްސަކޮށް، އެދެތަރިންގެ ފޭނުން އަންނަނީ، އެދެމީހުންނަށް މިހާރުއްސުރެ މަރުހަބާއާއި ތަހުނިޔާގެ މެސެޖުތައް ސޯޝަލް މީޑިޔާގައި އާއްމު ކުރަމުންނެވެ.\nދީޕިކާއާއި ރަންވީރްގެ ކައިވެނި އިއުލާން ކުރުމުގެ ކުރިންވެސް މީޑިޔާތަކުން އެދެމީހުންގެ ކައިވެންޏަށް ވަނީ ބޮޑު ސަމާލުކަމެއް ދީފައެވެ. އެގޮތުން، އެދެމީހުންގެ ކައިވެނީގެ ހެދުމާއި، ކައިވެނި ކުރާނެ ތަނަކާއި، ހަފްލާއަށް އަންނާނެ ގެސްޓުންގެ ނަންތަކަށް ދަންދެން އެކި އެކި ނޫސްތަކުން ހާމަކޮށްފައިވެއެވެ. ރަންވީރް އަދި ދީޕިކާ ކައިވެނި ކުރާނީ އިޓަލީގައި ކަމަށް މީގެ ކުރިން ރިޕޯޓްކޮށްފައިވާއިރު، ބައެއް ނޫންތަކުން މިހާރު ބުނަނީ އެދެމީހުން ކައިވެނި ކުރާނީ މުމްބާއީގައި ކަމަށެވެ.\nއެގޮތަށް ނިންމީ އާއިލާގެ ގިނަ މެމްބަރުންނާއި، ގާތް ރައްޓެހިންނަށް އިޓަލީއަށް ދެވެން ނެތުމުން ކަމަށްވެސް ނޫސްތަކުގައިވެއެވެ. ދީޕިކާ އަދި ރަންވީރްގެ ކައިވެނީގެ ހަފްލާތައް ނޮވެމްބަރުމަހުގެ 15 ވަނަ ދުވަހުވެސް ކުރިއަށްދާނެ ކަމަށް ކައިވެންޏާއި ގުޅޭގޮތުން އެދެމީހުން ނެރެފައިވާ ޖޮއިންޓް ސްޓޭޓްމެންޓްގައި ވަނީ ބުނެފައެވެ.


Fathuruveri viyafaari verinnaa gulhigen massala thah hallu kureveyne: Raees\nރައީސް އިބްރާހިމް މުހައްމަދު ސޯލިހު-- ފޮޓޯ: ރައީސް އޮފީސް\nސަރުކާރުގެ ވިސްނުމަކީ ފަތުރުވެރި ވިޔަފާރިވެރިންނާއި ގުޅިގެން މައްސަލަތައް ހައްލު ކުރުން\nރާއްޖޭގެ ފަތުރުވެރިކަމުގެ މިސްރާބު މިހާރު ހުރީ ރަނގަޅަށް ކަމަށާއި މި ސިނާއަތުގައި ދިވެހިންނަށް ދިމާވާ ގޮންޖެހުންތައް ހައްލު ކުރުމަކީ ފަތުރުވެރިކަމުގެ ދަފުތަރު އެކުލަވާލުމުގެ އަމާޒު ކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު މިރޭ ވިދާޅުވެއްޖެ އެވެ.\nފަތުރުވެރިކަމުގެ ފަސްވަނަ މާސްޓަޕްލޭން އިފްތިތާހު ކުރުމަށް މިރޭ ދަރުބާރުގޭގައި އޮތް ރަސްމިއްޔާތުގައި ރައީސް ސޯލިހު ވިދާޅުވީ ދުނިޔޭގެ ބާޒާރުގައި ރާއްޖޭގެ މަގްބޫލުކަން އިތުރުވެފައިވާ ކަމަށާއި އިންވެސްޓަރުންގެ އިތުބާރު ބޮޑުވެފައިވާ ކަމަށެވެ.\nއެގޮތުން ފަތުރުވެރި ރާއްޖެ އައި މިންވަރު 18 އިންސައްތަ ކުރިއަށް ޖެހިފައިވާ ކަމަށާއި، މިއަހަރުގެ ފުރަތަމަ ތިން މަސް ދުވަހު ފަތުރުވެރިކަމުން ލިބޭނެ ކަމަށް އަންދާޒާ ކުރެވޭ އާމްދަނީ 1.1 ބިލިއަން ޑޮލަރަށް އިތުރުވެފައިވަ ކަމަށެވެ. އެގެ އިތުރުން ބޭރުގެ ފަރާތްތަކުން އިންވެސްޓް ކުރަން ހުށަހަޅާ މިންވަރު އިތުރުވެފައިވާ ކަމަށް ވިދާޅުވި އެވެ.\nރައީސް ވިދާޅުވީ މިއަހަރުގެ މިހާތަނަށް ބޭރުގެ 28 ހުށަހެޅުމެއް ސަރުކާރަށް ލިބިފައިވާ ކަމަށާއި، އޭގެ ތެރެއިން 23 ހުށަހެޅުމަކަށް ހުއްދަ ދީފައިވާ ކަމަށެވެ. އަދި މިހާތަނަށް 18 ހުށަހެޅުމެއް ރަޖިސްޓްރީކޮށްފައިވާ ކަމަށާއި، މިއަހަރުގެ ތެރޭގައި 13 ގައުމަކުން ރާއްޖޭގެ ފަތުރުވެރިކަމުގައި އިންވެސްޓުކޮށްފި ކަމަށެވެ.\nއެމަނިކުފާނު ވިދާޅުވީ އެއީ ގާނޫނުގެ ވެރިކަން ހިންގުމާއި ސުލްހަ ގާއިމް ކުރުމުގެ ނަތީޖާ އެވެ.\nރައީސްގެ ވާހަކަފުޅުގައި އިތުރަށް ފާހަގަކުރައްވާފައި ވަނީ ފަތުރުވެރިކަމުގެ ސިނާއަތަށް ގިނަ ދުވަހު ހިދުމަތް ކުރައްވާފައިވާ ފަރާތްތަކުގެ އަގު ވަޒަން ނުކުރެވޭ ވާހަކަ އެވެ. އަދި މަސައްކަތްތެރިންނަށް ހުރި ގޮންޖެހުންތައް ހައްލު ކުރުމަށް އާ މާސްޓަޕްލޭން ވަރަށް މުހިއްމު ކަމަށް ވިދާޅުވި އެވެ.\nފަތުރުވެރިނަން ރާއްޖެއަކީ އެމީހުންގެ ގައުމަށް ވުރެ ރައްކާތެރި ތަނެއްކަން އިހުސާސްކޮށްދިނުމަކީ ސަރުކާރުގެ އަމާޒެއްކަން ފާހަގަކުރައްވާ ރައީސް ސޯލިހު ވިދާޅުވީ ޓޫރިސްޓް ސްކައުޓުން ތަމްރީނު ކުރުމުގެ މަސައްކަތް މިއަހަރުގެ ތެރޭގައިކޮށް، އެ ހިދުމަތް އަންނަ އަހަރުގެ ޖެނުއަރީ 1 އިން ފެށިގެން ދޭން ފަށާނެ ކަމަށެވެ.\nދެމެހެއްޓެނިވި ފަތުރުވެރިކަމެއް ރާއްޖެ އަށް ވަރަށް މުހިއްމު ކަމަށް ރައީސް ވިދާޅުވި އެވެ. ބ، އިންނަފުށި އަދި ގއ. އޮޑަގައްލަ ގެ އެގްރިމަންޓް އުވާލަން ޖެހުނީ އެހެންވެ ކަމަށް އެމަނިކުފާނު ފާހަގަކުރެއްވި އެވެ.\nއެ ސިނާއަތުގައި ދިވެހިންގެ އެންމެ ބޮޑު ކަންބޮޑުވުމަކީ ބިދޭސީ މުވައްޒަފުންނަށް މަތީ މަގާމުތަކާއި ބޮޑު މުސާރަ ދިނުން ކަމަށާއި "އާއިލަތަކަށް އުފާވެރިކަން ލިބޭނީ ފަތުރުވެރި މުވައްޒަފުންނަށް ލިބޭ އެއްޗެއް އިތުރުވެގެން" ކަމަށް ރައީސް ސޯލިހު ވިދާޅުވި އެވެ.\n"މި ސަރުކާރުގައި މި ސިނާއަތުގެ ނާރެހަކީ ރައްޔިތު މީހާގެ ޖީބު،" ރައީސް ވިދާޅުވި އެވެ.\nއެގޮތުން ސަގާފީ ތަންތަނާއި ތަރިކަ ހިމާޔަތް ކުރުމުން ފަތުރުވެރިކަމުގައި ރައްޔިތުންގެ ބައިވެރިވުން އިތުރުވާނެ ކަމަށާއި، ކަނޑޫފަލާއި، ޗަސްބިން ފަދަ ތަންތަން ވެސް ހިމާޔަތް ކުރާނީ އެތަންތަނުން އެންމެ ބޮޑު ނަފައެއް ލިބޭ ގޮތަށް ކަމަށް އެމަނިކުފާނު ޔަގީން ކުރެއްވި އެވެ.\nއެމަނިކުފާނުގެ ސަރުކާރުގެ ފަސް އަހަރު ނިމޭއިރު، ފަތުރުވެރިކަމުން އެކަނިވެސް 35،000 ވަޒީފާ އުފެދޭނެ ކަމަށް ލަފާ ކުރެވޭއިރު، "އޭގެން ދިވެހިންނަށް މަންފާ ކުރާނީ ގާބިލް ދިވެހިން ތަމްރީނުކޮށްގެން" ކަމަށް ރައީސް ސޯލިހު ތަކުރާރުކޮށް ވިދާޅުވި އެވެ.\nމިހާރު އެންމެ ބޮޑު ހިތާމައަކީ ފަތުރުވެރިކަމުގެ ސިނާއަތާއި އެއް ވަރަށް ވައިގެ ބަނދަރު ތަރައްގީވެފައި ނެތުން ކަމަށް ރައީސް ފާހަގަކުރެއްވި އެވެ. އެމަނިކުފާނު ވިދާޅުވި ގޮތުން ނަމަ ސަރުކާރުން ދަނީ ވެލާނާ އިންޓަނޭޝަނަލް އެއާޕޯޓުގެ މަސައްކަތް އަވަހަށް ނިންމާ، އާ ރިސޯޓުތައް ހުޅުވެން ވާއިރަށް ސަރަހައްދީ އެއާޕޯޓުތަކުގެ މަސައްކަތް ވެސް ނިންމުމަށް އަމާޒު ކުރަމުންނެވެ.\nމިހާރު ރާއްޖޭގައި އޮތް ސުލްހައިގެ ސިއްރަކީ އެއްވެސް މީހެއްގެ ހައްގަކަށް އަރައިނުގަތުން ކަމަށް ރައީސް ވިދާޅުވި އެވެ.\nސަރުކާރުގެ ވިސްނުމަކީ ނުހެދި، މަސައްކަތް ހުއްޓިފައިވާ 70 އަށް ވުރެ ގިނަ ރިސޯޓުތަކުގެ ޖޫރިމަނާ ބޮޑެތި އަދަދުތަކުން ނެގުން ނޫން ކަމަށާއި، އެފަރާތްތަކަށް ލުއި ދީގެން ވިޔަފާރިވެރިންނާއި ގުޅިގެން މައްސަލަ ހައްލުކޮށް، މަސައްކަތް އަވަހަށް ފެށޭނެ ގޮތެއް ހޯދުން ކަމަށެވެ.\nޓޫރިޒަމް މިނިސްޓްރީ ރައީސް ޞާލިޙް ފަތުރުވެރިކަން ސަރުކާރު\nތި ހައްލުވީ މިނިމަމްވޭޖް، ދެން މިނިމަމްވޭޖަށް ވޯޓްދިންމީހުން ބާރަށް އަތްޖަހާ


February 09, 2017 4\nރާއްޖެ އާއި ތައިލެންޑުން ވައިގެ ދަތުރުތައް ފުޅާ ކުރަނީ\nރާއްޖެ އާއި ތައިލެންޑާ ދެމެދު އުދުހޭ އެއާލައިންތަކުގެ އަދަދު އިތުރުކޮށް، ވައިގެ ދަތުރުފަތުރުގެ ދާއިރާގައި ދެ ގައުމުން އެއްބާރުލުން ދިނުމާ ބެހޭ އެއްބަސްވުމެެއް އެކުލަވާލުމާ ގުޅޭ މަޝްވަރާތައް އަންނަ މަހު ފަށަން ނިންމައިފި އެވެ.\nއިއްތިހާދުން ރާއްޖެ އަށް އިތުރު4ފްލައިޓް ބާއްވަނީ\nއިއްތިހާދު އެއާވޭސް އިން ރާއްޖޭގެ އޮޕަރޭޝަން ފުޅާކޮށް، ހަފުތާ އަކު އިތުރު ހަތަރު ފްލައިޓް ބާއްވަން ނިންމައިފި އެވެ.\nފްލައިޓް އެޓެންޑެންޓުން ކިޔައިދޭ ބައެއް ސިއްރުތައް\nމަތިންދާބޯޓުން ދަތުރުކުރާ މީހުން، ވައިގެ މަގުން ދަތުރުކުރުމާ ބެހޭ ގޮތުން ވަރަށް ގިނަ މައުލޫމާތު އެނގެން ބޭނުންވެ އެވެ. ފަސިންޖަރުންނަށް ނޭނގޭ ބައެއް ސިއްރުތައް ފްލައިޓް...\nޕައިލެޓަކު މަސްތުވެގެން ހުރެ ބޯޓު ދުއްވަން އުޅެފި\nއިތުރު ބޯޓެއް ގެނެސް މޯލްޑިވިއަންގެ ފްލީޓް 21 އަށް\nގައުމީ އެއާލައިން، މޯލްޑިވިއަންގެ 21 ވަނަ މަތިންދާބޯޓް މިއަދު ރާއްޖެ ގެނެސްފި އެވެ.\nހެލިކޮޕްޓަރުގެ ހިދުމަތަށް އަންނަ މަހު ހުއްދަ ދެނީ\nގާތްގަނޑަކަށް 20 އަހަރުގެ މެދުކެނޑުމަކަށް ފަހު، ރާއްޖޭގައި ހެލިކޮޕްޓަރު އޮޕަރޭޓްކުރުމުގެ ހުއްދަ އަންނަ ޖެނުއަރީ މަހު ތެރޭގައި ދޭނެ ކަމަށް ސިވިލް އޭވިއޭޝަން އޮތޯރިޓީން މިއަދު ބުނެފި އެވެ.\nއިއްތިހާދަކީ ރާއްޖޭގެ އިގްތިސާދުގަ މުހިންމު ބައިވެރިއެއް\nއިއްތިހާދު އެއާވޭސް އަކީ ރާއްޖޭގެ ތަރައްގީ އާއި އިގްތިސާދުގައި މުހިންމު ބައިވެރިއެއް ކަމަށް އެ އެއާލައިނުން މިއަދު ބުނެފި އެވެ.\nDecember 07, 2016 14\nރާއްޖޭގައި ހެލިކޮޕްްޓަރު ދަތުރުތައް އަލުން ފަށަނީ\nރާއްޖޭގައި ކޮމާޝަލް ހެލިކޮޕްޓަރު ދަތުރުތައް ވަރަށް އަވަހަށް އަލުން ފަށާނެ ކަމަށް ޓޫރިޒަމް މިނިސްޓަރު މޫސާ ޒަމީރު މިރޭ ވިދާޅުވެއްޖެ އެވެ.\nތަފާތު ވައިގެ ހިދުމަތްތައް ރާއްޖޭގައި ތައާރަފް ކުރަނީ\nވައިގެ ދަތުުރުފަތުރާ ގުޅޭ ތަފާތު ވައްތަރުގެ ހިދުމަތްތައް ވަރަށް އަވަހަށް ރާއްޖޭގައި ދޭން ފަށާނެ ކަމަށް ސިވިލް އޭވިއޭޝަން އޮތޯރިޓީ އާ ހަވާލުވެ ހުންނެވި ޓޫރިޒަމް މިނިސްޓަރު މޫސާ...


Four Seasons ge Apprenticeship gai baiverivumuge furusath\nފޯރ ސީޒަންސް އެޕްރެންޓިސްޝިޕް ޕްރޮގްރާމުގައި ބައިވެރިވުމުގެ ފުރުސަތު ފުވައްމުލައް ސިޓީގެ ދަރިވަރުންނަށް\n16 އޮކްޓޯބަރ 2019, 19:32 |\nފޯރ ސީޒަން ރިޒޯރޓށްގެ އެޕްރެންޓިސްޝިޕްގައި ބައިވެރިވުމަށް މައުލޫމާތު ދިނުމާއި އިންޓަވިއުކުރުން އަންނަ ހޮނިހިރު ދުވަހު ފުވައްމުލައް ސިޓީ ހާފިޒު އަހުމަދު ސްކޫލުގައި ބޭއްވުމަށް ތައްޔާރުވަމުން އެބަ އާދެއެވެ.\nފުވައްމުލައް ސިޓީގައި ބާއްވާ ކުދިން ހޮވުމުގެ ސެޝަން ތާވަލް ކުރެވިފައި ވަނީ ހެނދުނު 9:30 ގައި ފަށާގޮތަށެވެ. މިސެޝަނުގައި މިޕްރޮގްރާމާއި ގުޅޭ މައުލޫމާތު ދިނުމާއި ދަރިވަރުން ސްކްރީނުކުރުން އަދި އިންޓަވިއުކުރުން ވެސް ކުރިޔަށް ގެންދިއުމަށް ވަނީ ހަމަޖެހިފައެވެ.\nފޯރސީޒަން ރިޒޯރޓްސް އިން އަންނަނީ ހޮސްޕިޓަލިޓީ ދާއިރާއިން ވަޒީފާ އަދާކުރުމުގެ ފުރުސަތާއެކު ބައިވެރިންނަށް ކިޔަވައިދިނުމުމުގެ ކްލާސްތަކެއް ހިންގަމުންނެވެ. އެގޮތުން މިފަހަރު ކުދިން ހޮވުމަށް ހަމަޖެހިފައި ވަނީ އަންނަ އަހަރު މޭމަހުގައި ކިޔެވުން ފެށޭ ކްލާހަށް ކަމަށް ވެއެވެ. މިއީ އެއް އަހަރުގެ މުއްދަތަށް ކުރިޔަށް ގެންދެވޭ ސަރުކާރުގެ ކަމާގުޅޭ ދާއިރާއާއި ގުޅިގެން ހިންގޭ އެޕްރެންޓިސް ޕްރޮގްރާމެކެވެ.\nފޯސީޒަންސްގެ އެޕްރެންޓިސްޝިޕް ޕްރޮގްރާމަކީ ވަރަށްބޮޑު ތަރުހީބެއް ލިބޭ އަދި ގިނަ ދަރިވަރުން ފުރުސަތު ހޯދުމަށް ކުރިމަތިލާ ޕްރޮގްރާމެކެވެ.


Addu Gai Covid-19 Fethurenee Sarukaaru Ge Ihumaalun - Idhikolhu - Vaguthu\nއައްޑޫގައި ކޮވިޑް-19 ފެތުރެނީ ސަރުކާރުގެ އިހުމާލުން - އިދިކޮޅު\nއިދިކޮޅުން ބޭއްވި ޒުވާނުންގެ ސައިކަލްބުރުގެ ތެރެއިން - ވަގުތު އިމޭޖްސް\nއައްޑޫގައި ކޮވިޑް-19 ފެެތުރެމުން ދަނީ ސަރުކާރުގެ އިހުމާލުން ކަމަށާއި، މިކަމަށްޓަކާ އައްޑޫ ރައްޔިތުންގެ ކިބައިން މައާފަށް އެދެން ޖެހޭ ކަމަށް ޕީއެންސީ/ޕީޕީީއެމް ހިމެނޭ އިދިކޮޅު ކޯލިޝަނުން ބުނެފިއެވެ.\nއިދިކޮޅުން ނެރުނު ނޫޫސް ބަޔާނުގައި ބުނެފައި ވަނީ، ސަރުކާރުން ރައްޔިތުންގެ ކިބައިން އެކަމާއި ގުޅިގެން ،ައާފަށް އެދި ރައްކާތެރިކަމަށްޓަކައި އަވަސް ފިޔަވަޅުތަކެއް އަޅަން ޖެހޭ ކަމަށެވެ. އަދި އައްޑޫ ސިޓީގައި ކޮވިޑް-19 ފެތުރެމުން ދިއުމަކީ އެ ކޯލިޝަނުން ނުހަނު ކަންބޮޑުވާކަމެއް ކަމަށް އެ ނޫސްބަޔާނުގައި ވަނީ ބުނެފައެވެ.\nއައްޑޫ ސިޓީގައި ކޮވިޑް-19 ފެތުރެން ފަށާފައިވަނީ ސަރުކާރުން އަޅަން ޖެހޭ ފިިޔަވަޅުތައް އެޅުމުގައި ލަސްވުމުން ކަމަށް އެ ބަޔާނުގައި ވަަނީ ބުނެފައެވެ. އަދި މިއީ ސަރުކާރުން ބަލަން ޖެހޭ މިންވަރަށް ނުބަލާ އެއްރަށުން އަނެއް ރަށަށް ސިޔާސީ މަގުސަދެއް ހާސިލުކުރުމަށް އިސް މަގާމުތަކުގައި ތިއްބަވާ ބޭފުޅުން ދަތުރުކުރަން ހުއްދަ ދިނުމުގެ ނަތީޖާ ކަމަށް އިދިކޮޅުން ވަނީ ބުނެފައެވެ. މިކަމުގައި ސަރުކާރުގެ އިހުމާލު ބޮޑު ކަމަށް އެ ކޯލިޝަނުން ބުނެފައި ވެއެވެ.\n"އައްޑޫ ސިޓީގައި ކޮވިޑް-19 އަށް ފައްސިވެފައިވާ ފަރާތްތަކެއް ފެންނަން. ފަށާފައި ވަނީ ބަލަން ވާވަރަށް ނުބަލާ އއެ ސިޓީއަށް ސަރުކާރުގެ ބަޔަކު ދަތުކުރުކުރުމަށް ސަރުކާރުގެ ފަރާތުން ދިން ހާއްސަ ހުއްދައިގެ ދަށުން އެ ސިޓީއަށް ޒިޔާރަތްކުރު ބައެެއްގެ ސަބަބުންނެވެ. ރައްޔިތުންގެ ސަލާމަތާއި ރައްކާތެރިކަމަށް ބެލުމެއް ނެތި އައްޑޫ ސިޓީ ނޫނަސް ރާއްޖޭގެ ރަށްރަށަށް ސިޔާސީ ބޭފުޅުން މިފަދަ ދަތުރުތައް ކުރަމުން ގެންދަވާކަމީ ހިތާމަހުރި ކަމެކެވެ." އިދިކޮޅުން ނެރުނު ނޫސް ބަޔާނުގައި ވެއެވެ.\nއެކަމުގެ ސަބަބުން އައްޑޫގެ އިތުރުން ހުވަދު އަތޮޅަށްވެސް ކޮވިޑް-19ގެ އަސަރު ކޮށްފައިވާ ކަމަށާއި، ރައްޔިތުންގެ ސަލާމަތާއި ރައްކާތެރިކަމަށް ހާއްސަ ސަމާލުކަމެއް ދިނުމާއި އެކު ކޮވިޑް-19 ހުއްޓުވުމަށް އަވަސް ފިޔަވަޅުތަކެއް އެޅުމަށް ގޮވާލާކަމަށް އެ ނޫސްބަޔާނުގައި ވެއެވެ.\nއަދި މިހާރު ވައިރަސް ފެތުރެމުން އަންނަ ހިސާބުތަކުގައި އަވަސް ފަރުވާތަކެއް ލިބޭނެ އިންތިޒާމު ހަމަޖެއްސުމަށް އެ ކޯލިޝަނުން ވަނީ ގޮވާލާފައެވެ.\nއައްޑޫ ސިޓީގައި މިހާރު ކޮވިޑަށް ފައްސިވެފައި 49 މީހަކު އެބަތިއްބެވެ. އަދި ގދ. ތިނަދޫގައި ހަތަރު މީހަކާއި، ފުވައްމުލަކުން ދެ މީހަކު ފައްސިވެފައި ވެެއެވެ.\nފެބުރުއަރީ 9, 2021 23:33\nދުނިޔޭގެ އެހެން ޤައުމުތަކުގައިވެސް ކޮވިޑް ފެތުރެނީ އެ ޤައުމު ތަކުގެ ސަރުކާރުގެ އިހުމާލުންތަ ؟ އިދިކޮޅޭ ތިގޮވާ ބައިގަޑު ތިބީ އެއްޗެއް ބައްލަވައިގެންތަ ؟\nފެބުރުއަރީ 10, 2021 07:58\nއެހެން ޤައުމުތަކާއި ޚިލާފަށް ރާއްޖެއަކީ ﷲގެ ރަޙްމަތުން ވަކިވަކިން އޮންނަ ރަށްތަކެއް. ރަށްރަށަށް އައިސްގޮސްވަނީ ކޮންބައެއްކަން އެނގޭ. މޮނިޓަރިންގ ވ.ފަސޭހަ. ދޯހަޅިކަމުން އަމިއްލަ އެދުން ބޮޑުކަމުން މިހާބޮޑަށް ބަލި ފެތުރުނީ. ރަށްރަށަށް ގެސްޓުން ދާންވީން. މާލެ އަންނަ އޮޑި ދޯނި ފަހަރުގެ ފަޅުވެރިން މާލެ ފައިބާ އުޅޭ އެކަން މޮނިޓަރިން ނުކުރެވެ. ބޭރުން އަންނަ ނިކަމެތި މީހާ ކަރަންޓީނުވެފަ ބޮޑުން ދޫކޮށްލެވުނު. ވާހަކަ ދައްކަންވެއްޖނަމަ .....\nފެބުރުއަރީ 10, 2021 01:54\nފެބުރުއަރީ 10, 2021 09:20\nވަރަށް ރަގަޅު ވާހަކައެއް ރާއްޖޭގަ ބަލު ފެތުރެނީ ސަރުކާރުން ބަލިފަތުރާތީ\nފެބުރުއަރީ 10, 2021 10:21\nއިދިކޮޅު މުޒާހަރާތަކުގެ ސަބަބުން ކަމަށްވަނީ. މީ ކޮން މުޒާހަރާއެއް ކުރާނެ ވަގުތެއް. އިދިކޮޅުން ބޭނުން ވަނީ މި ޤައުމު ބަލި މަޑުކަމެއްގެ ތެރޭގައި ބާއްވާ ޤައުމު ހަލާކު ކޮށްލުން.


Hulhuvi fahun emme gina touristun aee ingireysivilaathun\nމިހާރު އެންމެ ގިނަ ޓޫރިސްޓުން އަންނަނީ އިނގިރޭސިލާތުން\nބޯޑަރު ހުޅުވި ދުވަހު ފުރަތަމަ އައި ފްލައިޓުން މީހުން ފައިބަނީ -- ފޮޓޯ: އާއިމް ޒަމިރު | އަވަސް\nރާއްޖޭގެ ބޯޑަރު ހުޅުވި ފަހުން މިހާތަނަށް ރާއްޖެއަށް އެންމެ ގިނައިން ޓޫރިސްޓުން އައިސްފައި ވަނީ އިނގިރޭސިވިލާތުން ކަމަށް ޓޫރިޒަމް މިނިސްޓްރީން ބުނެފި އެވެ.\nޓޫރިޒަމް މިނިސްޓްރީން އަވަސްއާ ހިއްސާ ކޮށްފައިވާ ޓޫރިސްޓުން އައި އަދަދު ދައްކުވައިދޭ ފެކްޓް ޝީޓްގައިވާ ގޮތުން މިހާތަނަށް އެންމެ ގިނައިން ޓޫރިސްޓުން އައިސްފައި ވަނީ އިނގިރޭސިވިލާތުންނެވެ. އެ ގައުމުން ރާއްޖެއަށް 70 ޓޫރިސްޓުން އައިސްފައިވެ އެވެ. އޭގެތެރޭ ހިމެނެނީ 34 އަންހެނުންނާއި 36 ފިރިހެނުންނެވެ.\nއިނގިރޭސިވިލާތަކީ ރާއްޖެއަށް އެންމެ ގިނައިން ޓޫރިސްޓުން އަންނަ ގައުމުތަކުގެ ތެރޭގައި ހިމެނޭ ވެސް ގައުމެކެވެ.\nރާއްޖޭގެ ބޯޑަރު މި މަހުގެ 15 ވަނަ ދުވަހު ހުޅުވުމާއެކު އެންމެ ގިނައިން ދެވަނަ އަށް ޓޫރިސްޓުން ޒިޔާރަތް ކުރަމުން ގެންދަނީ އެމެރިކާއިންނެވެ. އެ ގައުމުން މިހާތަނަށް 66 މީހުން އައިސްފައި ވެއެވެ. އެއީ 32 އަންހެނުންނާއި 34 ފިރިހެނުންނެވެ. ތިންވަނަ އަށް އެންމެ ގިނަ ޓޫރިސްޓުން ޒިޔާރަތް ކޮށްފައި ވަނީ ޖަރުމަނުންނެވެ. އެ ގައުމުން 31 މީހުން އައިސްފައިވެ އެވެ. އެއީ 14 އަންހެނުންނާއި 16 ފިރިހެނުންނެވެ.\nޓޫރިޒަމް މިނިސްޓްރީގެ ފެކްޓް ޝީޓް ދައްކާ ގޮތުގައި ރާއްޖެއަށް އެންމެ ފުރަތަމަ ޓޫރިސްޓުން އަންނަން ފެށި އިޓަލީވިލާތުން މިހާތަނަށް އައިސްފައި ވަނީ 10 މީހުނެވެ. އެއީ ދެ އަންހެނުންނާއި އަށް ފިރިހެނުންނެވެ.\nއިމިގްރޭޝަނުން އިއްޔެ ބުނެފައިވާ ގޮތުގައި މިހާތަނަށް ރާއްޖެއަށް 443 ޓޫރިސްޓުން ވަނީ ޒިޔާރަތް ކޮށްފަ އެވެ. ނަމަވެސް ޓޫރިޒަމް މިނިސްޓްރީން ބުނެފައިވާ ގޮތުގައި ޖުމްލަ އައިސްފައިވަނީ 449 މީހުންނެވެ. އިމިގްރޭޝަނުން އިއްޔެ ބުނީ ޓޫރިސްޓް އެރައިވަލްސްގެ އިތުރު ތަފުސީލް ހިމެނޭ ރިޕޯޓެއް ތައްޔާރު ކުރަމުން ގެންދާ ކަމަށެވެ.\nރާއްޖޭގެ ބޯޑަރު ހުޅުވުމާއެކު އެއާލައިންތަކުން ވަނީ ރާއްޖެއަށް އުދުހެން ފަށާފަ އެވެ. މިހާތަނަށް ގަތަރު އެއާވޭސް އާއި އެމިރޭޓްސް އަދި އިއްތިހާދު އެއާވޭސް އަދި ސްރީލަންކަން ފަދަ އެއާލައިންތަނުން ވަނީ ދަތުރުތައް ފަށާފަ އެވެ.\nމިދިޔަ އަހަރު ރާއްޖެއަށް 1.7 މިލިއަން ޓޫރިސްޓުން ޒިޔާރަތް ކޮށްފައި ވެއެވެ. ނަމަވެސް މި އަހަރުގެ ބާކީ އޮތް ދުވަސްތަކުގައި އަންނާނެ ކަމަށް ގައުމީ ޔުނިވާސިޓީ އިން ހެދި ދިރާސާއިން ދެއްކީ 450،134 ޓޫރިސްޓުންނެވެ.\nޓޫރިޒަމް ޓޫރިސްޓް އެރައިވަލް މިނިސްޓްރީ އޮފް ޓޫރިޒަމް + އިގްތިސޯދު ދިވެހި ރާއްޖެ އަލުން ހުޅުވާލުން ނިއު ނޯމަލް\nއިނގިރޭސި ލުއި ލިސްޓުގައި ރާއްޖެ ހިމަނަނީ


ކުޑަކުދިންގެ ބަނޑުގައި އާދަޔާ ޚިލާފަށް ރިއްސާނަމަ ސަމާލުވަމާ! އެއީ ހާސްވުމުގެ ބަލި ހުރިކަމުގެ ނިޝާނެއް!\nޙަޔާތުގައި ބޮޑުކަމެއް ނުވަތަ ނިންމުމެއް ނިންމަން އުޅޭއިރު، ބަނޑަށް ކޮންމެވެސް އުނދަގުލެއްވުމަކީ ގިނަ މީހުންނަށް ކުރިމަތިވަމުން އަންނަ ކަމެކެވެ. އެމެރިކާގެ ސިއްޙަތާއިބެހޭ ޔުނިވާރސިޓީއަކުން ދާދި ފަހުން ހެދި ދިރާސާއަކުން ހާމަވާ ގޮތުގައި، ކުޑަކުދިން ވެސް މިފަދައިން ބަނޑުގައި ރިއްސުމާއި އުނދަގޫތަކެއް ވުމަކީ އެކުދިންގެ ހަށިގަނޑުގައި ހާސްވުމުގެ ބަލި ހުންނަ ކަމުގެ ނިޝާނެކެވެ.\nރިޕޯޓުތަކުން ބުނާގޮތުގައި، ކުޑަކުދިންގެ ބަނޑުގައި އެފަދައިން ރިއްސާނީ، އެކުދިން ވަރަށް ބޮޑަށް ކަމަކާއިމެދު ހާސްވެފައިވާ ނަމައެވެ. މިސާލަކަށް ބުނަންޏާ ޓެސްޓަކާއި ކުރިމަތިލުން ނުވަތަ މެޗަކަށް އަރާއިރު ވެސް، ބައެއް ކުދިންގެ ބަނޑުގައި މިފަދައިން ރިއްސައެވެ.\nސީއެޓްލްގައި މަސައްކަތްކުރާ ކުޑަކުދިންގެ ގެސްޓްރޯއެންޓީރޮލޮޖިސްޓެއް ކަމަށްވާ ޑރ. ނިކޯލް ސްވަންގްޕޮންޓް ޕަޓަމަނޫޝް ބުނެފައިވަނީ، ކުޑަކުދިންގެ ގައިގާ ޚާއްސަކޮށް ބަނޑުގައި މިފަދައިން ރިއްސާ ރިއްސުން ބެލެނިވެރިން އަޅާނުލާ ދޫކޮށް ނުލުމަށެވެ.\n"ކުޑަކުދިންނަށް އެފަދ އުނދަގޫތަކެއް ނުވަތަ ތަދުތަކެއްވާން ފެށީމަ، އަހަރުމެން (ބޮޑެތި މީހުންނަށް) ގިނަ ފަހަރަށް ހެދެ ގޮތަކީ އެކަމާއި އެހާ އަޅާނުލެވެނީ. އެއީ އެވަރު ކަމަކަށްވެސް ނުހެދެނީ. ޚާއްސަކޮށް ޑޮކްޓަރަށް ވެސް ދައްކާފަ، އެއީ އެވަރު ކަމެއް ނޫން ކަމަށް ޑޮކްޓަރުން ވެސް ބުނީމަ، އެކަންތައްތަކާއި އެވަރަށް ފަރުވާލެއް ނުބެހެއްޓެނީ. އެއީ ރަނގަޅު ގޮތެއް ނޫން. ކުޑަކުދިން ވެސް ކަންކަމާއި ހާސްވާނެކަމާއި، ފިކުރު ބޮޑުވެދާނެ ކަމާއި އަދި ނެގަޓިވް ގޮތްގޮތަށް ކަންކަމާއިމެދު ވިސްނާފާނެކަން އަހަރުމެންނަށް ވެސް އެނގި އެކަން ޤަބޫލު ކުރުމަކީ މުހިންމުކަމެއް. މިއީ އެފަދަ ވިސްނުންތަކާއިމެދު އަމިއްލައަށް ކަންތައްކުރާނެ ގޮތް އެކުދިންނަށް ވިސްނައިދޭންވީ މަރުހަލާ." ޑރ. ނިކޯލް ބުނެފައިވެއެވެ.\nދުނިޔޭގެ އެކިކަންކޮޅުތަކުގެ ސައިކޮލޮޖިސްޓިސްޓުން ބުނެފައިވާ ގޮތުގައި ކުޑަކުދިންގެ އެންމެ ގިނައިން ރިޕޯޓު ކޮށްފައިވާ މައްސަލަތަކުގައި ހިމެނެނީ އެކުދިންގެ އުޅުމުގައި ތަފާތުކަމެއް ހުރުމާއި، އޭޑީއެޗްޑީ ހުރުމާއި، ހާސްވުމުގެ މައްސަލަތަކެވެ. ނަމަވެސް ގިނަ ބެލެނިވެރިން އެމީހުންގެ ދަރިންގެ ކިބައިގައި ނަފްސާނީ މައްސަލަތަކެއް ހުންނަ ކަމަށް ޤަބޫލު ކުރަން ދެކޮޅު ހަދައެވެ. އެމީހުން ކުރާ ސުވާލަކީ، އެމީހުންގެ ދަރިން ހާސްވެ ފިކުރު ބޮޑުވާންވީ ކޮންކަމަކާތޯއެވެ. ބެލެނިވެރިންގެ މިފަދަ ޢަމަލުތަކުގެ ސަބަބުން، އެކުދިންގެ މިމައްސަލަތަކަށް ވަނީ ފަރުވާއެއް ނުހޯދިފައެވެ.\nބަނޑުގައި ރިއްސުން ނުވަތަ އެނޫންވެސް އުނދަގުލެއްވުމުގެ ކުރިން، ކުޑަ ކުއްޖަކު ހުރީ ކަމަކާއި ހާސްވެފައިކަން ދެނެގަނެވިދާނެ ބައެއް ނިޝާންތަކަކީ:\n· އެއްވެސް ކަމަކުންކުރެ ކަމަކާނުލާ، ނުވަތަ ކިތަންމެ ކުޑަ ކަމަކަށް ވެސް އެކުދިން "ނޫނެކޭ" ބުނުން.\n· ކުދިކުދި ކަންކަމުގައި ވެސް ބެލެނިވެރިންނާއި، ޓީޗަރުންނާއި އަދި އެކުދިންގެ ރައްޓެހިންގެ ފަރާތުން ވެސް ލަފަޔާއި ޙިޔާލު ހޯދުން، އަދި ހުއްދަވެސް ހޯދުން.\n· އެކުދިންގެ ބެލެނިވެރިންނާއި ވަކިވާ ވަގުތު (މިސާލަކަށް ބެލެނިވެރިން ތަނަކަށްދާ ވަގުތު) އެކުދިން ދެރަވެ ހިތާމަކުރުން.\n· ބޭރަށް (ބައެއްގެ ތެރެއަށް) ގޮވައިގެންދިޔަ ނަމަވެސް، އެކުދިން އެކަނިވެފަ އިނުން.\n· ސްކޫލަށް ނުދާން އުޅުން.\n· އެއްވެސް ގްރޫޕް ހަރަކާތަކު، ނުވަތަ ގިނަ ބަޔަކު އެއްވެގެން ކުރާ ކަމަކު، އެކުދިން ބައިވެރި ނުވުން.\n· އެކުދިން ކުރާ ކޮންމެ ކަމަކުންވެސް، ކަމެއް ގޯސްވެދާނެ ކަމުގެ ބިރު ހީވުން.\nރިޕޯޓުތަކުން ބުނެފައިވާ ގޮތުގައި، ކުދިން ގޮވައިގެން ބޭރަށް ނިކުމެލާ، އެކުދިންނާއެކު އުފާވެރި ވަގުތުކޮޅެއް ހޭދަ ކުރުމަކީ، މިފަދަ ކަންކަމުން އެކުދިން ސަލާމަތްކޮށްދީ މިކަމަށްވެވޭ އެހީއެކެވެ. އަދި ކުދިންނާއި ވާހަކަ ދައްކާ، އެކުދިންނަށް އުނދަގޫވަނީ ނުވަތަ ދެރަވަނީ ކޮންކަމަކާއި ހެދިތޯ ސުވާލުކޮށް އެކަންކަމާއި ވާހަކަ ދެއްކުމަށް ވެސް ކަމާއިބެހޭ މާހިރުން އިރުޝާދު ދީފައިވެއެވެ. ނަމަވެސް މިއާއެކު، ކަމެއް ދިމާވުމުން، އެކަމަކުން އަރައިގަނެވިދާނެ ގޮތްތައް ކުދިންނަށް ވިސްނޭނެހެން ކިޔައިދީ، އެކުދިން އަމިއްލައަށް އެކަންކަމަށް ޙައްލެއް ހޯދުމަށް ފުރުސަތު ދިނުމަކީ ވެސް ބުއްދިވެރި ކަމެއް ކަމުގައި ރިޕޯޓުތަކުން ބުނެފައިވެއެވެ.


މިއަދުގެ ޙާލަތަށް ބަލައިފިނަމަ ކައިވެނީގެ ޙަޔާތުގައި ޖެހޭ މައްސަލަތައް ދަނީ އިތުރުވަމުންނެވެ. ކައިވެނި ރޫޅޭ ޢަދަދުވެސް ދަނީ އިތުރުވަމުންނެވެ. މައިންބަފައިން ދުނިޔޭގައި ތިބެމެ މަރުވުމުން ނިކަމެތިވާ ދަރިންގެ އަދަދު ވެސް މިދަނީ އިތުރުވަމުންނެވެ.\nމިޙާލަތުގައި ވަރަށް ފުންކޮށް ވިސްނައިލަން ޖެހޭ މައްސަލައެއް މިރޭ ފާހަގަކޮށްލާނަމެވެ. އެގޮތުން ބަލާއިރު ކޮންމެ މީހެއްގެ މައްޗަށްވެސް އޮތް އެންމެ ބޮޑު އެއް ޒިންމާއަކީ އެމީހާގެ ޢާއިލީ ދިރިއުޅުމުގެ ކަންކަން ބެލެހެއްޓުމެވެ. ޢާއިލާއަށްޓަކައި ކޮށްދޭން ޖެހޭ ކަންކަން ކޮށްދިނުމެވެ. ނަމަވެސް ބައެއް މީހުން އެކަން ދެކެނީ ދެވަނައަށް ނުވަތަ3ވަނައަށް ކުރަންޖެހޭ ކަމެއްގެ ގޮތުގައެވެ.\nމިހެން ބުނަން މިޖެހެނީ އެމީހާގެ ގޭގައި ކުރަންޖެހިފައި ހުންނަ ކަންކަން ނުކޮށް ގޮސް އެހެން މީހުންނަށް ކަންކަން ކޮށްދޭތީއެވެ. ނިކަން ވިސްނައިލަބަލާށެވެ! ގޭގައި ކަމެއް ނުވެ ހުރުމުން އަނބިދަރިންނަށް ދަތިވާއިރު އެކަންކޮށް ނުދީ ގޮސް އެހެން މީހުންނަށް ކަންކަން ކޮށްދޭއިރު އެކަން އަނބިމީހާއަށް އެބަ އެނގެއެވެ. އެހާލަތުގައި ނިކަން ބުނެބަލާށެވެ! ތިބާއަކީ އަނބިމީހާ ނަމަ ހަމަ ރުހިގެން އަނގައިންވެސް ނުބުނެ ހުންނާނީ ހެއްޔެވެ؟ އެއީ ކުރެވިދާނެ ކަމެއް ހެއްޔެވެ؟\nއެކަން އެގޮތަށް ކުރެވޭނެ އެއްވެސް އިންސާނަކު ހުރެދާނެ ކަމަށް ޤަބޫލުކޮށްގެން ނުވާނެއެވެ. ރުޅި އައިސް ޒުވާބު ނުކުރިނަމަވެސް ހަމަ އެކަކުވެސް މިފަދަ ކަންކަމަށް ރުހިގެނެއް ނުހުންނާނެއެވެ. ވީމާ ޢާއިލީ ދިރިއުޅުން މައްސަލަތަކުން ސަލާމަތްކުރަން ބޭނުން ނަމަ މިކަންކަމަށް ވަރަށް ބޮޑަށް ސަމާލުކަންދޭންވާނެއެވެ!\nއަމިއްލަ ގޭގައި ކުރަން ހުންނަ ކަންކަން ކުރަން ހުރަސް އެޅޭގޮތަށް އެކަން އެގިހުރެ ތިބާ ލައްވައި ކަންކަން ކުރުވާނަމަ އެމީހަކީ ތިބާގެ ޙަޤީޤީ އެކުވެރިއެއް ނޫނެވެ. އެފަދަ މީހުންނަކީ ތިބާގެ އަމިއްލަ ދިރިއުޅުމަށްވުރެ އެމީހެއްގެ ކަންކަން ކުރިއަށް ނެރޭ މީހެކެވެ. ވީމާ އެފަދަ މީހުންނާއިއެކުގައި ގާތްގުޅުން ނުބާއްވާށެވެ!\nއެއިގެ ބަދަލުގައި ތިބާގެ ގޭގައި ކަމެއް ނުވެ ހުރިނަމަ އެކަމެއް ކޮށްދޭ ނުވަތަ ތިބާ އެކަންކުރަން ވާގިވެރިވެ، އެހތެރިވެ ހިތްވަރުދޭނަމަ އެމީހަކީ ތިބާއަށް ހެޔޮއެދޭ މީހެކެވެ. އެފަދަ މީހުންނާއި ގުޅުން ބަދަހިކުރާށެވެ!


މި އިޢުލާނާއި ގުޅޭ މަޢުލޫމާތު ކަރުދާސް މި ކޮމިޝަނުގެ ވެބްސައިޓް www.elections.gov.mv ގައި ޝާއިޢު ކުރެވިފައިވާނެއެވެ. މި ޕްރޮޖެކްޓާ ބެހޭގޮތުން އެއްވެސް ސުވާލެއްވާނަމަ އީމެއިލް ކުރައްވާނީ 2018 އޯގަސްޓް 11 ވާ ހޮނިހިރު ދުވަހުގެ 14:00ގެ ކުރިން، ތިރީގައިވާ އީމެއިލް އެޑްރެހަށެވެ. މި އިޢުލާނާއި ގުޅިގެން އިތުރު މަޢުލޫމާތު ހޯއްދެވުމަށް އީމެއިލް ކުރައްވާނީ [email protected] އަށެވެ.\nބީލަން ހުޅުވުން އޮންނާނީ 2018 އޯގަސްޓް 12 ވާ އާދީއްތަ ދުވަހުގެ 14:00ގައި އިލެކްޝަންސް ކޮމިޝަން (ޕޯޓް ކޮމްޕްލެކްސް5ވަނަ ފަންގިފިލާ، ހިލާލީމަގު) ގައެވެ. ގަޑިޖެހުމަށްފަހު ހުށަހަޅާ ބީލަންތައް ބަލައިނުގަނެ އަނބުރާ ރައްދު ކުރެވޭނެއެވެ. ބީލަންތައް ހުންނަންވާނީ ސިޓީ އުރައެއްގައި ބަންދުކުރެވިފައެވެ. ބޭރުގައި ބީލަމަށް ދެވިފައިވާ ނަން، ޕްރޮޖެކްޓް ނަންބަރ، ހުޅުވަން ކަނޑައެޅިފައިވާ ތާރީޚާއި ވަޤުތު އަދި ކޮންޓްރެކްޓަރުގެ ނަން ލިޔެވިފައި އޮންނަންވާނެއެވެ.


Beyvafaatherivi Loabiveriyaa Ah "Kulhi Dhakkaalaifi" - Vaguthu\n"ބޭވަފާތެރިވި ލޯބިވެރިޔާއަށް "ކުޅި ދައްކާލައިފި\nބޭވަފާތެރިވަމުން ދިޔަ އަންހެނަކަށް ފިލާވަޅެއް ދިނުމަށް ކަމަށް ބުނެ، އިންޑިއާގައި ފިރިހެނަކު އޭނާގެ ލޯބިވެރިޔާ އެތައް ބައެއްގެ ކުރިމަތީގައި މަރާލައިފިއެވެ. އެމީހާ އޭނާގެ ލޯބިވެރިޔާ މަރާލީ ވަޅުން ޙަމަލާ ދީގެންނެވެ. މިކަން ހިނގާފައިވަނީ އިންޑިޔާގެ ޓެލެންގަނާގައެވެ.\nމިކަމުގެ ތެރޭގައި 22 އަހަރުގެ އަންހެނެއް މަރުވެފައިވާއިރު، 24 އަހަރުގެ ފިރިހެން މީހާ މިހާރުވަނީ މިމީހާ މަރާލުމުގެ ކުށުގެ ތުޙުމަތުގައި ފުލުހުންގެ ބެލުމުގެ ދަށަށް ގެންގޮސްފައެވެ.\nފިރިހެންމީހާ މިމީހާއަށް ހަމަލާދީފައިވަނީ އޮފީސް ނިންމާފައި ގެޔަށް ދާން ނިކުތް މަގުމަތީގައެވެ. މަންޒަރު ދުށް މީހުނާ ހަވާލާދީ އިންޑިޔާގެ ނޫސްތަކަށް ރިޕޯޓްކޮށްފައިވާ ގޮތުގައި ފިރިހެން މީހާއާއި އަންހެން މީހާއާއި ދެމެދު ވަރަށްވެސް ހޫނު ބަހުސްއެއްވަނީ ކުރެވިފައެވެ. އަދި ބަހުސް ވަކިވަރަކަށް ދިޔަތަނުން ފިރިހެންމީހާ އަންހެން މީހާއާ ދިމާޔަށް، " އަދި ކިތައް ފިރިހެނުންނަށް ބޭވަފާތެރިވާނަން؟ " މިހެން ބުނެ އަންހެން މީހާގެ ކަރަށް ތޫނު އެއްޗެއް ކޮށްޕާލިއެވެ.\nއެއްވެ ތިބި މީހުން، މިއަންހެން މީހާ ވަގުތުން ހޮސްޕިޓަލްއަށް ގެންދިޔަ ނަމަވެސް، ހޮސްޕިޓަލްއަށް ގެންދިއުމުގެ ކުރިން މިމީހާ ވަނީ މަރުވެފައެވެ. ނޫސްތަކުން ރިޕޯޓް ކުރާ ގޮތުގައި މި ފިރިހެން މީހާ ފަހުންވަނީ އަމިއްލައަށް މަރުވާން މަސައްކަތް ކޮށްފައެވެ. ނަމަވެސް އެއްވެ ތިބި މީހުން މިކަމަށް ހުރަސްއަޅާ މިމީހާވަނީ ފުލުހުންގެ ބެލުމުގެ ދަށަށް ހަވާލުކޮށްފައެވެ.\nފުލުހުން މިމައްސަލަ ތަޙްޤީޤް ކުރަމުންދާއިރު، މިދެމީހުންނަކީ3އަހަރުވަންދެން ލޯބީގެ ގޮތުން ގުޅިގެން އުޅެމުންދިޔަ ދެމީހުންނެވެ.


ޚަރަދެއް ކުރަން ނުޖެހޭ ، ވަގުތު ހޭދަ ކުރަން ނުޖެހޭ ޞަދަގާތެއް! – Dhen.mv\nޚަރަދެއް ކުރަން ނުޖެހޭ ، ވަގުތު ހޭދަ ކުރަން ނުޖެހޭ ޞަދަގާތެއް!\nއާއިޝަތު އަލީނާ January 12, 2021 - 7:26 am\nArabic businessman giving an handshake to his business partner, on construction site\nމަދު އަދި ތަދު އެއްކަމަކީ ހިތްހެޔޮ ކަމެވެ. ހިތުގެ ޚާލިޞްކަމާއެކު ދޭދޭ ފަރުދުންގެ މެދުގައި އޮންނަ ގުޅުމެވެ. ޢާއިލީ އެއްބައިވަންތަކަމާއެކު އެކެއް އަނެކެއްގެ މެެދުގައި އޮންނަން ޖެހޭ ވަރުގަދަ ލޯތްބެވެ.\nމި ހުރިހާ ކަމަކީ އެކަންތައްތަކެެއް އަށަގެންނެވުމުގައި ޘާބިތު ވެއްޖެނަމަ ކާމިޔާބަށް މިސްރާބު ޖަހައިދޭ ކަންކަމެވެ. އުފާވެރިކަމާ ސުލްޙަ މަސަލަސް ކަމަށް އަޅައިދޭނެ ބިންގަލެކެވެ.ނަމަވެސް އިސްލާމީ އަޚްވަންތަކަމުގެ ރޫޙްގެ ކުރިއަށް މިއަދު އިސް ކުރެވެނީ އެހެން ރޫޙެކެވެ.\nހިތްތަކުގެ މި ބަލިމަޑުކަމުން ސަލާމާތްވާން އޮތް އެއް މަގަކީ އެކަމަށް ޓަކައި މާތް ނަބިއްޔާ ޞައްލަالله ޢަލައިހި ވަސައްލަ ދެެއްކެވި އިރުޝާދެވެ.\nނަބިއްޔާ މުޙައްމަދު ޞައްލަﷲ ޢަލައިހި ވަސަލަމް ހަދީޘްކުރެއްވިއެވެ. ”ތިޔަބައިމީހުން އީމާންވެއްޖައުމަށް ދާންދެން ތިޔަބައިމީހުން ސުވަރުގެ ނުވަންނަހުއްޓެވެ. އަދި ތިޔަބައިމީހުން އެއްބަޔަކު އަނެއްބަޔަކު ދެކެ ލޯބިވެއްޖައުމަށް ދާންދެން ތިޔަބައިމީހުން އީމާންވީކަމުގައި ނުވާހުއްޓެވެ. އަދި އެކަމެއް ކޮށްފިނަމަ އޭގެ ސަބަބުން ތިޔަބައިމީހުންގެ މެދުގައި ލޯބިއުފެދި އެއްބައިވަންތަކަން އިތުރުވެ އާލާވެގެންދާނޭ ކަމެއް ތިޔަބައިމީހުންނަށް ތިމަންކަލޭގެފާނު ބުނެދެއްވަން ހެއްޔެވެ؟ (އެކަމަކީ) ތިޔަބައިމީހުންގެ މެދުގައި ސަލާމްކުރުމުގެ އާދަ ޢާއްމުކޮށް ފަތުރާށެވެ.“ (މުސްލިމް)\nމި ޙަދީޘުން އުއްމަތަށް ކިޔައިދީފައި ވަނީ އެކުވެރިކަން އިތުރުކުރާނެ އެއް ގޮތެވެ. ނަގައިދީފައި ވަނީ ބަރު އަދި ކަޅު ހިތްތައް ލުއި ކޮށް ހިތްފަސޭހަ ވެއްޓަކަށް މުޖުތަމައު ބަދަލު ކުރާނޭ ފިލާވަޅެވެ.\nމިކަމާއެކު ހަނދާނަށް އަންނަ އަނެއް ނުކުތާއަކީ ހިނިތުން ވުމެވެ. ހާދަ އަގު ބޮޑު ހާދަ ތަސައްލީއެއްދޭ ވެކްސިނެކެވެ. ހެޔޮކަން ބޮޑު ޢަމަލެކެވެ.\nމިސާލެކެވެ. ދިރިއުޅުމުގައި ހިތާމައެއް ބޮޑު ކަމެއް ދިމާވެ މާޔޫސީ ޙާލަތެއްގައި ވަނިކޮށް ވެސް މީހަކު ތިބާ ފެނި ހީލައިފިނަމަ ، އެ މާޔޫސްކަން ވަގުތީގޮތުން ނަމަވެސް ފިލައިދެއެވެ. އޭގެ ހެތްކަކީ ހިނިތުންވުމުގެ ޖަވާބަކީ ހިނިތުން ވުމަކަށް ވުމެވެ.އެ ހިނދުކޮޅަށް ނަމަވެސް މާޔޫސްކަން ފިލައިދެއެވެ. ފުސްމޫނުތައް ސާފުކޮށް ހިނިތުންވެ ތިބޭ ސާފު މޫނުތަކެއް ހިމެނޭ މުޖުތަމައުއަކީ ޔަގީނުން ވެސް އުފާވެރި މުޖުތަމައުއަކަށް ވާނެއެވެ.\nހިނިތުންވެލުމަކީ ކޮންމެ ދުވަހެއްގެ ގިނަ ޢަމަލަކަށް ހަދާށެވެ. އެއީ ފައިސާއެއް ގިނަ ވަގުތެއް ހޭދަ ނުކޮށް ޮކޮށްލެވެން އޮތް ޞަދަގާތެކެވެ.\nރަސޫލުﷲ ޞައްލަﷲ ޢަލައިހި ވަސައްލަމަ ހަދީޘް ކުރައްވާފައިވާ ބަސްފުޅުގެ މާނައިގައިވެއެވެ. " އަދި ތިބާގެ އަޚާގެ ކުރިމަތީގައި ހިނިތުންވެލުމަކީ ޞަދަގާތެކެވެ."\nޚަރަދެއް ނުކޮށް މި ޞަދަގާތުގެ ޘަވާބު ލިބިގަންނާށެވެ.\nއިސްވެ ގޮވުމާއި ވާހަކަ ދެއްކުން ހުއްޓާލައިފިން، ދެން ވާހަކަ ދެއްކޭނީ ވާހަކަ ދެއްކިއްޔާ


މަސްތުވާތަކެއްޗާއެކު މީހަކު ފުނަދޫން ހައްޔަރުކޮށްފި\nބުދަ ،12 ފެބުރުއަރީ 2020 / 11:43\nމަސްތުވާތަކެއްޗާ ދެކޮޅަށް ފުލުހުން ކުރަމުންދާ މަސައްކަތްތަކުގެ ތެރެއިން ށ. ފުނަދޫ ޕޮލިސް ސްޓޭޝަނާއި ފުލުހުންގެ އިންޓެލިޖެންސް ގުޅިގެން ހިންގި އޮޕަރޭޝަނެއްގައި މަސްތުވާތަކެއްޗާއެކު މީހަކު ފުނަދޫން ހައްޔަރުކޮށްފިއެެވެ.\nފުނަދޫގައި މީހަކު މަސްތުވާތަކެތި ގެންގުޅޭ ކަމަށް ފުލުހުންގެ އިންޓެލިޖެންސަށް ލިބުނު މަޢުލޫމާތަކާ ގުޅިގެން ހިންގި މި އޮޕަރޭޝަންގައި ހައްޔަރުކޮށްފައިވަނީ 30 އަހަރުގެ ދިވެހި ފިރިހެނެކެވެ. މި ހިނގާ ފެބްރުއަރީ މަހުގެ 10 ވަނަ ދުވަހު ހިންގި މި އޮޕަރޭޝަންގައި އޭނާ ހައްޔަރުކޮށް އޭނާ ދިރިއުޅޭ ގެ ކޯޓު އަމުރެއްގެ ދަށުން ބަލައި ފާސްކުރިއިރު މަސްތުވާތަކެތި ކަމަށް ޝައްކުކުރެވޭ އެއްޗެއްހުރި ރަބަރު ޕެކެޓަކާއި މަސްތުވާތަކެތި ކަމަށް ޝައްކުކުރެވޭ އެއްޗެއްހުރި ތިން ކަރުދާސްކޮޅު ފެނިފައިވެއެވެ.\nމި މައްސަލައިގައި ހައްޔަރުކޮށްފައިވާ މީހާގެ ބަންދާމެދު ގޮތެއް ނިންމުމަށް ށ. ފޭދޫ މެޖިސްޓްރޭޓް ކޯޓަށް ހާޒިރުކުރުމުން، މިނިސްޓްރީ އޮފް ހޯމްއެފެއާޒުން ކަނޑައަޅާ ތަނެއްގައި ބަންދުގައި ބެހެއްޓުމަށް 15 ދުވަހުގެ މުއްދަތު ދީފައިވެއެވެ.\nފުނަދޫ ޕޮލިސް ސްޓޭޝަނުން މި މައްސަލަދަނީ ތަހުގީގު ކުރަމުންނެވެ.


Nisha Ge Hinithun Vumuge Fahathugai Foruvifaivaa Hithaamaveri Ethah Vaahakaeh! - Vaguthu\nމިހާރު ފިލްމީ ދާއިރާއާއި ދުރުގައި ހުރި ނަމަވެސް، މަރިޔަމް ނިޝާ ވަނީ ފިލްމީ ދާއިރާގެ އެންމެ އުހުގައި މަސައްކަތް ކޮށް ގިނަ ބައެއްގެ މެދުގައި އެންމެ މަގްބޫލު ފަންނާނުގެ ޖާގަ ހޯދާފައެވެ. މިހާރުވެސް ނިޝާއަކީ އަކީ ގިނަ ބަޔަކަށް އެންމެ ކަމުދާ ފިލްމީ ތަރިއޭ ބުންޏަސް ދޮގަކަށް ނުވާނެއެވެ.\nނިޝާ، އާއްމު ނަމުން ނަމަ މަރީއަކީ އަބަދުވެސް ހިނިތުންވެގެން ހުންނަ ތަރިއެއްގެ ގޮތުގައި ފާހަގަކޮށްލެވޭ ތަރިއެެކެވެ. އޭނާގެ މޫނުމަތިން ހަމަޖެހުމާއި، ހިނިތުންވުން ފެންނަން ހުރި ނަމަވެސް، އެ ރީތި ހިނިތުން ވުމުގެ ފަހަތުގައި އެތައް ވާހަކައެއް ފޮރުވިފައިވެއެވެ. ހުރިހާ ވޭނަކާއި ހިތާމައެއްގެ މައްޗަށް ހިނިތުންވުން އިސްކޮށް މަރީ ދައްކަމުން ދަނީ ގަދަ ހިތްވަރެެވެ. ދިރިއުޅުމުގެ ދަތި ހާލަތު ބެލުންތެރިންނާއި މަރީ ހިއްސާ ކުރީ ޓީވީއެމްގެ 'އިހުސާސް' ޕްރޮގްރާމުގެ ތެރެއިންނެވެ.\nމަރީ ކިޔައިދީފައިވަނީ ކުޑައިރުގެ ހަނދާން ތަކުން ފެށިގެން މިއަދާއި ހިސާބަށް ދިރިއުޅުމުގެ ކަންތައް ހިނގާފައިވާ ގޮތެވެ. އުމުރުން 12 އަހަރުގައި ކައިވެންޏެއް ކޮށްފައިވާ މަރިޔަމް ނިޝާއަށް އަލަތު ދަރިފުޅު ލިބުނީ އުމުރުން 13 އަހަރުގައެވެ. އެދުވަސް ތަކަށް އިޝާރާތްކޮށް ވާހަކަ ދައްކަމުން މަރީ ބުނެފައިވަނީ އޭރު އަސްލު ކައިވެންޏެއް ކުރަން ބޭނުން ނުވާ ކަމަށެވެ. އުމުރުން 12 އަހަރުގައި މީހަކާއި އިނދެވޭނެ ކަމަށް ދުވަހަކު ވެސް ހީނުކުރާ ކަމަށް މަރީ ބުނެފައިވެއެވެ.\nރާއްޖޭގެ ފިލްމީ ދާއިރާއިން ފެނުނު އެންމެ ކުޅަދާނާ އެކްޓްރެސް ނިޝާ - ވަގުތު އިމޭޖްސް: މުހައްމަދު އަފްޒަލް\nކުޑައިރުގެ ދުވަސްތައް އަތުން ބީވެގެން ދިޔައީ ކަމަށް މަރީ ސިފަކުރިއެވެ. އެގޮތުން މުޖުތަަމައުގެ ތެރެއަށް ހޭނެން ފުރުސަތާއި ވަގުތު ނުލިބުނު ކަމަށާއި، ހުންނަން ޖެހުނީ ހޭނިފައި ކަމަށް ބުންޏެވެ.\n"ބަނޑު ބޮޑުކަން އިނގުނީ ކޮރާ ކުޅެންވެގެން ކުދިން ތަކަކާއި އެކުގައި އުޅެނިކޮށް އަނބުރާ ގަނެެގެން ވެއްޓުނީމަ. އޭގެ ކުރިއަކުން ނޭނގެ ބަލިވެއިން ކަމެއް. ދެން އޭރު ބެލި އިރު ބަނޑަށް ފަސް މަސް ވެފައި ހުރީ" މަރީ ކިޔާދިނެވެ.\nކުޑައިރުން ފެށިގެން ވެސް އުޅެމުން ދިޔައީ ވަރަށް ހަލަނިކޮށް ކަމަށް ވުމުން އަލަތު ދަރިޔަކު ލިބުމުން ވެސް ކުއްޖާ މަރީގެ އަތަށް ދޭން ކުއްޖާގެ މާމަ ބިރުގަނެއެވެ.\nމަރީ ބުނީ، އޭނާ މަންމައަކަށް ވުމުން ވަރަށް އުފާވި ކަމަށާއި، ނަމަވެސް ކުޑައިރު ދަރިފުޅު ގެންގުޅެލަން ފުރުސަތު ލިބިފައި ނެތުމުން އެކަމާ ހިތާމަ ކުރާ ކަމަށް ބުންޏެވެ.\nކައިވެނި ކޮށްގެން އުޅޭތާ 23 އަހަރު ވެފައިވާއިރު، މަރީއަށް ހަ ކުދިން ލިބިފައިވެއެވެ. ކައިވެނި ކޮށްގެން އުޅުނު ނަމަވެސް، ކުދިން ބަލަމުން ދަނީ އެކަނި ކަމަށާއި، އެއީ ސިންގަލް ޕޭރެންޓެއް ކަމަށް މަރީ ބުންޏެވެ.\n"ހަމަ ގައިމުވެސް މަރިޔަމް ނިޝާ ދެކެ އޭނާ ވަރަށް ލޯބިވޭ. އެ މަރިޔަމް ނިޝާ އަކީ ގައުމުގެ އެންމެން ލޯބިވާ ޓީވީއިން ފެންނަ މަރިޔަމް ނިޝާ" ހަމަ އެކަނި މަރީގެ މި ޖުމްލައިން ވެސް އެތައް ވާހަކައެއް ބުނެދެއެވެ.\nހަގީގީ އުފާވެރިކަން ހޯދަން މިއަދު ދިމާވެފައިވާ ދަތިކަންތައްތަކުގެ ވާހަކަ ކިޔައިދެމުން މަރީ ބުނެފައިވަނީ ދައްކާ ވާހަކަ އަޑު އަހަން، ސަމާލުކަން ދިނުން، ގާތްކަން ދޭން ނޭނގުނު ކަމަށެވެ.\n"ވަރަށް ބޭނުންވޭ ބިއުޓިފުލް ލައިފް އެއް. ވަރަށް ފުލްފިލްޑް" މަރީގެ މި ޖުމްލައިން ބުނެދެނީ ހާސިލް ކުރަން ބޭނުންވަނީ ވަރަށް އުފާވެރި ދިރިއުޅުމެއް ކަމެވެ.\nޓީވީއިން ފެނިގެންދާ މަރިޔަމް ނިޝާއަށް ތާއީދުކޮށް، ދާއިރާއިން ކުރިޔަށްދާން ހިތްވަރުދޭނެ އެތައް ބަޔަކު ތިބި ނަމަވެސް، ކުޑައިރުން ފެށިގެން ދަތި، އެކަނިވެރި ދިރިއުޅުމެއް އުޅެމުން އަންނަ މަރީ އަށް ހިތްވަރު ދޭނެ އެއްވެސް މީހަކު ނެތްކަމަށް ބުނެއެވެ.\n"ހުއްޓިލައިގެން ރޯން އިނދެއްޖެ ކަމަށް ވާންޏާ އަޅުގަނޑަކަށް އޭގެ ހައްލު ދުވަހަކު ވެސް ނުހޯދޭނެ. ކޮންމެ ކަމެއް ދިމާވީމަ ވެސް އޭގެ ޕޮސިޓިވް ވިސްނުމެއް ހޯދައިގެން، ހިތްވަރު ކޮށްގެން، މިކަމަށް ކެތް ކުރެވޭނެ ކަމެކޭ އަޒުމް ކަނޑަ އަޅައިގެން ކުރިމަތިލައިފިއްޔާ ނުކުރެވޭނެ ކަމެއް ނެތް. އެކަަމަށް ބޭނުންވާނީ ހިތްވަރު. އެކަމަކު އަޅުގަނޑު އެންމެ ދެރަވާ ކަމަކީ ހިތްވަރު ދޭނެ ބަޔަކު ނެތީމަ" އަސަރުގަދަ އެތައް ވާހަކައެއްގެ ތެރެއިން މަރީ ބުންޏެެވެ.\nކުޑައިރު ކައިވެންޏެއް ކުރުމާއި ހިސާބުން މަރީގެ ދިރިއުޅުން ބަދަލުވެގެން ދިޔައެވެ. އަބަދުވެސް ޓީޗަރަކަށް ވާން ބޭނުންވި ނަމަވެސް، އެ ދާއިރާއިން ކުރިޔަށް ދިޔުމަށްޓަކައި އެތައް މަސަައްކަތެއް ކުރަން ޖެހުނެވެ. އެގޮތުން، އުމުރުން 14 އަހަރުގައި ފިލްމީ ދާއިރާގައި މަސައްކަތް ކުރަން ފެށި ވާހަކަ މަރީ ކިޔައިދިނެވެ. އެއީ އެންމެ ކުރިޔަށް ދާން ބޭނުންވި ދާއިރާއަށް ނުވިކަމުގައި ވިޔަސް، މަރީ އަކީ ފިލްމީ ދާއިރާގައި ވެސް ފިޔަޖެހި، ހުނަރުވެރި ތަރިއެއްކަމަށް ބެލުންތެރިން ގަބޫލް ކުރާނެއެވެ.\nޝީލާ ބުނަނީ ފަލަވީ ކަމަށް، މަނިކު ބުނަނީ ހިކުނީ ކަމަށް!\nމެއި 27, 2021 18:59\nހާދަ ދެރައޭ ؟ އަހަރެން ހީކުރީ މި މަންޖެއުޅެނީ ވަރަށް އަރާމާ އުފަލުގައި ހިތްހަމަޖެހިގެންކަމަށް ވަރަށް ދެރަވެއްޖެ ، ފެއްނަ މަންޒަރާ ކަންހިގާގޮތް ދިމާނުވެދާނެދޯ...\nމެއި 27, 2021 19:00\nއަދިވެސް ހަމަ ވަރަށް ނަލަ ވަރަށް ޗާލު ، އުފާވެރި ބާއްޖަވެރި ދުވަސް ތަކަކަށް އެދެން\nމެއި 27, 2021 20:06\nޢަހަރެންނަށް ފައިދަށުން ބިންގަޑު ދެމި އުޑު ބޮލަށް ވެއްޓޭ ކަމުގެ އިހުސަާސް ކުރެވިފައިވެއެވެ ނާއުންމީދާ ބަނަކަމުގެ ސަބުން ކަރުނަ ގުޅިޔަކަށް ބަދަލުވެގެން ދިޔައިރު ލޯބިން ފިރުމާލާ ހިތްވަރެއްދޭނެ އެކަކުވެސް ނެތެވެ އުމުރުގެ ޅަ ކަމުން ކަންތައްތައް ކުރިމަތިވުމުން ރުއިން ނު ޫޫް ކަމެއް ކުރާކައް ނޭގެއެވެ ޢެކަމަކު ބުނަން ހެއްޔެވެ. ދިރިއުޅުން އަދި ހާލަތު ، އަހަންނަށް އިބުރަތުން ފުރިފައިވާ ފިލާވަޅުތަކެއްދަސްކޮށްދީފިއެވެ އަނެކާ އައްޓަކައި ދިރިހުންނަން ދަސްކޮށްދީފިއެވެ މިއަދު އަހަރެން ފަޚްރުވެރިވަމެވެ އަމިއްލަ ފުރާނަޔާ ކުޅެލައިގެން ގާބިލް ހެޔޮލަފާ ދަރިން އުފެއްދުނީތީއެވެ ކޮންމެ އުންމީދެއްގައި ދިރުމެއްވާނެއެވެ\nމެއި 27, 2021 20:53\nއަހަރެން ދަންނަން ކޮންމެސް ވަރަކަށް، ހާލުގަ އުޅެނީ.\nއަ ލި ފު\nމެއި 27, 2021 20:59\nތި ކުއްޖާ އާއި ބެހޭ ގޮތުން ބުނާނެ އިތުރު އެއްޗެއް ނެތް@ ވަރަށް ހިތްވަރު ގަ ދަ\nމެއި 28, 2021 01:13\nސޭޓް ބުނަލަން އޮތީ ހަމަ ތިވަރެއްނެތޭ، ހަމަ އަދިވެސް ތިވަރުގެ ޓެލެންޓެއް ރާއްޖެއަކުން ނުފެނޭ. ވަރަށް ސަލާން\nމެއި 28, 2021 07:23\nމާލޭ މައްޗަންގޯޅީގަ އުޅުނުއިރު މަ އިންނަން އެހިން މަށަށް ވިުރެ 10އަހަރު ދޮށިކަން އެނގޭއިރުވެސް. މަ ކަޓު ވީމަ މަށާ ނީނދެ ވަޒީފާއެއްގަ ނުޅޭ އެބޯޅޭ މިބޯޅޭ މީހަކަ އިނީމަ ތިހެން ވާނީ ދޯ. ގިނަ އަންހެނުންނަށް ކަމުދަނީ އެކަހަލަ ފިރިހެނުން. ދެން އިނދެގެން ތިބެ މިކިޔަނީ މަ އުޅެނީ ވަރަށް ހާލުގައޭ.\nމެއި 28, 2021 10:10\nކައިވެނިކުރީ 12 އަހަރުގައި، 13 އަހަރުގައި ކައިވެނިކުރީ، މިދައްކަނީ ޢުމުރުގެ ވާހަކަ، މީ ކޮން ދީނަކުން ހުއްދަ ކުރި ކަންތައް؟ މިރާއްޖޭގައި އަހަރުމެންވެސް މިއުޅެނީ، ވޭތުވެދިޔަ 50 ހަކަށް އަހަރުތެރޭގައި ހީނުވޭ ތިކަހަލަ ގާނޫނެއް ރާއްޖޭގައި އޮތްހެނެއް\nޖޫން 1, 2021 12:27\nކަލޭ ދީންގެ ވާހަކަ ނުދައްކާ ނޭނގޭއިރު\nމެއި 28, 2021 14:57\nއެހެންވީމައޭ ތަނަކުން ފެންނަހާ މީހެއް ފަހަތުން ނުދާންވީ އަހަރެންވެސް މިހުންނަނީ ސިންގަލްކޮށް ނޯ ހަޒްބެންޑް ނޯ ޕްރޮބްލަމް.\nމެއި 28, 2021 16:38\nއަަިހަރެންނަށް ބުނެލަން އޮތި ކުރިގައި ވަރަށް ކުޑައިރު ކައިވެނި ކުރެއޭ\nމަގޭމަންމަވެސް 12 އަހަރުގައި ކައިވެނިކޮށް 13 އަހަރުގައި ފުރަތަމަ ދަރި ލިބުނޭ\nމެއި 29, 2021 02:12\nއެހާކުޑައިރު ކައިވެނި ކުރަންޖެހުނު ސަބަބް ކިޔާނުދޭތީ ކަޑަ މިލިޔުން\nމެއި 29, 2021 08:29\nމިހާރު ތިމަންޖެއައް މާމަވެސް ކިޔާފާނެދޯ\nމެއި 30, 2021 21:00\nމާމަ ކިޔައިފި. ޢެވާހަކަ ވެސް ބުނި އެޕޮރޮގްރާމުގައި. ކައިވެނި ކުރަން ޖެހުނީ މަންމަމެން ބުނެގެންނޭ ވެސް ބުނި ދެ ލޯފުޅާ!\nޖޫން 1, 2021 17:32\nއެކި މީހުންނަށް ދިމާވާނީ އެކިކަހަލަ ކަންކަމެވެ.\nއެކަމަކު އުއްމީދުކުރަން ، ދެން އެ ދާއިރާއިން ކުރިއަށް ނުދާނެކަމަށް،\nދަރިން ވެސް ކޮންމެވެސް ރަނގަޅު ދާއިރާއަކުން ކުރިއަށް ގެންދިއުން ރަނގަޅު. ހުށައެޅުންތަކަށް ބެލުމުގެ ބަދަލުގައި ޙަޔާތު ދުވަސްތައް ބާއްޖަވެރި ކުރުމަށް ހެޔޮގޮތް ބުއްދިވެރި،\nޖޫން 2, 2021 10:29\nމަރިޔަން ނިޝާ އުފާވަނީ މަހާ ކާއްޓާ ކޭމަތަ...


BML ge eheegai vaadhoo ah Skate parkeh\nބީއެމްއެލްގެ އެހީގައި ގދ. ވާދޫއަށް ސްކޭޓް ޕާކެއް\nބީއެމްއެލް އިން ގދ. ވާދޫގައި ހެދި ސްޓޭޓް ޕާކުގައި ކުއްޖަކު ސްކޭޓް ކުރަނީ -- ފޮޓޯ: ބީއެމްއެލް\nބޭންކް އޮފް މޯލްޑިވްސް (ބީއެމްއެލް) ކޮމިއުނިޓީ ފަންޑުގެ ދަށުން ގދ. ވާދޫގައި ސްކޭޓް ޕާކެއް ހަދައި ހުޅުވައިފި އެވެ.\nމި ޕާކުގައި ސްކޭޓް ކުރާނެ ބަޔަކާއި ކުޑަކުދިންނަށް ބައިވެރިވެވޭނެ ގޮތަށް އިޖްތިމާއީ ހަރާކާތްތަކާއި އިވެންޓްތައް ބޭއްވުމަށް ހާއްސަ ސަރަހައްދެއް ވެސް ހިމެނެ އެވެ. މި ޕްރޮޖެކްޓް ގެ އަމާޒަކީ ރަށުގެ ކުޑަކުދިންނާއި ޒުވާނުންނަށް ހުސްވަގުތުގައި އާ ހުނަރެއް ދަސްކޮށްދިނުމާއި އެކުވެރި މާހައުލެއް ގާއިމްކޮށް ހެލިފެލިވެ އުޅުން އިތުރު ކުރުމަށް ބާރުއެޅުމެވެ.\nބީއެމްއެލް އިން ބުނީ މި ރަށުގައި ރާޅާއެޅުމަކީ މައްޝޫރު ކަމަކަށްވާއިރު މި ރަށުގެ ކުދި ބޮޑު އެންމެންނަށް ވެސް މި ޕާކު ބޭނުންކޮށްގެން ރާޅާއެޅުމުގެ ހުނަރު ދަސްކުރެވޭނެ ކަމަށެވެ. އެއީ ސްކޭޓްކުރުމާއި ރާޅާއެޅުމުގައި އެއް ހުނަރު ތަކާއި ވިސްނުން ބަހައްޓަންޖެހޭ ކަންކަން އެއްގޮތްވުމުންނެވެ. މިއާއެކު ހުވަދު އޮތޮޅުގައި ފަތުރުވެރިކަން ތަރައްގީވަމުން އަންނަ ހިނދު ޒުވާނުންނަށް ވަޒީފާގެ ފުރުސަތުތައް ވެސް ހުޅުވިގެންދާނެެ އެވެ.\nކޮމިއުނީ ފަންޑުގެ ދަށުން މި ޕްރޮޕޯސަލް ކާމިޔާބު ކުރި ހުވަދޫ އެސޯސިއޭޝަން ފޯ ޓުއަރިޒަމް (ހެޓް) ގެ ރައީސް އަޙްމަދު ތާރިޕް މުހައްމަދު ވިދާޅުވީ މި ސްކޭޓް ޕާކުގެ ސަބަބުން ކުދިންނަށް އިތުރު ހުނަރެއް ދަސްވުން އެއީ އަޅުގަނޑުމެންގެ އެންމެ މުހިންމު އެއް މަގުސަދެއް ކަމަށެވެ.\n"މި ޕާކާއެކު މުނިފޫހިފިލުވުމާއި ކުޅިވަރުގެ ތެރެއިން ޒުވާނުންގެ މެދުގައި ގުޅުން ބަދަހިވެ އެކަތިގަނޑަކަށް ވުމުގެ ފުރުސަތު ހުޅުވިގެން ދާނެ. މި ފުރުސަތުގައި މި މުޖުތަމައަށް ނުހަނު ބޭނުންތެރި މިފަދަ ޕްރޮޖެކްޓަކަށް އެހީތެރިވެދެއްވި ކަމަށްޓަކައި ބީއެމްއެލް އަށް ހާއްސަ ޝުކުރެއް ދަންނަވަން،" އާތިފު ވިދާޅުވި އެވެ.\nހެޓްގެ އަމާޒަކީ ރާއްޖޭގެ އަދި ރާއްޖޭން ބޭރުގެ ފަރާތްތަކާއި ގުޅިގެން ސްކޭޓްކުރުމުގެ ތަމްރީންތައް ދިނުމުގެ އިތުރުން ރައްކާތެރި މާހައުލެއްގައި ތަފާތު ހުނަރު ތަރައްގީ ކުރުމުގެ ފުރުސަތު ހޯދައިދިނުމެވެ. އަހަރެންގެ ބޭންކް ކޮމިއުނިޓީ ފަންޑަށް ހުށަހަޅާ ޕްރޮޕޯސަލްތަކަކީ ހިލޭ ސާބަހަށް ކުރާ މަސައްކަތްތަކާއި ތައުލީމާއި ކުޅިވަރު ހަރަކާތްތަކުގެ އިތުރުން ތިމާވެށި ހިމާޔަތްކުރުން ފަދަ ކަންކަމަށް އަމާޒުކޮށްގެން ހުށަހެޅޭ ޕްރޮޕޯސަލްތަކެކެވެ.


މުއިއްޒުގެ ރާގު ބަދަލުވެއްޖެ، ވިދާޅުވީ ކައުންސިލުން ބާއްވާ މިއުޒިކް ޝޯއެއް ނޯންނާނެ ކަމަށް – Haftha\nމާލޭ ސިޓީ ކައުންސިލުގެ މޭޔަރު ޑރ. މުއިއްޒު ---\nމުއިއްޒުގެ ރާގު ބަދަލުވެއްޖެ، ވިދާޅުވީ ކައުންސިލުން ބާއްވާ މިއުޒިކް ޝޯއެއް ނޯންނާނެ ކަމަށް\nސާފް ޗެމްޕިއަންޝިޕްގައި މިރޭ ރާއްޖެއާއި އިންޑިއާ ބައްދަލުކުރާ މެޗާއެކު ކާނިވާ ސަރަހައްދުގައި މިއުޒިކް ޝޯއެއް ބާއްވަން ރޭވުމަށްފަހު އެކަމަށް ފާޑުކިޔުންތައް އަމާޒުވުމުން މާލޭ ސިޓީގެ މޭޔަރު ޑރ. މުހައްމަދު މުއިއްޒުގެ ރާގު ބަދަލުވެއްޖެ އެވެ.\nފޯރި ނަގާލައި ގިނަ ބަޔަކަށް ބައިވެރިވުމުގެ ފުރުސަތު ދިނުމަށް ޔޫތު މިިނސްޓްރީ އާއި އުރީދޫ އަދި މާލޭ ސިޓީ ކައުންސިލާއި އެފްއޭއެމް ގުޅިގެން މިއަދު ހަވީރުން ފެށިގެން ކާނިވާ ސަރަހައްދުގައި މެޗު ބެލުމަށާއި މިއުޒިކް ޝޯއެއް ގެންދަން ރޭވި އިރު، އެ ބައްދަލުވުމުގައި މާލޭ ސިޓީ ކައުންސިލުގެ ޑެޕިއުޓީ މޭޔަރު އަހުމަދު ނަރީޝް ވެސް ބައިވެރިވެ ވަޑައިގެންނެވި އެވެ.\nއަދި އެފަހުން އެކަން އިސްތިހާރުކޮށް ސިޓީ ކައުންސިލުން ވަނީ ވީޑިއޯއެއްވެސް ޓުވީޓުކުރި އެވެ. އެ ޓުވީޓުގައި ބުނެފައި ވަނީ މާލޭ ސިޓީ ކައުންސިލުން އިސްނަގައިގެން ޔޫތު ރާއްޖެއާއި އިންޑިއާ ބައްދަލުކުރާ މެޗު ބެލުމުގެ އިތުރުން މިއަދު ހަވީރުން ފެށިގެން މިއުޒިކް ޝޯއެއް ގެންދަން ހަމަޖެހިފައިވާ ކަމަށެވެ.\nނަމަވެސް މިއުޒިކް ޝޯއެއް ބާއްވާތީ ގިނަ ބައެއްގެ ފާޑުކިޔުން އަމާޒުވުމުން އެ ޓުވީޓު ފަހުން ވަނީ ޑިލީޓު ކޮށްލައިފަ އެވެ.\nއެއަށްފަހު މުއިއްޒު މިއަދު ކުރެއްވި ޓުވީޓެއްގައި ވިދާޅުވީ، މާލޭ ސިޓީ ކައުންސިލުން ބާއްވާ އެއްވެސް މިއުޒިކް ޝޯއެއް ނޯންނާނެ ކަމަށެވެ. އަދި ސިޓީ ކައުންސިލުން އިސްނަގައިގެން ރާވާފައި ވަނީ ދަނޑަށް ނުވަދެވޭ ފަރާތްތަކަށް އެއްތަނެއްގައި ތިބެގެން މެޗު ބަލާލާނެ އިންތިޒާމު ކަމަށް ވިދާޅުވި އެވެ.\nފާހަގަ: އެފްއޭއެމް, މާލޭ ސިޓީ ކައުންސިލް, ސާފް ޗެމްޕިއަންޝިޕް 2021, ޑރ. މުހައްމަދު މުއިއްޒު, ޔޫތް އެންޑް ސްޕޯޓްސް މިނިސްޓަރު އަހުމަދު މަހްލޫފް, ޔޫތް އެންޑް ސްޕޯޓްސް މިނިސްޓްރީ


09 އޯގަސްޓް 2020 - 09:05 10 comments\nއެ ވަގުތު ރިފާއަށް ފެނުނީ ބަލަން އުނދަގޫ މަންޒަރެކެވެ. ދެކެން ބޭނުން ނުވި މަންޒަރެކެވެ. އެނދު ހުހަށް ބާއްވައިފައި މިހާދު އޮތީ ސޯފާގައެވެ. ސޯފާއަކަސް އެނދަށް ވުރެ ސޯފާގެ އަރާމުކަން އެންމެ ތަންފުކެއް ވެސް ކުޑައެއް ނުވާނެއެވެ. ރިފާއަށް އެ ކަން އެނގެއެވެ. އެކަމަކު އެހާ ބޮޑު ހަރަދެއް ކޮށްފައި އައިސް މިހާދު ސޯފާގައި ނިދުން ރިފާއަކަށް ކަމަކުނުދިޔައެވެ. އެހެނަސް އެ ކަމާ ވެސް ވާހަކަދައްކާކަށް ރިފާ ބޭނުމެއް ނޫނެވެ. ކޮންމެހެން ބުނަން ޖެހިއްޖެ އެއްޗެއް މެނުވީ ބުނާކަށް ރިފާ ބޭނުމެއް ނޫނެވެ. މިހާދުގެ ގުޅުން އިތުރަށް ބަދަހިވާނެ ފުރުސަތެއް ފަހިކުރަން ވެސް ރިފާ ބޭނުން ނުވަނީއެވެ.\nނިދުމަށް ޓަކައި އެނދުގައި އިށީނދެލުމުން ވެސް ރިފާއަށް ކުރެވުނީ އާދަޔާހިލާފު އިހުސާސެކެވެ. އެނދަކީ ރިފާއަށް ބީރައްޓެހި އެއްޗެކެވެ. އަނެއްކޮޅުން އެ އެނދު ވަރަށް ބޮޑެވެ. މިހާދަށް އެނދުގައި ނޯވެވެންވީ ކީއްވެގެން ހެއްޔެވެ؟ އިރުކޮޅެއް ވަންދެން ރިފާ ވިސްނަން އިނެވެ. އެކަމަކު އެނދަށް އަންނަން ރިފާ ދައުވަތުދީފި ނަމަ އެ ދެވެނީ ކޮން ކަހަލަ ދައުވަތެއް ހެއްޔެވެ؟ އެ ސުވާލު ރިފާގެ ހިތުގައި ވަކިއަޅައި ނޮޅިއެވެ. މިހާދު އޮތީ ހޭލައެވެ. ވަކި އެއްޗެއް ނުބުނެއެވެ. ރިފާ ގޮވައިފާނެ ކަމަށް މިހާދު އުންމީދުކުރަނީ ބާއޭ ރިފާ ހިތަށްއެރިއެވެ. އެ އުންމީދު ފެނަށް ހަދަމުން ރިފާ އެނދުގައި އޮށޯތެވެ. ކަރާ ހަމައަށް ދަމައިލިއެވެ. ތަނުގެ ފިންޏާއި، އެނދުގައި އޮންނަ އިރު ތަޅުންގަނޑުގައި އަތް ނުޖެހުމަކީ ރިފާއަށް އާ ތަޖުރިބާއެކެވެ. ފުރޮޅޭނެ ތަން އޮވެފައި، ގޮދަޑި މަޑުވެފައި، ތަންމަތި ފަޅުވުމަކީ ވެސް މުޅިން އާ އިހުސާސެކެވެ. އެ ވަރުން ވެސް ރިފާގެ ހިތުގައި ޝައްކު އުފެދުނެވެ. ބީރައްޓެހި ގައުމެކެވެ. ބީރައްޓެހި ހޮޓަލެއްގައި ހުރި ބީރައްޓެހި ކޮޓަރިއެކެވެ. އެހާމެ ބީރައްޓެހި ފިރިހެނެކެވެ. މިހާދު ދުރުގައި އޮތީ ރިފާގެ އިތުބާރު ހޯދަން ކަމަށް ވެސް ވެދާނެއެވެ. ރިފާއަށް ނިދުމުން ދެން ކަންތައް ބަދަލުވެގެންދާނީ ކިހިނެއް ހެއްޔެވެ؟ ހަމަ އެކަނި ޒާހިރާއި ރިފާ ދެވުމަށް ޓަކައި މިހާދު ހާހުން ފައިސާ ހަރަދުކޮށްފާނެ ހެއްޔެވެ؟ މިހާދުގެ އެއްވެސް އެދުމެއް ނޯންނާނެ ހެއްޔެވެ؟\nނުނިދައި ވިސްނަން އޮންނަން ނިޔަތްގަނެގެން އޮއްވައި ރިފާއަށް ނިދުނެވެ. ރިފާ ނިދިިކަން މިހާދަށް އެނގުނީ ވަރަށް މަޑުމަޑުން ގުގުރިދަމާ އަޑު އިވެން ފެށުމުންނެވެ. މިހާދު ތެދުވިއެވެ. މަޑުމަޑުން އައިސް ރިފާގެ އެނދު ކައިރީގައި ހުއްޓުނެވެ. ނިދައިފައި އޮތް އިރު ރިފާ މާ ރީތިހެން މިހާދަށް ހީވިއެވެ. ވީމާ، ބަލަން ދުރުގައި ނުހުރެ މަޑުމަޑުން ގާތްވަމުން އައިސް އެނދުގައި ޖެހޭ ހިސާބަށް ހުއްޓުނެވެ. ގުދުވެލައިފައި ވަރަށް ގާތުން ރިފާގެ މޫނަށް ބަލައިލިއެވެ. އެއީ މިހާދަށް ނުލިބި އޮތް ފުރުސަތެކެވެ. ރިފާގެ މޫނަށް މިހާދު ބަލަންޖެހެނީ ވައްކަޅިންނެވެ. ހިތްފުރެންދެން ބެލުމުގެ ނަސީބެއް ނުލިބެއެވެ. ކައިރިން ބަލައިލުމުން މިހާދަށް ފެނުނީ ޒުވާންކަމާއި އޮމާންކަން ފަރުދާވެފައިވާ މޫނެކެވެ. ވެއަތުކުރަން ޖެހިފައިވާ ހަޔާތެއްގެ ސަބަބުން ތާޒާކަން ފަނޑުވެފައިވާ މޫނެކެވެ. އެ ހުރިހާ ކުލައެއް އަލުން ގެނެވިދާނެއެވެ. އެ މޫނުގެ ރީތިކަން ދެ ގުނައަށް އިތުރުކުރެވިދާނެއެވެ. ރިފާގެ މޫނުގައި ފިރުމާލަން މިހާދު ވަރަށް ބޭނުންވިއެވެ. މިހާދުގެ އަތް ހަރަކާތް ކުރި ވެސް މެއެވެ. އެކަމަކު ރިފާ ފުރޮޅިލުމުން މިހާދު އެ ތަނުން ދިޔައީއެވެ. ހިތްފުރިގެނެއް ނޫނެވެ. މިހާދުގެ ފޯނު ހިފައިގެން އަނެއްކާ ވެސް އެނދު ކައިރިއަށް އައެވެ. ވަރަށް ކައިރިން ރިފާގެ މޫނުގެ ފޮޓޯއެއް ނެގިއެވެ. ހަމަ އެންމެ ފޮޓޯއެކެވެ. އެއަށް ފަހު ފޯނު ހިފައިގެން ގޮސް ސޯފާގައި ހަމަޖެހިލިއެވެ. އިއަފޯނު ކަންފަތުގައި ޖެހިއެވެ. މިހާދުގެ ހުރިހާ ފޯނުކޯލެއް ފޯނުގައި ރިކޯޑުކުރެވެއެވެ. އެހެން ހަދައިފައި ހުންނަނީ، ވިޔަފާރީގެ މުއާލަމާތްތަކުގައި ބޭނުންކުރެވޭ މުހިންމު ފޯނު ނަންބަރުތަކާއި ހިސާބުގެ އަދަދުތައް ފަހުން ހަނދާންކުރުމަށް ޓަކައެވެ. އެހެނަސް އެ ރޭ މިހާދު އަޑުއެހީ އަހަން ނުވާ ކަހަލަ އެއްޗެކެވެ. އެއީ މިހާދުގެ ފޯނުން ޒާހިރާ ގުޅައިގެން ރިފާ ދެއްކި ވާހަކަތަކެވެ. އެއިން މިހާދަށް ލިބޭނެ އުފަލެއް ނެތެވެ. ލިބުނަސް ލިބޭނީ ހިތްދަތިކަމެކެވެ. އެހެން ވިޔަސް ރިފާ ދެއްކި ވާހަކަތައް އަޑުއަހާލަން މިހާދު ބޭނުންވިއެވެ. ރިފާ ދެއްކި ވާހަކަތައް އަޑުއިވުނު ވަރަކަށް މިހާދު ގާތަށް އައީ ހިންޏެވެ. ރިފާ މުޅިން ވެސް ދައްކާފައި ހުރީ ތަނުގެ ރީތިކަމުގެ ވާހަކައެވެ. ބޮޑުކަމާއި، ފުރިހަމަކަމުގެ ވާހަކައެވެ. އަށެއްކަ މިނެޓުގެ ކޯލުގައި ނަޝްފާޔާ ވެސް ރިފާ ވާހަކަދެއްކިއެވެ. މިހާދުގެ ހިތަށް ތަދުވާ ކަހަލަ އެއްވެސް ވާހަކައެއް ނެތެވެ.\nސިހިފައި ރިފާއަށް ލޯހުޅުވައިލެވުނު އިރު ހެނދުނު ވެއްޖެއެވެ. ރަޖާ އޮތީ ރިފާގެ ކަރާ ހިސާބުގައެވެ. މިހާދު އޮތީ ސޯފާގައި ނިދައިފައެވެ. ރިފާ ވަރަށް އުފާވިއެވެ. ހިތަށްއެރިއެވެ. މިހާދަށް އިތުބާރު ކުރެވިދާނެއެވެ. ރިފާ ތެދުވެގެން ގޮސް ކުޑަދޮރުން ބޭރު ބަލައިލިއެވެ. ކާރުތަކާއި، ބަސްތަކާއި، ހިނގާ މީހުންތައް ފެންނަނީ ވަރަށް ތިރިންނެވެ. ރިފާގެ ފައި ހީލިކަރުވަން ފެށުމުން ދުރަށް ނަޒަރުހިންގައިލިއެވެ. ފެނުނީ ބޮޑެތި އުސް އިމާރާތްތަކެވެ. ބައެއް ހިސާބުތަކުން ފަރުބަދަ ފެނެއެވެ. ކޯރަކާއި، ރޭލުދަނގަނޑުތަކާއި، ބުދުފައްޅިއާއި، ދަނޑުތަކެއް ވެސް ފެނުނެވެ. އެއްވެސް ދިމާއަކުން ކަނޑެއް ނުފެނެއެވެ. އެއީ ރިފާ ހައިރާންކުރުވި ކަމެކެވެ.\n"މޯނިންގް!" މިހާދު ބުނި އަޑު އިވުނެވެ.\nރިފާ ބަލައިލި އިރު މިހާދު އިނީ ސޯފާގައި ލެނގިލައިގެންނެވެ. މިހާދަށް ޖަވާބުދިނުމުގެ ގޮތުން ރިފާ އެއްވެސް އެއްޗެއް ނުބުނެއެވެ.\n"ކޮބާ ރަނގަޅަށް ނިދުނު؟" މިހާދު އެހިއެވެ.\nއާނއެކޭ ބުނުމުގެ ގޮތުން ރިފާ ބޯޖަހައިލިއެވެ.\n"އެކަމަކު އަހަންނަކަށް ނުދިނުނު،" މިހާދު ބުންޏެވެ. "ރިފާ ގުގުރިދަމާ ވަރުން."\nރިފާއަށް ލިބުނީ ހައިރާންކަމެކެވެ. ލަދު ވެސް ގަތެވެ. އެހާ ބާރަށް ރިފާ ގުގުރިދަމާ ވާހަކައެއް ޒާހިރު ނުބުނެއެވެ. ނަޝްފާ ވެސް ނުބުނެއެވެ. މާފަށް އެދެން ރިފާ ބޭނުންވިއެވެ. އެކަމަކު ތަންކޮޅެއް ލަސްކޮށްލެވުނުކަން އެއީ ރިފާގެ ނަސީބެވެ.\n"އެއީ ދޮގެއް!" ހީނގެންފައި މިހާދު ބުންޏެވެ. "އެއީ ސަމާސާއަކަށް ބުނި އެއްޗެއް!"\nރިފާ ހަމަޖެހުމުގެ ނޭވައެއް ބޭރުކޮށްލިއެވެ. މިހާދުގެ ސަމާސާ ރިފާއަށް ވަރަށް ކަމުދިޔައެވެ. ހިނިއައެވެ.\nސައި ގެނައީ ކޮޓަރިއަށެވެ. އާދައިގެމަތިން ރިފާ ކެއީ ކިރިޔާ ކޮޅަށް ހުރެވޭ ވަރަށެވެ. މިހާދު ޝަކުވާއެއް ނުކުރެއެވެ. މިހާދު އުޅުނީ ކައިވެނި ކަންތައް ހަމަޖެއްސުމުގައެވެ. އެ ކަހަލަ ކަންކަމުގައި ގުޅާނެ މީހުންގެ ނަންބަރު މިހާދު އަތުގައި ހުއްޓެވެ. ރިފާ ޓީވީ ހުޅުވައިލައިގެން އިނީއެވެ. ކުރެވޭނެ އިތުރުކަމެއް ނެތީމައެވެ. އެކި މީހުނާ ވާހަކަދެއްކުމަށް ފަހު މިހާދު ހުލާސާކޮށްލިއެވެ.\n"ކައިވެނީގެ ކަންތައް ހަމަޖެހެން ދެ ދުވަސް ވަރު ނަގާނެ،" މިހާދު ބުންޏެވެ. "އިންޑިޔާ މީހުން ނޫން ވީމަ އެހާ އަވަހަކަށް ކަންކަމެއް ހަމައެއް ނުޖެހޭނެ. ފޯމެއް ލާ، ރަޖިސްޓަރީއެއް ކޮށް ލައްކަ ސަކަރާތް ޖަހައިގެން މި ކަން ވާނީ. އަހަންނަށް ހީވަނީ ކައިވެނީގެ ހުރިހާ ކަމެއް ނިމޭނީ ހަފުތާއެއްހާ ދުވަސް ތެރޭގަހެން. އޯކޭތަ؟"\nމިހާދުގެ ހުރިހާ ވާހަކައަކަށް ރިފާ ޖަވާބުދިނީ އެންމެ ބޯޖެހުމަކުންނެވެ. މިހާދު ވަރަށް ގިނަ ވާހަކަދެއްކިއެވެ. އެކުވެރިކަން ބަދަހިކުރަން މަސައްކަތް ކުރިއެވެ. އެކަމަކު ރިފާ އެއްޗެއް ބުނަނީ ނުބުނެ ފަރުނުޖެހޭ ކަހަލަ ތަންތަނުގައެވެ. ކައިރީގައި އިށީނދެލައިގެން ކިތަންމެ އިރަކު އިންނަން ޖެހުނަސް ރިފާ އަނގަޔަކުން ނުބުނެއެވެ. ރިފާ އިންތިޒާރުކުރަނީ ހުރިހާ ކަމެއް ނިންމައިފައި މާލެ ދެވޭނެ ދުވަހަކަށެވެ. މިހާދު ދެން ބޭނުންވީ ރިފާ ނުކާ ސަބަބު އޮޅުންފިލުވާށެވެ.\n"ރިހާކުރު އެކަނި ކަންނޭނގެ މި ތަނުން ނުލިބޭނީ،" ސަމާސާ ރާގެއްގައި މިހާދު ބުންޏެވެ. "އެހެން ހުރިހާ އެއްޗެއް ލިބޭނެ. ކޮންމެހެން ރިހާކުރު ކާން ބޭނުމިއްޔާ އެ ވެސް ލިބޭތޯ ބެލިދާނެ! އެކަމަކު ރިފާ ވާހަކަނުދައްކާތީ މައްސަލައަކީ."\nމިހާދު ބުނީ ތެދެކެވެ. ރިފާ ވާހަކައެއް ނުދައްކައެވެ. ދައްކާކަށް ވެސް ބޭނުމެއް ނޫނެވެ. އެހެނަސް ނުކާ މައްސަލައަށް ހައްލެއް ގެންނަން ރިފާއަށް މަޖުބޫރުވިއެވެ. އެތައް އިރަކު އިސްޖަހައިގެން އިނުމަށް ފަހު ރިފާ ވާހަކަދެއްކިއެވެ.\n"އަހަންނަކަށް ނުކެރޭނެ މިހާދު ކުރިމަތީގަ އިނދެގެން ކާކަށް." ރިފާ ވަރަށްް މަސައްކަތުން ބުންޏެވެ.\nމިހާދު ހިނިފަޅައިގެންދިޔައެވެ. ހީ ވެސް ނުކުރާ ކަހަލަ ސަބަބެއް ރިފާ ބުނުމުންނެވެ.\n"އަހަންނަކަށް ނޭނގޭ އުލާ ސަމުސަލުން ކާކަށް،" ރިފާ އިތުރަށް ބުންޏެވެ. "އަތުން ކާން ލަދުގަންނަނީ!"\nރިފާގެ ވާހަކަ މިހާދަށް ގަބޫލުކުރެވެއެވެ. ރިފާ ދިރިއުޅެނީ ވަރަށް އާދައިގެ ފެންވަރެއްގައެވެ. އެ ވާހަކަ ރިފާއަށް ބުނަން ކެރުނީތީ މިހާދު ވަރަށް އުފާވިއެވެ. ހަމަ އެހާމެ ދެރަ ވެސް ވިއެވެ.\n"މިތާ އެތެރޭގަ އަތުން ވެސް ކެވޭނެއްނު ރިފާ!" މިހާދު އޯގާތެރިކަމާ އެކުގައި ބުންޏެވެ. "ކޮންމެހެން އުލާ ސަމުސަލުން ކާކަށް ނުޖެހޭނެ. އެކަމަކު ކައިގެންތާ އުޅެވޭނީ. އަދި ކިތެއް ދުވަސް އެބަ އޮތް. މަށަށް އެނގިއްޖެ ހަދަންވީ ގޮތް."\nއެ ދުވަހު ކާއެއްޗެހި ގެނައުމުން، ފޯނެއް އައި ކަމަށް ހަދައިފައި މިހާދު ކޮޓަރިން ނުކުތެވެ. ހަމަޖެހިލައިގެން، ފުރަތަމަ ފަހަރަށް ރިފާއަށް ކެވުނީ އެ ފަހަރުއެވެ. ބަނޑު ފުރެންދެން ކެވުނީ ވެސް އެ ދުވަހުއެވެ. އޭގެ ފަހުން ކޮންމެ ފަހަރަކު ވެސް މިހާދު ހަދަނީ އެހެންނެވެ. ކާއެއްޗެހި ގެންނަ އިރަށް މިހާދު އޮންނަނީ ކަމަކު ބޭރަށް ދާން ޖެހިފައެވެ. ބޭނުމަކީ ރިފާ ކާން ފުރުސަތުދިނުންކަން ރިފާއަށް އެނގެއެވެ. އެ ވަރުން ވެސް ރިފާ ކަނީ ދެ އިރުއެވެ. ފަހަރެއްގައި ވެސް މިހާދަށް "އުނދަގުލެއް" ޖައްސަން ނުވަތަ ރިފާއަށް ހަރަދުކުރުވަން ރިފާ ބޭނުން ނުވަނީއެވެ.\nއެކި ކަހަލަ ފިނިފެންމާ ހައްދައިފައިވާ ޕާކަކަށް ރިފާ ގެންދިޔަ ދުވަހެކެވެ. ކަޅުކުލައާއި ނޫކުލައިގެ ފިނިފެންމާ އެ ދުވަހު، އަލަށް ރިފާއަށް ފެނުނެވެ. ޕާކުގައި ހިނގާހިނގާ މިހާދު ވަރުބަލިވި އިރު ވެސް ރިފާ ފޫއްސެއް ނުވިއެވެ.\n"ހިނގާ ދެން ދަމާ ދޯ!" މިހާދު އެދުނެވެ. "މިއަދު ރިފާ އެބަ ޖެހޭ ބިއުޓީޕާލަރ އަކަށް ދާން."\nރިފާގެ މޫނުމައްޗަށް ވެރިވީ ހައިރާންކަމެވެ.\nއިތުރު ލިޔުންތައް ދިގު ވާހަކަ ލޯބި ހޯދަން ލޯތްބާ ދުރަށް ބިންމާ އިބްރާހީމް ވަހީދު


Heyo nuvaane, dhuveli madukohbala! - One Online\n28 ނޮވެމްބަރު 2020، މާލެ، މާލޭގައި ހިނގި އެކްސިޑެންޓުގެ ތެރެއިން -- ވަން ފޮޓޯ/ އަލީ ޝާމިން\nހެޔޮނުވާނެ، ދުވެލި މަޑުކޮށްބަލަ!\nނުރައްކާތެރި އެކްސިޑެންޓެއް ހިނގައިގެން ބަޔަކަށް އަނިޔާވި ވާހަކަ ނޫހެއްގެ ސުރުހީއަށް ނާރާ ދުވަހެއް މަދުވާނެއެވެ. ނުރައްކާތެރި އެކްސިޑެންޓްތައް ހިނގައި މީހުންގެ ފުރާނައަށް ގެއްލުންވާ ހިސާބަށް އެތައް ފަހަރަކު ގޮސްފައި އެބަހުއްޓެވެ. އެތައް ފަހަރަކު މީހުންގެ ފުރާނަ މި ދުނިޔެ ދޫކޮށްފައިވެސްވެ އެވެ. މި ހަފުތާ ވެގެން މިދިޔައީ އެކްސިޑެންޓް މަރުގެތަކުން ގައުމަށް ސިހުން ގެނުވި ހަފުތާއަކަށެވެ. ހަފުތާއެއްގެ ތެރޭގައި އެކްސިޑެންޓްތަކުގައި މި ވަނީ ތިން މީހަކު މަރުވެފަ އެވެ.\nއިއްޔެ ހެނދުނު މުޅި ކުޅުދުއްފުށި ވަނީ ސިހުމެއްގެ ތެރެއަށް ވައްޓާލައިފަ އެވެ. އެންމެ 17 އަހަރުގެ ފިރިހެން ކުއްޖެއްގެ ފުރާނަ ގެއްލިގެން ދިޔައީ ހިނގި ނުރައްކާތެރި އެކްސިޑެންޓެއްގަ އެވެ. އެއީ މީގެ ދެ ހަފުތާ ކުރިން ސައިކަލަކާއި ޕިކަޕެއް ޖެހިގެން ހިނގި އެ އެކްސިޑެންޓުގައި ސައިކަލް ދުއްވަން އިން ޒުވާނާ އެވެ.\nވަރަށް ބާރު ސްޕީޑެއްގައި ދުއްވާފައި ދަނިކޮށް، ޕިކަޕެއްގައި ޖެހި ހިނގި، އެ ނުރައްކާތެރި އެކްސިޑެންޓް ވެގެންދިޔައީ އެ ޒުވާނާ މި ދުނިޔެ ދޫކޮށް ދާން ޖެހުނު ސަބަބަށެވެ. ލައިސަންސް ނެތި ދުއްވި އެ ކުއްޖާގެ އިތުރުން އޭނާގެ ފަހަތުގައި އިން ކުއްޖާއަށްވެސް ވަނީ އެތައް އަނިޔާތަކެއް ލިބިފަ އެވެ.\nމިމަހުގެ 14 ވަނަ ދުވަހުގެ ހަވީރުގެ ވަގުތެއްގައި ދެމަފިރިން އެކުގައި ސައިކަލު ދުއްވާލުމަށް ނުކުތީ، މުޅި ދިރިއުޅުން ބަދަލުވެގެންދާނެ ކަމަށް ދެކިގެނެއް ނޫނެވެ. ލ. ގަމުގައި މިދިޔަ އާދިއްތަ ދުވަހު ދެމަފިރިން ސައިކަލްގައި ދުއްވާފައި ދަނިކޮށް، ބާރަށް ދުއްވާފައި ދިޔަ އެހެން ސައިކަލެއް ޖެހި، ނުރައްކާތެރި އެކްސިޑެންޓެއް ވަނީ ހިނގައިފަ އެވެ. އެ އެކްސިޑެންޓްގައި އަނިޔާވެ، އޭޑީކޭ ހޮސްޕިޓަލްގައި ފަރުވާ ދެމުން ދަނިކޮށް އެ ދެމަފިރިންގެ ތެރެއިން އަންހެން މީހާ ވަނީ މަރުވެފަ އެވެ.\nއެކްސިޑެންޓުގައި އަންހެން މީހާގެ ބޮލަށް ވަރަށް ބޮޑަށް އަނިޔާ ލިބުނެވެ. އޭނާގެ ބޮލަށް ލިބުނު އަނިޔާތަކުގެ ސަބަބުން ސިކުނޑިއަށް ލޭ އެޅި، އައިސީޔޫގައި ފަރުވާދެމުން އަންނަނިކޮށް މިދިޔަ ހުކުރު ދުވަހު ވަނީ މަރުވެފަ އެވެ. އެ އަންހެން މީހާގެ އިތުރުން އޭނާގެ ފިރިމީހާ އާއި އަނެއް ސައިކަލު ދުއްވަން އިން އަންހެން މީހާއަށްވެސް އަނިޔާވި އެވެ. އެމައްސަލަ ފުލުހުން މިހާރު ތަހުގީގު ކުރަމުން އަންނަ އިރު، ތަހުގީގަށް އެކަށީގެންވާ ވަރަށް މައުލޫމާތު ލިބިފައިވާ ކަމަށް ފުލުހުން ވަނީ ބުނެފަ އެވެ.\nމި ހާދިސާގައި އަންހެނަކު މަރުވެފައިވާއިރު، އޭގެ އެއް ދުވަސް ކުރިންވެސް ވަނީ އެކްސިޑެންޓެއްގައި އައްޑޫ ސިޓީގައި އަންހެނަކު މަރުވެފަ އެވެ. އައްޑޫ ސިޓީ ލިންކް ރޯޑްގައި މިދިޔަ ބުރާސްފަތި ދުވަހު ހިނގި އެކްސިޑެންޓްގައި ސީރިއަސް އަނިޔާތަކަކާއެކު ފެނުނު އަންހެން މީހާ ވަނީ މަރުވެފަ އެވެ. އެކްސިޑެންޓް ހިނގީ ކިހިނެއް ކަމެއް އަދިވެސް ސާފުވެފައި ނުވާއިރު، މަންޒަރު ދުށް މީހުން ވަނީ އެކްސިޑެންޓް ވެފައިވަނީ އެހެން ވެހިކަލެއްގައި ޖެހިގެން ކަމަށް ބެލެވޭ ކަމަށް ބުނެފަ އެވެ. ނަމަވެސް ހަގީގަަތެއް ނޭނގެ އެވެ.\nފުވައްމުލަކުގައި ހިނގި އެކްސިޑެންޓުގައި އެކަކު ތާށިވެފައި -- ފޮޓޯ: އެމްވީ ކްރިސިސް\nމި ހަފުތާގެ ހާދިސާތަކުގެ އިތުރަށް މިދިޔަ މަހުގެ ފަހުކޮޅު ފުވައްމުލަކު ސިޓީގައި ހިނގައިދިޔަ ނުރައްކާތެރި ހާދިސާގެ ހަނދާން އެ ރަށު ރައްޔިތުންގެ އިތުރުން މުޅި ގައުމުގެ ހުރިހާ ރައްޔިތުން، އިއްޔެ ވީ ކަމެއް ފަދައިން ހަނދާން ހުންނާނެ އެވެ. ބާރު ސްޕީޑްގައި ދުއްވާފައިދިޔަ ކާރެއް ކޮންޓްރޯލް ނުވެ ގޮސް އެރީ ގަހަކަށެވެ.\nއެ އެކްސިޑެންޓްގައި ދެ ޒުވާނެއްގެ ފުރާނަ ވަނީ ގެއްލިފަ އެވެ. އުމުރުން 18 އަހަރުގެ ޒުވާނަކާއި 23 އަހަރުގެ ޒުވާނެކެވެ. އެކްސިޑެންޓް ހިނގައި އެ ދެ ޒުވާނުން ކާރުގައި ތާށިވެފައި ތިބި މަންޒަރު ބަލަން ކެތްވާވަރަށްވުރެވެސް ހިތްދައްޗެވެ. އެ ދެ ޒުވާނުން މަރުވެގެން ދިޔައީ ލިބުނު އަނިޔާތަކަށް ފަރުވާދެމުން އަންނަނިކޮށެވެ.\nމި ހުރިހާ ހާދިސާއެއްގެ ފަހަތުގައި ވަނީ ދާދި އެއް ކަމެކެވެ. އެއީ ބާރު ސްޕީޑުގައި ދުއްވުމެވެ. ކޮންޓްރޯލް ނުވާ ވަރަށް ދުއްވުމެވެ. ފުރާނައަށް ބެލުމެއްނެތި، ބާރަށް ދުއްވާފައި ދިއުމުން، ގެއްލިގެން ދަނީ ހަމައެކަނި ދުއްވަން އިންނަ މީހާގެ ފުރާނަ އެކަންޏެއް ނޫނެވެ. ބައެއް ފަހަރު ސައިކަލްގެ ފަހަތުގައި އިންނަ މީހާ އެވެ. ނުވަތަ މަގުމަތިން ހިނގާފައި ދާ މީހާ އެވެ. ނުވަތަ އެހެން ވެހިކަލެއްގައި އިންނަ މީހާ އެވެ. ބާރަށް ދުއްވާފައި ދާ މިހާ މިކަންކަމާމެދު ވިސްނައިލަންޖެހެ އެވެ.\nފުރާނަ އެކަންޏެއް ނޫނެވެ. އެތައް އާއިލާއެއްގެ ދިރިއުޅުންވެސް ހަލާކު ވެގެން ގޮސްފައި އެބަހުއްޓެވެ. އެތަކެއް އާއިލާއެއް ކަރުނައަޅައި ރޯން ޖެހިފައިވެސް އެބަހުއްޓެވެ. ފުރާނައަށް ގެއްލޭ ފަދަ ނުރައްކާތެރި އެކްސިޑެންޓްތަކުގައި އަނިޔާވެ، ނުކުޅެދުންތެރިކަން ތަހައްމަލު ކުރަންޖެހިފައިވެސް އެބަހުއްޓެވެ. ބަލައިނުލައި ދުއްވުމުން އެތައް ބައެއްގެ ދިރިއުޅުން ހަލާކުވެއްޖެ އެވެ. އެކްސިޑެންޓްތަކުގައި އިހުމާލުވި ކަމުގެ ކުށުގައި އެތަކެއް ޒުވާނުން ޖަލުގައި ދުވަސްތައް ގުނަންވެސް ޖެހިފައި އެބަހުއްޓެވެ. އެކްސިޑެންޓެއްގެ ސަބަބުން ތިމާގެ ދިރިއުޅުންވެސް ހަލާކުވެގެން ހިނގައިދާނެ އެވެ. ހިތާމަ ކުރަން ޖެހޭނީ ހަމައެކަނި ފުރާނަ ގެއްލިގެންދާ އާއިލާ އެކަންޏެއް ނޫނެވެ.\nމިފަދަ އެތަކެއް ހާދިސާއެއް މި ގައުމު ދެކެފި އެވެ. އެކްސިޑެންޓުގައި ފުރާނައެއް ގެއްލޭ ކޮންމެ ފަހަރަކު އާންމުންގެ ރުޅި ގަދަވެ އެވެ. ނަމަވެސް އޭގެ އަނެއް ދުވަހު ހަނދާން ހުންނަނީ ކިތައް މީހުން ކަމެއް ނޭނގެ އެވެ. އަރާ އިރާއެކު ރުޅިގަނޑުވެސް މައިތިރިވެ، އެކްސިޑެންޓްތައް މަތީން ހަނދާން ނެތެއެވެ.\n2 އޭޕްރީލް 2020، މާލެ، ކާފިއުގެ ވަގުތުގައި މާލޭގައި ފޯރިމަރަން ނުކުމެ އުޅުނު ފުލުހަކު ސައިކަލެއްގައި އަންނަ މީހަކު ހުއްޓުވަނީ -- ވަން ފޮޓޯ: މުހައްމަދު ހައްޔާން\nގާނޫނުތަކާއި ގަވާއިދުތަކަށް ފުރިހަމައަށް އަމަލު ކުރަން ޖެހޭ\nއެކްސިޑެންޓުތައް މެދުވެރިވަނީ ހަމަ އެކަނި ބާރަށް ދުއްވައިގެން ކަމަށް ބުނެވޭކަށް ނެތެވެ. މަގުމަތީގެ ގަވާއިދުތައް ހެދިފައި އެބަހުއްޓެވެ. އެކަންކަމަށް ބޯލަނބަނީ ކިތައް މީހުން ހެއްޔެވެ؟ އެކަންކަމަށް އިދާރާތަކުން ބަލަނީ ކިހާ ވަރަކަށް ހެއްޔެވެ؟ ހަމަ އެކަނި ކަރުދާހެއްގައި ލިޔެލައި ބޭއްވުމުން ނިމުނީ ހެއްޔެވެ؟ ނުވަތަ ސްޓިކާ ޖެހުމާއި ސައިކަލު މަޑިދަށުން ހަމަ ނުވާތަކެތީން ޖޫރިމަނާ ކޮށްލުމުން ނިމުނީ ހެއްޔެވެ؟ ޓްރެފިކް ކުށަކީ ވަކި ކުށްތަކެއް ހެއްޔެވެ؟\nއާންމުންގެ އެންމެ ބޮޑު އެއް ޝަކުވާއަކީ ފުލުހުން މި ގަވާއިދުތަކުގެ އެއް ބަޔަށް އަމަލު ކުރުމެވެ. ޗެކް ޕޮއިންޓްތައް ހަދައިގެން ފުލުހުން ހަމައެކަނި ބަލަން ޖެހޭނީ ލައިސަންސާއި އަހަރީ ފީއާއި، އިންޝުއަރެންސް އަދި ރޯޑް ވާދިނަސް ހަމަތޯ އެކަންޏެއް ނޫނެވެ. ނުބައި ފަޅިން އޯވާޓޭކް ކުރުމާއި ސިގްނަލް ނުދީ ގޯޅި އެޅުމަކީވެސް ކުށެކެވެ. ވަން ވޭ ފަޅާލަފައި ދުއްވާ ވެހިކަލްތަކާއި ކަފިހި ހުރަހަށް މަޑު ނުކުރުމަކީވެސް ކުށެކެވެ.\nމި ހުރިހާ ކަމެއްވެސް ގޮސް ގުޅެނީ އެއް ކަމަކަށެވެ. ނުރައްކާތެރި އެކްސިޑެންޓްތަކަށެވެ. ފުލުހުން ސަމާލުކަން ދޭން ޖެހޭ މިންވަރަށް ސަމާލުކަން ނުދިނުމަކީ ވެސް މިފަދަ އެކްސިޑެންޓްތައް ހިނގަން މެދުވެރިވާ ކަމެއް ކަމަށްބުނެ، އާންމުންގެ ރުޅިގަނޑު ނުބާލާ ފަހަރެއް މަދުވާނެ އެވެ.\nގާނޫނުތަކާއި ގަވާއިދުތަކަށް ފުލުހުން ފުރިހަމައަށް އަމަލު ނުކުރާ ކަމަށް ބުނެ، އެހެން ކަންކަމަށް ފަސް އަޅައި ފޮރުވާލުމަކީ ބަހަނާއެކެވެ. ނަމަވެސް ބާރަށް ދުއްވުމާއި ގަވާއިދުތަކަށް ބޯ ނުލެނބުމަކީ ބަހަނާއެއް ނޫނެވެ. ދުވެލި މަޑުކުރުމަކީ ފަރުދީ ޒިންމާއެކެވެ. ސައިކަލާއި ކާރު ކޮންޓްރޯލް ނުވާ މިންވަރަށް ބާރަށް ދުއްވުމަކީ "ސަޅިކަމެއް" ނޫނެވެ. ދުވެލި މަޑުކުރަން އެބަ ޖެހެ އެވެ. އެ ޒިންމާ މިއަދު އެންމެންވެސް އަދާ ކުރަން އެބަ ޖެހެ އެވެ. އެހެން ނޫންނަމަ ވަގުތު ފާއިތުވެދާނެ އެވެ.\nގުޅޭ ޓެގު މަގުމަތީގެ އެކްސިޑެންޓް މަރު ޕޮލިސް


EIA nuhadhaa mashroou feshee kureege verin: FENAKA\nއީއައިއޭ ނުހަދާ މަޝްރޫއު ފެށީ ކުރީގެ ވެރިން: ފެނަކަ\nފެނަކަ ކޯޕަރޭޝަންގެ މެނޭޖިން ޑިރެކްޓަރު އަހްމަދު ސައީދު\nއެންވަޔަރަމަންޓަލް އިމްޕެކްޓް އެސެސްމަންޓް (އީއައިއޭ) ހެދުމަށް ނެތި ފަސް ރަށެއްގައި އިންޖީނުގެ އެޅުމުގެ މަސައްކަތް ފެށީ ފެނަކައިގެ ކުރީގެ މެނޭޖްމަންޓުން ކަމަށާއި އެ ކަމުގައި ޒިންމާ ނަގަންޖެހޭ ފަރާތްތައް ޒިންމާ ކުރުވާނެ ކަމަށް އެ ކުންފުނިން ބުނެފި އެވެ.\nއީއައިއޭ ނުހަދައި އިންޖީނުގޭގެ މަސައްކަތް ފެށީ ހއ. ތަކަންދޫ އާއި ހދ. ފިނޭ އާއި ނ. ހެނބަދޫ އާއި ނ. މާޅެންދު އާއި ބ. ކެންދޫގެ އިންޖީނުގެތަކެވެ. އެކަމާ ގުޅީގެން އީޕީއޭއިން ވަނީ ފެނަކަ ކުންފުނި ހަ ލައްކަ ރުފިޔާ އިން ޖޫރިމަނާ ކޮށްފަ އެވެ. އަދި 30 ދުވަހުގެ ތެރޭގައި އެ ފައިސާ ދައްކަން ވެސް އަންގާފައި ވެއެވެ.\nފެނަކައިން މިރޭ ނެރުނު ނޫސް ބަޔާނެއްގައި ބުނީ އީއައިއޭ ނުހަދައި އެ ފަސް ރަށުގައި އިންޖީނުގެ އެޅުމުގެ މަސައްކަތް ފެށީ ކުރީ ސަރުކާރުން 2017 ވަނަ އަހަރުގަ ކަމަށެވެ. މި ސަރުކާރު އައިސް މިހާރުގެ މެނޭޖްމަންޓާ ކުންފުނި ހަވާލުވި ފަހުން، އެ ރަށްތަކުގެ މައްސަލަ އީޕީއޭގެ ސަމާލު ކަމަށް ގެނެސް، އެ ކަންކަން ރަނގަޅު ކުރުމުގެ މަސައްކަތް ފެށީ ފެނަކައިގެ އިސް ނެގުމަށް ކަމަށެވެ.\nއީއައިއޭ ނުހަދައި ސް ރަށެއްގައި އިންޖީނުގެ އެޅުމުގެ މަސައްކަތް ފެށުމުން ބޮޑު އަދަދެއްގެ ޖޫރިމަނާއެއް ދައްކަން ޖެހުނީ ފެނަކަ ކުންފުނީގެ ކުރީގެ ވެރިން ކޮށްފައިވާ ޒިންމާދާރުކަމެއް ނެތް ކަންކަމުގެ ސަބަބުން ކަމަށް ފެނަކައިން މިރޭ ބުންޏެވެ.\n"... ދެންނެވުނު ކަންކަމަށް ރިއާޔަތްކޮށް އެ ކަމުގައި ޒިންމާ ނަގަން ޖެހޭ ފަރާތްތައް ޒިންމާ ކުރުވާނެ ކަމުގެ ފުރިހަމަ ޔަގީންކަން ދިވެހި ރައްޔިތުންނަށް އަރުވަމެވެ. ކޮންމެ ހާލެއްގައި ވެސް ރައްޔިތުންނަށް ފޯރުކޮށްދޭ ހިދުމަތްތައް އުނިކަމެއް އަދި ލަސްކަމެއް އަޔަނުދީ އަޅަން ޖެހޭ ފިޔަވަޅުތައް އަޅަމުންދާ ކަމުގެ ޔަގީން ކަން ވެސް އަރުވަމަވެ." ބަޔާނުގައި ވެ އެވެ.\nތިމާވެށި ފެނަކަ ކޯޕްރޭޝަން އީޕީއޭ\nފެނަކައަށް 263،750 ރުފިޔާގެ ޖޫރިމަނާއެއް\nފެނަށް ޖެހިގެން 48 ރަށުން އެހީތެރިކަމަށް އެދިއްޖެ\nކުނިން ހަކަތަ އާއި ފެން އުފެއްދުމަށް ބޭނުންވާ ފައިސާ ހަމަޖެހިއްޖެ\nސްޓެލްކޯއަށް ދިއުމުން ހިލޭ ލެޑް ބޮކި


ނަރަކަ9– DhiSalafiyyah\n27/11/2013 ޢަޤީދާއާއި ފިރުޤާތައް, ދީންއައްޝައިޚް ޝިހާމް މުޙައްމަދު\nޢަބްދުއްރަޙްމާން ބުން ޒައިދު ބުން އަސްލަމް ވިދާޅުވިއެވެ.\n“ސުވަރުގޭގެ ދަރަޖަތައް ވަނީ މައްޗަށް ދާވަރަކަށެވެ. އަދި ނަރަކައިގެ ދަރަޖަތައް ވަނީ އަޑިއަށް ދާވަރަކަށެވެ.”\nސަލަފުންގެ ބައެއް ބޭކަލުންގެ ކިބައިން ވާރިދުވެގެން އައިސްފައިވާ ގޮތުގައި، ﷲ އެއްކައުވަންތަ ކުރިމީހުންގެ ތެރެއިން ފާފަތަކުގެ ސަބަބުން ނަރަކަޔަށް ވަންނަންޖެހޭ މީހުންވާނީ ނަރަކައިގެ އެންމެ ފުރަތަމަ ވަތްގަނޑުގައެވެ. އަދި ދެވަނަ ވަތްގަނޑުގައި ޔަހޫދީންނެވެ. އަދި ތިންވަނަ ވަތްގަނޑުގައި ނަޞާރާއިންނެވެ. އަދި ހަތަރުވަނަ ވަތްގަނޑުގައި ޞާއިބުންނެވެ. އަދި ފަސްވަނަ ވަތްގަނޑުގައި މަޖޫސީންނެވެ. އަދި ހަވަނަ ވަތްގަނޑުގައި އަރަބީންގެ ތެރެއިން މުޝްރިކުންނެވެ. އަދި ހަތްވަނަ ވަތްގަނޑުގައި މުނާފިގުންނެވެ.\nއަދި ބައެއް ފޮތްތަކުގައި ނަރަކައިގެ ވަތްގަނޑު ތަކުގެ ނަންތައްވެސް ޛިކުރު ކޮށްފައިވެއެވެ. މިގޮތުން އެންމެ ފުރަތަމަ ވަތްގަނޑުގެ ނަމަކީ ޖަހަންނަމެވެ. އަދި ދެވަނަ ވަތްގަނޑަކީ ލަޡާއެވެ. އަދި ތިންވަނަ ވަތްގަނޑަކީ އަލްޙުޠަމާއެވެ. އަދި ހަތަރުވަނަ ވަތްގަނޑަކީ އައްސަޢީރެވެ. އަދި ފަސްވަނަ ވަތްގަނޑަކީ ސަޤަރެވެ. އަދި ހަވަނަ ވަތްގަނޑަކީ އަލްޖަޙީމެވެ. އަދި ހަތްވަނަ ވަތްގަނޑަކީ އަލްހާވިޔާއެވެ.\nއެހެން ނަމަވެސް މިގޮތަށް ނަރަކައިގެ އެކި ވަތްގަނޑު ތަކުގެ ނަންތައް އެއްވެސް ޞައްޙަ ނައްޞަކުން ޘާބިތެއް ނުވެއެވެ. ހަމައެފަދައިން މީސްތަކުންގެ ތެރެއިން މިވެނި ބަޔެއް ތިބޭނީ މިވެނި ވަތްގަނޑެއްގައި ކަންވެސް ޘާބިތެއް ނުވެއެވެ. އެހެން ނަމަވެސް ޞައްޙަ ގޮތަކީ، ޖަހަންނަމް، ލަޡާ، އަލްޙުޠަމާ، އައްސަޢީރު، ސަޤަރު، އަލްޖަޙީމު އަދި އަލްހާވިޔާ މިއީ ނަރަކައިގެ ނަންތަކުގެ ތެރެއިން ނަންތައްކަމެވެ. އަދި މިނަންތަކަކީ އެތަނުގެ ވަތްގަނޑުތަކުގެ ނަންތައް ނޫންކަމެވެ. އަދި ހަމައެފަދައިން މީސްތަކުންގެ ކާފަރުކަމާއި އަދި ފާފަތަކުގެ މިންވަރުން އެބައިމީހުންގެ ދަރަޖަ ނަރަކައިގައި ތަފާތު ވާނޭކަމެވެ.


Iran ge Naib Raees ah covid-19 jehijje | Mihaaru\nއީރާނުގެ ނައިބް ރައީސް މައުސޫމާ އިބްތިކާރު. --ފޮޓޯ:ގެޓީ އިމޭޖަސް\nއީރާނުގެ ނައިބް ރައީސް އަށް ކޮވިޑް-19 ޖެހިއްޖެ\n28 ފެބުރުއަރީ 2020 - 10:21 1 comment\nތެހެރާން (ފެބްރުއަރީ 28) - އީރާނުގެ ނައިބް ރައީސެއް ކަމަށްވާ މައުސޫމާ އިބްތިކާރު ކޮރޯނާވައިރަހަށް ޕޮޒިޓިވްވެއްޖެ އެވެ.\nއީރާނުގައި އަންހެނުންގެ ކަންކަން ބަލަހައްޓާ ނައިބް ރައީސް އިބްތިކާރަކީ، ކޮރޯނާވައިރަސް މިހާރު ހަލުވިކަމާ އެކު ފެތުރެމުންދާ އީރާނުން ކޮވިޑް-19 ޖެހުނު އެންމެ ސީނިއާ އޮފިޝަލެވެ. މީގެ ކުރިން ވަނީ އީރާނުގެ ހެލްތު މިނިސްޓްރީގެ ނައިބަށް ވެސް ކޮވިޑް-19 ޖެހިފަ އެވެ. މީގެ އިތުރުން އީރާނުގައި އެންމެ ހަލުވިކަމާ އެކު ވައިރަސް ފެތުރޭ ގުމް ޕްރޮވިންސްގެ ޕާލަމެންޓް މެންބަރަކަށް ވެސް ވަނީ ކޮވިޑް-19 ޖެހިފަ އެވެ.\nIran ge Health Minister ge naib ah Covid-19 jehijje\nއީރާނުގެ ހަތަރު ނައިބް ރައީސުންގެ ތެރޭގައި ހިމެނޭ އިބްތިކާރަކީ ތެހެރާނުގައި ހުންނަ އެމެރިކާ އެމްބަސީ 1979 ވަނަ އަހަރު ހިސޯރުކުރި އިރު ރަހީންކުރި މީހުންގެ ފަރާތުން ވާހަކަ ދެއްކި އިނގިރޭސި ތަރުޖަމާނެވެ. އޭނާ އަށް ކޮވިޑް-19 ޖެހުނުކަން ހާމަކޮށްފައި މި ވަނީ ރައީސް ހަސަން ރޫހާނީއާ އެކު ކެބިނެޓުގެ ބައްދަލުވުމެއްގައި އިންނެވި ފޮޓޯތައް އާއްމުވިތާ އެއްދުވަސް ފަހުންނެވެ.\nއީރާނުން މިހާތަނަށް ވަނީ 254 މީހުންނަށް ކޮވިޑް-19 ޖެހިފަ އެވެ. މިހާތަނަށް ވަނީ 26 މީހުން މަރުވެފަ އެވެ. ކޮރޯނާވައިރަހުގައި ޗައިނާ ފިޔަވައި އެންމެ ގިނަ މީހުން މަރުވެފައި ވެސް އީރާނުންނެވެ. އީރާނުން ބަލިޖެހޭ މީހުންގެ 10 ޕަސެންޓް މަރުވާ ކަމަށް ރެކޯޑްތަކުން ދައްކަ އެވެ.


ވެކްސިން ޖަހައިގެން ރާއްޖެއަށް އަންނަ މީހުން ކަރަންޓީންވުމާ ގުޅޭ...\nވެކްސިން ޖަހައިގެން ރާއްޖެއަށް އަންނަ މީހުން ކަރަންޓީންވުމާ ގުޅޭ ގޮތުން ވަކިގޮތެއް ނުނިންމާ!\nއިތުރަށް މައުލޫމާތު އޮލުން ފިލުވުމަށްފަހު އިތުރަށް ކަންކަން ނިންމަމުންދާނެ\nޑަބްލިޔުއެޗްއޯ ނުވަތަ އެހެން ވެސް ކަމާބެހޭ މުއައްސަސާއަކުން އެކަހަލަ އެއްވެސް ގައިޑްލައިންއެއް ނެރިފައިނުވާ\nރާއްޖެއިން ބޭރުގައި ދިރިއުޅޭ ބައެއް ދިވެހިން ދަނީ ކޮވިޑް-19ގެ ވެކްސިން ޖަހަމުން\n16 ޖެނުއަރީ 2021 | ހޮނިހިރު 10:56\nކޮވިޑް-19ށް ޓެސްޓު ކުރުމުގެ ތެރެއިން\nރާއްޖެއިން ބޭރުން ކޮވިޑް-19ގެ ވެކްސިން ޖަހައިގެން ރާއްޖެއަށް އަންނަ މީހުން ކަރަންޓީންވުމާ ގުޅޭ ގޮތުން ވަކިގޮތެއް ނުނިންމާ ކަމަށް ހެލްތު އެމަރޖެންސީ އޮޕަރޭޝަން ސެންޓަރ (އެޗްއީއޯސީ) ން ބުނެފިއެވެ.\nވެކްސިން ޖަހައިގެން ރާއްޖެއަށް އަންނަ މީހުން ކަރަންޓީން ވުމާ ގުޅޭ ގޮތުން ވަކިގޮތެއް ނުނިންމާކަން އެޗްއީއޯސީން ހާމަކޮށްފައިވާއިރު، ރާއްޖެއިން ބޭރުގައި ދިރިއުޅޭ ބައެއް ދިވެހިން ދަނީ ކޮވިޑް-19ގެ ވެކްސިން ޖަހަމުންނެވެ.\nއެކަމާ ގުޅޭ ގޮތުން ބުރާސްފަތި ދުވަހުގެ ރޭ ބޭއްވި ނޫސްވެރިންގެ ބައްދަލުވުމުގައި އެޗްއީއޯސީގެ ތަރުޖަމާނު ޑރ.ނަޒްލާ ރަފީގު ވިދާޅުވީ ވެކްސިން ޖަހައިގެން އަންނަ މީހުންނަށް ކަރަންޓީންވުމުގައި ލުއި ދެވޭތޯ ނުވަތަ ނޫންތޯ ބެލުމަށް މިހާރު ކޮންސަލްޓް ކުރަމުންދާ ކަމަށެވެ.\nޑރ.ނަޒްލާ ވިދާޅުވީ ދުނިޔޭގެ ސިއްހަތު ޖަމްޢިއްޔާ (ޑަބްލިޔުއެޗްއޯ) ނުވަތަ އެހެން އެއްވެސް ކަމާބެހޭ މުއައްސަސާއަކުން އެކަހަލަ އެއްވެސް ގައިޑްލައިންއެއް ނެރެފައިނުވާ ކަމަށެވެ.\nޔުނައިޓެޑް އެރަބް އެމިރޭޓްސް (ޔޫއޭއީ)ގައި ދެމުންދާ ވެކްސިންއަށް އަލިއަޅުއްވާލައްވަމުން ޑރ.ނަޒްލާ ވިދާޅުވީ މިވެކްސިން ވެސް ޑަބްލިޔުއެޗްއޯގެ މިންގަނޑުތަކަށް ފެތޭ ވެކްސިންއެއް ކަމަށް ފާސްކޮށްފައިނުވާ ކަމަށެވެ. އަދި މިވެކްސިންއާ މެދު ޔޫއޭއީއިން ޚާއްސަ އެކްސަޕްޝަނެއް ނުދޭ ކަމަށާއި، މިވެކްސިންއިން ރައްކާތެރިކަން ލިބެނީ ކިހާ މުއްދަތަކަށްތޯއާއި އަމަލު ކުރަން ޖެހޭ ގޮތާބެހޭ ގޮތުން އެއްވެސް ސްޓަޑީސްއެއް އެއްވެސް ތާކުން އާއްމުކޮށްފައިނުވާ ކަމަށް ޑރ.ނަޒްލާ ވިދާޅުވިއެވެ.\nޑރ.ނަޒްލާ ވިދާޅުވީ ވެކްސިންތައް އެޕްރޫވްވެ، ކުރިއަށް އޮތް ދުވަސްތަކުގައި އިތުރަށް މައުލޫމާތު އޮޅުން ފިލުވުމަށްފަހު އިތުރަށް ކަންކަން ނިންމަމުންދާނެ ކަމަށެވެ. އަދި އެމައުލޫމާތު ނުލިބެނީސް ކަރަންޓީންވުމާ ގުޅޭ ގޮތުން އިތުރު ލުއެއް ނުދެވޭނެކަމަށް ވެސް ޑރ.ނަޒްލާ ފާހަގަކުރެއްވިއެވެ.


ތިރީހުން ތިނަކަށް ބަދަލު ވެގެންދާއިރުMikal News\nތިރީހުން ތިނަކަށް ބަދަލު ވެގެންދާއިރު\n8 ޑިސެމްބަރ 2015, 19:33 |\nލާމަރުކަޒީ ގާނޫނު އައުމާއިއެކު ރާއްޖޭގައި އިތުރު ވަޒީފާތަކެއް އަލަށް އުފެދުނެވެ. އާދެ ކައުންސިލަރުންނޭ ކިޔާ ހާހަކަށްވުރެ ގިނަ ވަޒީފާއެވެ. މަގާމުތަކަށް މީހުން ހޮވުމުގައި އެންމެ އެކަށީގެންވާ މީހުން ކުރިމަތި ނުލި ނަމަވެސް، ޕޯޑިއަމް ތަކުން ފެންނަ އެކި ކުލަ ކުލައިގެ ސިޔާސީ މީހުންތައް ކައުންސިލަރުންނަށް ހޮވެން ފެށިއެވެ. ވާނީވެސް އެހެންތާއެވެ. ސިޔާސީ މަގާމުތަކަށް ކުރިމަގި ލާނީ ސިޔާސީ މީހުން ވިއްޔާއެވެ.4ލައްކަ ހަމަނުވާ (އޭރު) މި ގައުމުގެ ކޮންމެ 350 މީހުންނަށް ކައުންސިލަރަކު ހޮވިއެވެ. މިކަމުގެ ސަބަބުން ދައުލަތުގެ މާލިއްޔަތަށް ބޮޑެތި ބުރަ ތަކެއް ވާންފެށިއެވެ. ނަތީޖާއަކީ ޅަފަތުގެ ކައުންސިލް ތައް ކުޑަ ކުރުމަށް ސަރުކާރަށް މަޖުބޫރުވެ 400 އެއްހާ މީހުންގެ ވަޒީފާ ގެއްލުމެވެ.\nމިކަމުގެ އަސަރު އެންމެ ބޮޑަށް ކުރާ އެއް ރަށަކީ ފުވައްމުލަކެވެ. އާދެ ތިރީސް ކައުންސިލަރުންގެ ބަދަލުގައި ގާނޫނަށް ގެނެވުނު ބަދަލާއިއެކު ތިން ކައުންސިލަރުންނަށް މަދުވުން ދާދި ގާތްވެއްޖެއެވެ. ތިރީހުގެ ފަހަތުގައި އިންނަ ސުމެއް ގެއްލެނީއެވެ. އެއާއިއެކު 26 މީހެއްގެ ވަޒީފާ ވެސް ގެއްލޭނެއެވެ. ނަމަވެސް، ރަށަކުން ސިޓީއެއްގެ ދަރަޖަ އަށް އުފުލޭނެއެވެ. ކުރަންވީ ހިތާމަ ކަމެއް ނުވަތަ ވާންވީ އުފާ ކަމެއް ނޭގުނެވެ.\nސައްބީސް މީހެއްގެ ވަޒީފާ ގެއްލޭ ވާހަކަ މިދެއްކެނީ ސަބަބެއް އޮވެގެނެވެ. ސަބަބަކީ މީގެ ކުރިން ވެސް ބަޔަކު ސިޓީއަކަށް ބަދަލު ކުރަން މަސައްކަތް ކުރިއެވެ. ނަމަވެސް ސައްބީސް ވަޒީފާ ގެއްލޭތީ އެކަމާއި ދެކޮޅަށް ނިކުތް މީހުން މިއަދު އެނިކުތީ އެ ސައްބީސް ވަޒީފާ ގެއްލުވާލާށެވެ. އޭރު ގޯސްވީ ސިޓީ އުރަ މިއަދު ރަގަޅު ވެއްޖެއެވެ. ދުނިޔެ ހިގާ ބީދައިންނެވެ.\nނަމަވެސް، ފުވައްމުލަކު ރައްޔިތުން އުފާ ކުރުން ހައްގެވެ. ތިންވަނަ ސިޓީއަށް ވުމުގެ ފަޚުރު ލިބުމެވެ. މިއަދު އެގާނޫނު ބަދަލު ނުވިނަމަ އެ މަގާމު ނުލިބިދާނެތީ އެވެ. ސަބަބަކީ ފުވައްމުލަކުގެ އާބާދީ އިތުރުވާ ނިސްބަތް ކުރިއަރަމުން އެހެން ރަށް ތަކަށް ވުރެ ދަށްވުމެވެ. ޚާއްސަ ކޮށް ކުޅުދުއްފުއްޓާއި ތިނަދޫ އެވެ. އިސާހިތަކު ކުޅުދުއްފުށީގެ ރައްޔިތުންގެ އާބާދީ ފުވައްމުލަކަށް ވުރެ އިތުރު ވެދާނެއެވެ. މިހާރުވެސް ކުޅުދުއްފުށީގައި ދިރިއުޅޭ މީހުންގެ އާބާދީ ފުވައްމުލަކަށްވުރެ އިތުރެވެ.\nދެން އޮތީ ބޮޑު ސުވާލެވެ. ސިޓީއަކަށްވެގެން ވަނީ ކޮންކަމެއްތޯއެވެ. ހަމަ ޔަގީނުންވެސް ނަންރީއްޗެވެ. ސިޓީއަކަށްވުމުން އިތުރު ކަންތައްތަކަށް މަގުފަހި ވެދާނެއެވެ.\nއޭގެ އަނެއްކޮޅެވެ. 26 ވަޒީފާ ގެއްލޭ ކަމަށް ވަންޏާ އެ 26 މީހުން އަނެއްކާވެސް ރަށް ދޫކޮށް ހިޖުރަ ކުރަން މަޖުބޫރުވާނެއެވެ.


Mamma | ungoofaaru.com\nލޫނާ 23 ޖޫން 2021\n0 3682މިނެޓުން ކިޔާލެ\n“މަންމަ” ، މި ލަފުޒަކީ، ވަރަށް ގިނަ ބަޔަކަށް ފުން އަސަރުތަކެއް ނުވަތަ ތަފާތު އިޙްޞާސް ތަކެއް ކުރުވާނޭ ލަފުޒެކެވެ. އެހެން ނުވާންވީ އެއްވެސް ސަބަބެއް ނެތެވެ.9މަހާއި9ދުވަސް ވަންދެން، ބަނޑުގައި ނުހަނު ވޭނާއި ވަރުބަލިކަމާއި އެކު އެ މައިމީހާ ތިބާ އުފުލި އެވެ. ތިބާގެ ކާނާ ކަމުގައިވާ އެމައިމީހާގެ ލެއިން ތިބާގެ ބަނޑުފުރާނަ މުއްތިކުރިއެވެ. ދެން، ވިހެއުމުގެ އެގަދަފަދަ ވޭނަށް އެމައިމީހާ ކެތްކުރި އެވެ. އަދި ތިބާ ދުނިޔެއަށް އުފަންވުމަށްފަހު ރުއިމުގެ ފުރަތަމަ އަޑާއި އެކު، އެތަކެއް ހިތްހަމަޖެހުމަކާއި އުފާވެރިކަން އެމައިމީހާގެ ހިތަށް ގެނެސްދިނެވެ. އެކުރެވުނު އިޙްޞާސަކީ، އެއްވެސް މީހެއްގެ ދުލަކުން ވިޔަސް އަދި ޤަލަމަކުން ވިޔަސް ބަޔާންކޮށްދެވޭ ވަރަށް ވުރެންވެސް މާ ފުރިހަމަ އިޙްޞާސެކެވެ. ތިބާ އަކީ، ތިބާގެ މަންމަގެ ހަށިގަނޑުގެ ބައެކެވެ. އެމަންމަގެ ހިތުގެ ފިނިކަމެވެ. އަދި އެމަންމަގެ ލޮލުގެ ނޫރެވެ.\nދެން އެމަންމަގެ ލޮލުގެ ކޮއި ފަދައިން ތިބާ ބަލާ ބޮޑުކުރިއެވެ. ކެތްތެރި ކަމާއިއެކު އެއްވެސް ފޫހިކަމެއް ނެތި އެތަށް ރެއެއްގެ ނިދިން މަޙުރޫމުވެ ތިބާއަށް ޚިދުމަތް ކުރުމުގައި ދެމިހުއްޓެވެ. އެ މަންމަގެ އުނގަކީ، ތިބާގެ އެންމެ ފުރަތަމަ އެދުރުގެ ކަމުގައިވިއެވެ. އެއަށްފަހު ތިބާއަށް ޤުރުއާން ކިޔަވަން ދަސްކޮށްދިނެވެ. ނަމާދު ކުރަން ދަސްކޮށްދިނެވެ. ދީނީ ތަޢުލީމު އުނގަންނައިދިނެވެ. ހެޔޮ ނުބައި ވަކި ކޮށްދިނެވެ. އަދި ސްކޫލަށް ތިބާ ލުމަށްފަހު ޒަމާނީ ތަޢުލީމު ފުރިހަމަ ކޮށްދިނެވެ. ތިބާ މީހަކަށް ހަދައިދިނީ އެމަންމަ އެވެ. މޮޅު ޓީޗަރަކަށެވެ. މޮޅު ޑަކުޓަރަކަށެވެ. މޮޅު ޕައިލަޓަކަށެވެ. ތިބާގެ ހުރިހާ ކާމިޔާބީއެއްގައިވެސް އަދި ނާކާމިޔާބީ އެއްގައިވެސް ތިބާއަށް ހިތްވަރުދީ އެހީތެރިވެ ތިބާއަށް އަޅާލުމުގައި އެންމެ ކުރީ ސަފުގައި ހުރީ ތިބާގެ އެ ހިތްވަރުގަދަ މަންމަ އެވެ.\nމިހުރިހައި ކަމަކުންވެސް ،ތިބާގެ ދިރިއުޅުމުގައި މަންމަގެ އަހަންމިއްޔަތުކަން ތިބާއަށް އެނގިގެން ހިނގައްޖެއެވެ. އެކަން މާ ރަނގަޅަށް، އަހަރުމެންނަށް ކީރިތި ޤުރުއާނާއި ރަސޫލާގެ ސުންނަތުންވެސް އެނގި ބަޔާންވެގެން ވެއެވެ. ޝައްކެތް ނެތް ގޮތުގައި އިސްލާމްދީނުގައި މަންމައަށް ދީފައިވާ މަޤާމަކީ ވަރަށްވެސް ފުރިހަމަ އެހާމެ މަތިވެރި މަޤާމެކެވެ. މަންމައިންނަށް އަޅާލާ، އޯގާތެރިވެ، ކިޔަމަންތެރިވުމަށް ވަނީ އިސްލާމްދީނުގައި ވަރަށް ބޮޑަށް ބާރު އަޅުއްވާފައެވެ. ކީރިތި ޤުރުއާނުގެ4ތަނެއްގައި ﷲ އަށް ޝަރީކު ނުކުރުމަށް އެންގެވުމާއި ވިދިގެން މައިންބަފައިންނަށް ހެޔޮކޮށް ހިތުމަށް އަންގަވާފައި ވެއެވެ. އެގޮތުން ސޫރަތުލް އަންޢާމްގެ 151 ވަނަ އާޔަތުގައި މާތްﷲ ވަޙީ ކުރައްވާފައި ވެއެވެ.\n“ކަލޭގެފާނު ވިދާޅުވާށެވެ! ތިޔަބައިމީހުން އަންނާށެވެ! ތިޔަބައިމީހުންގެ މައްޗަށް، ތިޔަބައިމީހުންގެ ވެރިރަސްކަލާނގެ ޙަރާމްކުރެއްވި ކަންތައް ކިޔައިދެއްވާ ހުށީމެވެ. ތިޔަބައިމީހުން، އެކަލާނގެއަށް އެއްވެސް އެއްޗެއް ޝަރީކުނުކުރާށެވެ! އަދި މައިންބަފައިންނަށް ހެޔޮކޮށް ހިތާށެވެ!..”\nމީހަކު ރަސޫލާ ޞައްލަﷲ ޢަލައިހި ވަސައްލަމަގެ އަރިހަށް އައިސް ދެންނެވި އެވެ. އޭﷲ ގެ ރަސޫލާއެވެ. އަޅުގަނޑު އެންމެ ހެޔޮކޮށް ހިތަން ޙައްޤުވަނީ ކޮންބަޔަކަށް ތޯއެވެ؟ ރަސޫލާ ޙަދީޘް ކުރެއްވި އެވެ.” ތިބާގެ މަންމައެވެ.” އެމީހާ ދެންނެވި އެވެ.”ދެން ކާކު ތޯއެވެ؟” ރަސޫލާ ޙަދީޘް ކުރެއްވިއެވެ. “ދެންވެސް ތިބާގެ މަންމައެވެ.” އެ މީހާ ދެންނެވިއެވެ. “ދެން ކާކު ތޯއެވެ؟” ރަސޫލާ ޙަދީޘް ކުރެއްވި އެވެ. “ދެންވެސް ތިބާގެ މަންމައެވެ. އެމީހާ ދެންނެވިއެވެ. “ދެން ކާކު ތޯއެވެ؟” ރަސޫލާ ޙަދީޘް ކުރެއްވި އެވެ.”ދެން ތިބާގެ ބައްޕަ އެވެ.” (ޞަޙީހް އަލްބުޚާރީ ؛ ކިތާބުލް އަދަބް 5626 ، ޞަޙީޙް މުސްލިމް 2548)\nއެހެންކަމުން،ރަސޫލާގެ ޙަދީޘްގައި ވިދިވިދިގެން3ފަހަރު މަންމައަށް ހެޔޮކޮށް ހިތުމަށް އަމުރުކުރައްވާފައިވުމުން މަންމައަށް އިސްލާމް ދީނުގައި ދެވިފައިވާ ދަރަޖަ އެނގި ހާމަވެގެން ދެއެވެ. ނަމަވެސް ހިތާމައާއި އެކު ދަންނަވަންޖެހެނީ، މަންމައާއި މެދު އިހާނެތިކޮށް ކަންތައްތައް ކުރަމުންދާ މީހުން މިދުނިޔޭގައި އުޅޭކަމެވެ. މިކުޑަކުޑަ ދިވެހިރާއްޖެއަށް އެކަނި ބަލައިލި ކަމުގައިވިޔަސް، މިކަން ހާމަވެގެން ދެއެވެ. ނޫސްތަކުގެ ފަލަ ސުރުޚީތަކުގައި ޝާއިޢު ކޮށްފައިވާ ލިޔުންތަށް ކިޔާލުމުންވެސް އަޅުގަނޑު މިބުނި ވާހަކައިގެ ތެދުކަން ތިބާއަށް އިޙްޞާސް ކުރެވޭނެ އެވެ. މިކަމުގެ އެއް ހެއްކަކީ، ކޮވިޑް ފެސިލިޓީ ތަކުގައި އެޑްމިޓް ކޮށްފައިވާ މުސްކުޅި މައިންބަފައިންނާއި ދޭތެރޭ އެމީހުންގެ ދަރިން ކަންތަށް ކުރަމުން އަންނަ ގޮތެވެ.\nމަންމައަށް ބޭނުންވާނޭ ތަކެތި ހޯދުމަށްޓަކައި ކޮވިޑް ފެސިލިޓީއިން ގުޅުމުން ތިބާ އަށް އެންމެ ކުޑަމިނުން އެފޯނު ކޯލަށް ޖަވާބެއް ދެވުނުހެއްޔެވެ؟ އަދި ތިބާ އެ މައިމީހާ އެތަނަށް ލުމަށްފަހު އެމައިމީހާ ދިރިހުރިތޯ ނުވަތަ މަރުވިތޯވެސް ބަލައިލިން ހެއްޔެވެ؟ މިހާ ރަޙުމު ކުޑަކޮށް ތިބާ އެމީހުންނާއި ދޭތެރޭ ކަންތަށް ކުރިއިރު ޒައްރެއްގެ މިންވަރަށްވެސް ހިތުގައި ރަޙުމާއި ޙަމްދަރުދީ ނެތީހެއްޔެވެ؟ އެތާގައި އެ މައިމީހާ އެކަނިމާ އެކަނި އޮންނަ އިރު ހާދަ ވިސްނުމެއް ވިސްނާނެއެވެ. ހާދަހާ ހިތުގައި ޖެހޭނެއެވެ.ހާދަ ކަރުނައެއް އަޅާނެއެވެ. އެމައިމީހާ ތިބާ މަތިން ހާދަ ހަނދާން ކުރާނެއެވެ.ތިބާ ކުޑައިރު އެމަންމަ އަށް ގޮވާލި ކޮންމެ ފަހަރަކު އެމައިމީހާ ތިބާގެ ގޮވުންތަކަށް އިޖާބަ ދިނެއްނޫންހެއްޔެވެ؟ ވީއިރު، އެމަންމައަށް އެންމެ ބޮޑަށް އަޅާލަންވީ ދުވަހު ތިބާ އެމަންމަގެ ކަންކަމަށް ބީރު ކަންފަތެއް ތިދިނީ ކީއްވެ ހެއްޔެވެ؟ ވިސްނާލަބަލާށެވެ. ތިބާ ކުޑަކުއްޖެއްކަމުގައިވީ ދުވަހު، އެމަންމަ ތިބާ އަށް ނުކޮށްދެނީ ކޮންކަމެއް ހެއްޔެވެ؟ ތިބާއަށް މަދުވީ ކޮން އެއްޗެއް ހެއްޔެވެ؟ ތިބާ އަށް ހޯދައި ނުދެވި އޮތީ ކޮން އުފަލެއް ހެއްޔެވެ؟ ތިބާގެ އެއްވެސް ކަމެއްގައި އެމައިމީހާ ފަރުވާ ކުޑަކުރި ހެއްޔެވެ؟ ވީއިރު ތިބާ، މިއަދު އެމައިމީހާއާ މެދު ތިގޮތަށް ކަންތަށް ތިކުރަނީ ކީއްވެ ހެއްޔެވެ؟\nކީރިތި ޤުރުއާނުގެ އަލްއިސްރާ ސޫރަތުގެ 23 އަދި 24 ވަނަ އާޔަތުގައި މާތް ﷲ ވަޙީ ކުރައްވާފައި ވެއެވެ.\n”އެކަލާނގެއަށް މެނުވީ، ތިޔަބައިމީހުން އަޅުކަން ނުކުޅައުމަށާއި، މައިންބަފައިންނަށް ހެޔޮކޮށް ހިތުމަށް، ކަލޭގެފާނުގެ ވެރިރަސްކަލާނގެ ކަނޑައަޅުއްވައި އެންގެވިއެވެ. އެ ދެމީހުންކުރެ އެކަކު، ނުވަތަ އެ ދެމީހުން ތިބާގެގާތުގައި ތިބެ، މުސްކުޅިކަމާ ހަމަޔަށް ފޯރައްޖެނަމަ، އެދެމީހުންނަށް އުއްފުވެސް ނުބުނާށެވެ! (އެބަހީ: ނުރުހުމުގެ ކިތަންމެ ކުޑަ ބަހެއްވިޔަސް ނުބުނާށެވެ!) އަދި އެ ދެމީހުންނަށް، އަޑުލައި ނުހަދާށެވެ! އަދި މާތް ބަހަކުން އެ ދެމީހުންނަށް ބަސްނުބުނާށެވެ”. ޙަޤީޤަތަކީ،އެމައިމީހާއަށް އެންމެ ކުޑަމިނުން “އުއްފު” އޭވެސް ބުނުމުގެ ޙައްޤު ތިބާއަށް ލިބިގެން ނުވާ ކަމެވެ. ވީއިރު، އެމައިމީހާއަށް އިހާނެތިކޮށް ތިހަދަނީ ކީއްވެހެއްޔެވެ؟\nވީމާ، ތިބާ، ތިބާގެ މަންމައާއި މެދު ހެޔޮކޮށް ހިތާށެވެ. ސުވަރުގެ ވަނީ އެމައިމީހާގެ ފައިތިލަ ދަށުގައެވެ. އެ މަންމައަށް އޮގާތެރިވެ އަޅާލާ، ކިޔަމަންތެރި ވާށެވެ. ހަނދާން ކުރާށެވެ! ތިބާ ކިތަންމެ ބޮޑުވި ކަމުގައި ވިޔަސް ތިބާގެ މަންމައަކަށް ތިބާ ދުވަހަކުވެސް ބޮޑެއްނުވާނެ އެވެ. އެމައިމީހާ ތިބާއަށްޓަކައި އެއުފުލި ވޭން، އެއުފުލި ބުރައިގެ އަގު، ތިބާއަށް ދުވަހަކުވެސް އަދައެއް ނުކުރެވޭނެ އެވެ. އެހެންކަމުން، ތިބާގެ ނިކަމެތި ކަމުގެ ފިޔަގަނޑު މަންމައަށްޓަކައި ތިރިކޮށްލާށެވެ. ލޯތްބާއި އެކުގައެވެ. އޯގާތެރި ކަމާއި އެކުގައެވެ.އަދި އެމަންމައަށްޓަކައި ﷲއަށް ޝުކުރުވެރިވެ ވަޤުތު ފާއިތުވުމުގެ ކުރިން ތައުބާވާށެވެ. މަންމަގެ ކިބައިން މާފަށް އެދޭށެވެ. ވޭތުވެދިޔަ ދުވަސްތަށް ހަނދާންނެތިދާ ވަރަށް އެމަންމައަށް އަޅާލާ ލޯބިދޭށެވެ. މަންމައާއި އެކު ވަޤުތު ހޭދަކުރާށެވެ. މަންމަގެ ހިތް އުފަލުން ފުރާލަދޭށެވެ. އެ މަންމަގެ ނިތްކުރީގައި ބޮސްދޭށެވެ. އަދި ބުނާށެވެ. “މަންމަ ދެކެ ވަރަށް ލޯބިވެއެވެ. އަދި މަންމައަށް ޓަކައި އަބަދުވެސް ހެޔޮ ދުޢާ ކުރާނަމެވެ.” ކާމިޔާބީގައި ވެސް އަދި ނާކާމިޔާބީގައިވެސް މެއެވެ.\nوَٱخْفِضْ لَهُمَا جَنَاحَ ٱلذُّلِّ مِنَ ٱلرَّحْمَةِ وَقُل رَّبِّ ٱرْحَمْهُمَا كَمَا رَبَّيَانِى صَغِيرًا (الإسراء ٢٤)\n“އަދި އޯގާވެރިވުމުގެގޮތުން، ނިކަމެތިކަމުގެ ފިޔަ، ތިބާ އެ ދެމީހުންނަށްޓަކައި ތިރިކޮށްލާށެވެ! އަދި ބުނާށެވެ! އަޅުގެ ވެރިރަސްކަލާކޯއެވެ! ކުޑަކުއްޖަކު ކަމުގައި މިއަޅާވީދުވަހު، އެދެމީހުން މިއަޅާ ބަލައިބޮޑުކުރި ފަދައިން، އެ ދެމީހުންނަށް رحمة ލައްވައިފާނދޭވެ!”


ޗައިނާ ވަރަށް ބޮޑު، ރާއްޖޭން ހާލަތަށް ވިސްނަންޖެހޭ: ކޫޕްމަން\nޗައިނާ ވަރަށް ބޮޑު، ރާއްޖޭން މި ވަގުުތުގެ ހާލަތަށް ވިސްނަންޖެހޭ: ކޫޕްމަން\n10 ޖޫން 2021 - 20:57 0\nގައުމީ ޓީމުގެ ޓްރެއިނިނެއްގެ ތެރެއިން ކޯޗު ކޫޕްމަން (ކ) އާއި އެސިސްޓަންޓް ކޯޗު ސުޒޭން.-- ފޮޓޯ: އިބްރާހިމް ފާއިދު/ އެފްއޭއެމް\nފީފާ ވޯލްޑް ކަޕް/ އޭޝިއަން ކަޕް ޖޮއިންޓް ކޮލިފައިންގައި މާދަމާރޭ ޗައިނާއާ ދެކޮޅަށް ކުޅޭ މެޗަށް ނުކުންނައިރު އެ ގައުމަކީ ބޮޑު ގައުމެއް ކަމަށާއި ރާއްޖެ ކަހަލަ ގައުމެއް މި ވަގުތު މި އޮތް އުނދަގޫ ހާލަތުގައި މެޗު ކުޅޭއިރު ހަގީގަތާ ކުރިމަތިލާން ޖެހޭ ކަމަށް ގައުމީ ކޯޗު މާޓިން ކޫޕްމަން ބުނެފި އެވެ.\nސެންޓްރަަލައިޒްކޮށް ދުބާއީގައި ރާއްޖެ ގްރޫޕްގެ މެޗުތައް ކުޅޭއިރު، މިދިޔަ ހުކުރު ދުވަހުގެރޭ ސީރިއާ އަތުން ރާއްޖެ ވަނީ 4-0 އިން ބަލިވެފަ އެވެ. އެ މެޗަކީ ގައުމީ ކޯޗު ކޫޕްމަންގެ އިރުޝާދުގެ ދަށުން ގައުމީ ޓީމު ކުޅުނު ފުރަތަމަ މެޗެވެ.\nމާދަމާރޭ ޗައިނާއާ ދެކޮޅަށް ދުބާއީގައި ކުޅޭ މެޗުގެ ކުރިން މިރޭ ބޭއްވި ނޫސްވެރިންގެ ބައްދަލުވުމުގައި ކޫޕްމަން ބުނީ އޭނާ އަދިވެސް ބުނާނީ މި ވަގުތަކީ ރާއްޖެ އަށް ކުރިމަތިވާ އުނދަގޫތަކަށް ބަލާއިރު މެޗުތައް ކުޅުން އެންމެ އިންސާފުވެރި ވަގުތެއް ނޫން ކަމަށެވެ.\n"އަހަރެމެން ބޭނުންވާ މިސްރާބަށް ދާން މިދިޔަ ހަ ދުވަސް ތެރޭގައި ކުރިއަށް ފިޔަވަޅުތަކެއް އަޅައިފި. އަހަރެމެން ބޭނުންވާ ހިސާބާ ގާތުގައެއް ވެސް ނޫން މި ތިބީ. އެކަމަކު ރާއްޖެ ކަހަލަ ކުޑަ ގައުމެއް. ޗައިނާ ކަަހަލަ ބޮޑު ޓީމަކާ ދެކޮޅަށް ކުޅޭއިރު. ޗައިނާގައި އަހަރެންގެ ދެ އަހަރުގެ ތަޖުރިބާ އަށް ބަލާއިރު ބުނާނީ މިއީ ފަސޭހަ ކަމެއް ނޫން. އެކަމަކު ފުޓްބޯޅައިގައި ވާ ގޮތެއް ބަލަމާ،" ޗައިނާގެ ގުއަންޒޫ ސިޓީ އަށް ދެ އަހަރު ކޯޗުކޮށްދިން ކޫޕްމަން ބުންޏެވެ.\nދުބާއީގައި މިރޭ ބޭއްވި ނޫސްވެރިންގެ ބައްދަލުވުމުގެ ތެރެއިން.-- ފޮޓޯ: އިބްރާހިމް ފާއިދު/ އެފްއޭއެމް\nމީގެ ދޮޅު މަސް ކުރިން ދިރާގު ދިވެހި ޕްރިމިއާ ލީގު ދެ ވަނަ ބުރު ނިމުނު ފަހުން ގައުމީ ޓީމު ޕްރެކްޓިސް ކުރަން ވަގުތެއް ހޯދަން ބެލިނަމަވެސް މާލޭގައި ކޮވިޑްގެ ކޭސްތައް އިތުރުވުމުން ޕްރެކްޓިސް ކުރެވޭނެ ގޮތެއް ނުވި އެވެ. އަދި މިދިޔަ މަހު 13 ވަނަ ދުވަހު ހޮޓެލް ޖެންގައި ގައުމީ ޓީމު ކޭމްޕް ޖަހައިގެން ތިބިިއިރު، ވެސް ޕްރެކްޓިސް ކުރަން ޖެހުނީ ހޮޓެލް ޖެންގެ ބޯލް ރޫމުގަ އެވެ. ގައުމީ ޓީމަށް ޕްރެކްޓިސް ކުރަން ފުރުސަތެއް ލިިބުނީ މިދިޔަ މަހުގެ 22 ވަނަ ދުވަހު ދުބާއީ އަށް ދިޔަ ފަހުންނެވެ.\nކޫޕްމަން ބުނީ މި އުނދަގޫ ހާލަތުގައި ކުޅެން ޖެހޭއިރު، އޭނާގެ ފޯކަސް އަކީ މި މެޗަކީ މުސްތަގުބަލަށް އެޅޭ ބިންގަލެއްގެ ގޮތުގައި ނެގުމަށް ކަމަށެވެ.\n"މި މެޗުތައް ބޭނުންކުރާނީ މުސްތަގުބަލަށްޓަކައި އަޅާ ފައުންޑޭޝަނެއްގެ ގޮތުގައި. މިހެން ބުންޏަސް ކޮންމެ މެޗެއް ވެސް މުހިއްމު. އަހަރެމެން މިއީ ޕްރޮފެޝަނަލުން. އަހަރެމެން މާދަމާ މޮޅުވާން ބޭނުން. އެއްވަރެއް ކުރަން ވެސް ބޭނުން ބަލިވުމަށް ވުރެ. އެކަމަކު ހަގީގަތާ ކުރިިމަތިލާން ޖެހޭ އަހަރެން ކުރިން ބުނިހެން. އެއީ (ޗައިނާ އަކީ) ބޮޑު ގައުމެއް. ނަތީޖާ ކޮންމެ ގޮތަކަށް ނުކުތަސް ގަބޫލުކުރަން ޖެހޭނީ،" ކޫޕްމަން ބުންޏެވެ.\nކޮވިޑުން ރަނގަޅުވެ ގައުމީ ޓީމާ ގުޅުނު އަލީ އަޝްފާގު (ދަގަނޑޭ) އާއި އަލީ ޝާމިސް (ތޮއްޕޭ) ޓީމާ ގުުޅުމުން ހިތްހަަމަ ޖެހޭ ކަމަށާއި އެކަމަކު އާންމު ހާލަތަށް ބަލާއިރު އެ ދެ ކުޅުންތެރިންނަށް ކުއްލިއަކަށް މެޗެއް ނުކުޅެވޭނެ ކަމަށެވެ. އެކަމަކު ވާގޮތެއް އެނގޭނީ ކަންތައްތަކަށް ބަދަލުވަމުންދާ ގޮތަށް ބެލުމަށް ފަހު ކަމަށް ކޫޕްމަން ބުންޏެވެ.\nގްރޫޕް އޭގެ އެއް ވަަނައިގައި ސީރިއާ އޮތީ ކުޅުނު ހަތް މެޗުން ވެސް މޮޅުވެގެން 21 ޕޮއިންޓާ އެކު އެވެ. ގްރޫޕްގެ ދެ ވަނައިގައި އޮތް ޗައިނާ އަށް ހަ މެޗުން 13 ޕޮއިންޓް ލިބިފައިވާއިރު، ބާކީ އޮތް ދެ މެޗުން މޮޅުވެގެން ވެސް ޗައިނާ އަށް ސީރިއާއާ ހަމަނުކުރެވޭނެ އެވެ. ތިން ވަނައިގައި ފިލިޕީންސް އޮތީ ހަ މެޗުން ހަތް ޕޮއިންޓާ އެކު އެވެ. ހަތަރެއްގައި ރާއްޖެ އޮތީ ހަ މެޗުން ހަ ޕޮއިންޓާ އެކު އެވެ. އެންމެ ފުލުގައި އޮތް ގުއާމަށް ހަތް މެޗުން ކުޅުނުއިރު، ޕޮއިންޓެއް ނުލިބެ އެވެ.\nރާއްޖޭގެ އަމާޒަކީ 2023 ވަނަ އަހަރުގެ އޭޝިއަން ކަޕުން ކޮލިފައިވުމެެވެ. މި ގްރޫޕްގެ ކޮންމެ މަގާމެއްގައި ނިންމިޔަސް އަދި އޭޝިއަން ކަޕްގެ ފުރުސަތު އޮންނާނެ އެވެ. އެކަމަކު މަތީ މަގާމެއްގައި ނިންމައިފިނަމަ އޭޝިއަން ކަޕަށް ކޮލިފައިވާން ފަސޭހަ މަގެއް ހޯދިދާނެ އެވެ. ގްރޫޕްގެ ހަތަރު ވަނައިގައި ނިންމައިފިނަމަ ރާއްޖެ ޖެހޭނީ އޭޝިއަން ކަޕްގެ ކޮލިފައިން ގްރޫޕް ސްޓޭޖަށް ވަންނަން ޕްލޭއޮފެއް ކުޅޭށެވެ.\nރާއްޖެ އާއި ޗައިނާ މީގެ ކުރިން ކުޅުނު ފަސް މެޗުން ވެސް މޮޅުވީ ޗައިނާ އެވެ. މި ދެ ޓީމު އެންމެ ފުރަތަމަ 2001 ވަނަ އަހަރު ވޯލްޑް ކަޕް ކޮލިފައިންގައި ޗައިނާގައި ކުޅުނު މެޗުން ރާއްޖެ ބަލިވީ 10-1 އިންނެވެ. މާލޭގައި އެ އަހަރު ކުޅުނު މެޗުން ޗައިނާ އަށް މޮޅުވެވުނީ 1-0 އިންނެެވެ. އޭގެ ފަހުން 2015 ވަނަ އަހަރު ޗައިނާ ވަނީ 3-0 އިން މޮޅުވެފަ އެވެ. އަދި 2016 ވަނަ އަހަރު ރާއްޖެ ބަލިވީ 4-0 އިންނެވެ.\nއެންމެ ފަހުން މި ފަހަރުގެ ކޮލިފައިންގައި މާލޭގައި 2019 ވަނަ އަހަރުގެ ސެޕްޓެމްބަރު މަހު ކުޅުނު މެޗުން ޕީޓަ ސެގާޓްގެ ކޯޗުކަމުގައި ކުޅުނު ރާއްޖެ އަތުން ޗައިނާ މޮޅުވީ 5-0 އިންނެވެ. ދުބާއީގައި މާދަމާރޭ ކުޅޭ ޗައިނާގެ ހޯމް މެޗު ފަށާނީ ރާއްޖެ ގަޑިން 22:00 ގަ އެވެ.\nވޯލްޑް ކަޕް ކޮލިފައިން (އޭޝިއާ)\nރާއްޖެ އޭޝިއަން ކަޕް ކޮލިފައިން ގްރޫޕް ސްޓޭޖަށް\nރަނގަޅު ހާލަތެއް ނަމަ ފިލިޕީންސް ބަލިކުރެވޭނެ: ގައުމީ ކޯޗު\nފިލިޕީންސާއި ރާއްޖެ އެއްވަރުވެއްޖެ


vnews - Cape Town in fen husve fenuge kaarisaaeh kurimathivanee\nކޭޕް ޓައުނުން ފެން ހުސްވެ ފެނުގެ ކާރިސާއެއް ކުރިމަތިވަނީ\nފެން ހޯދުމަށް ފެން އިސްކުރުބަރި ކައިރިއަށް ގިސް ތިބި ބަޔަކު -- ފޮޓޯ: ގެޓީ އިމެޖަސް\nއޭޕްރީލް މަހުގެ 12 ވަނަ ދުވަހަކީ ދެކުނު އެފްރިކާގެ ރަށެއް ކަމަށްވާ ކޭޕްޓައުންއަށް ބޮޑު ދުވަހެކެވެ. އެ ދުވަހަށް ކޭޕް ޓައުންގެ ރައްޔިތުން ދީފައިވާ ނަމަކީ "ޒީރޯ ޑޭ" އެވެ. އެ ދުވަހަކީ މުޅި ކޭޕްޓައުންއިން ސަޕްލައި ފެން ހުސްވެ ފެނުގެ ކާރިސާއެއް ކުރިމަތިވާނެ ކަމަށް އަންދާޒާ ކުރެވޭ ދުވަހެވެ. މީގެ ކުރީން ލަފާކޮށްފައިވާ ގޮތުގައި ކޭޕް ޓައުންއިން ދޫކޮށްފައިވާ ސަޕްލައި ފެން ހުސްވާނީ މީގެ ތިންމަސް ފަހުން އޭޕްރިލް 22 ގައެވެ. ނަމަވެސް މި ތާރީޚު މިހާރު ވަނީ މުރާޖައާކޮށްފަ އެވެ.\nކޭޕް ޓައުންއަކީ ދެކުނު އެފްރިކާގެ ދެވަނައަށް އެންމެ ބޮޑު ރަށެވެ. އަދި މިއީ ފަތުރުވެރީންގެ މެދުގައި ވަރަށް މަގުބޫލު ރަށެއްވެސްމެ އެވެ. ނަމަވެސް މިހާރު ކޭޕް ޓައުންގެ ރައްޔިތުންނަށް މިވަނީ އެ ރަށުން ސާފު ބޯފެން ހުސްވާނެ ތާރީހަށް އިންތިޒާރުކުރަން ޖެހިފަ އެވެ. އަދި ފެން އިސްރާފުކުރުން ހުއްޓާލުމަށް ގިނަ މަސައްކަތްތަކެއް ކުރަން ޖެހިފަ އެވެ.\nފެން އިސްރާފުވާ މިންވަރު މަދުކުރުމަށް ކޭޕް ޓައުންގެ ގިނަ ރައްޔިތުން މިހާރު އާންމު ގޮތެއްގައި ފެންވަރަން ހޭދަކުރަނީ 90 ވަރަކަށް ސިކުންތުގެ ވަގުތުކޮޅެކެވެ. އަދި ފެންވެރުމަށް ބޭނުންކުރާ ބާތް ޓަބްގެ ފެން ބޭނުންކުރަނީ ފާހާނާތައް ފްލަޝްކުރާށެވެ. މީގެ އިތުރުން ކުރިން ގިނަ ބަޔަކު ބޭނުން ނުކުރާ ހޭންޑް ސެނިޓައިޒަރއަކީ މިހާރު ވަރަށް މަގުބޫލު އުފެއްދުމެކެވެ.\nކޭޕް ޓައުންނަށް ފެން ފޯރުކޮށްދޭ ފެންގަނޑެއް ހަނަފަސްކަމުގެ ސަބަބުން މުޅީން ހިކިފައި -- ފޮޓޯ: ގެޓީ އިމެޖަސް\nކޭޕް ޓައުންގެ ހާލަތު މި ދަރަޖައަށް ވެއްޓުނީ ކީއްވެގެންތޯ އެވެ؟ މިކަމުގެ ފަހަތުގައި އޮތީ އެންމެ ޖަވާބެކެވެ. މޫސުމީ ބަދަލުތަކެވެ. ވާރޭ ނުވެހި ގިނަ ދުވަސްވެ ކޭޕްޓައުނަށް މިހާރު މިވަނީ ހަނަފަސްކަމާއި ކުރިމަތިލާން ޖެހިފަ އެވެ. މިއީ ފާއިތުވި 10 އަހަރުގެ ތެރޭގައި ހަނަފަސްކަން އެންމެ ބޮޑަށް ކުރިމަތިވި ފަހަރެވެ. އަދި ހަނަފަސްކަމުގެ ސަބަބުން ކޭޕް ޓައުނަށް ސަޕްލައި ފެން ފޯރުކޮށްދިނުމަށް ބޭނުންކުރާ ފެންގަނޑުތައް މިހާރު ވަނީ މުޅީންހެން ހިކިފަ އެވެ.\n"ކޭޕް ޓައުންގެ ރައްޔިތުން އަދިވެސް ފެން ބޭނުންކުރާ މިންވަރު އެކަށީގެންވާ ވަރަކަށް ދަށްކޮށްފައެއް ނުވޭ. މިހާރުވެސް އެކަށީގެންވާ މިންވަރަށްވުރެ އިތުރަށް 86 މިލިއަން ލީޓަރުގެ ފެން އެބަ ބޭނުންކުރޭ. މިއީ ރައްޔިތުންގެ ހާލަތަށް ބަލާއިރު ގަބޫލުކުރެވޭ މިންވަރެއް ނޫން،" ކޭޕް ޓައުންގެ މޭޔަރު ޕެޓްރީޝިއާ ޑެ ލިލް ވިދާޅުވި އެވެ.\nފެން އިސްރާފުކުރުން ހުއްޓުވުމުގެ މަގުސަދުގައި ކޭޕް ޓައުންގެ ބައެއް ސަރަހައްދުތަކަށް ފެން ދޫކޮށްފައިވާ ޕްރެޝަރުވެސް މިހާރު ވަނީ ދަށްކޮށްފަ އެވެ.\n"ފެން އިސްރާފުކުރުން ކޮންޓްރޯލް ކުރުމަށް ރައްޔިތުންގެ ފަރާތުން ލިބެމުންދާ އެއްބާރުލުން ކުޑަވުމުގެ ސަބަބުން ފެން އިސްރާފުކުރުން ކޮންޓްރޯލް ކުރުމަށް މިހާރު މިވަނީ ފިޔަވަޅުތަކެއް އަޅަން ޖެހިފައި،" ޕެޓްރީޝިއާ ވިދާޅުވި އެވެ.\nބަޔަކު ބޯފެން ފުޅިތަކެއް ހިފައިގެން ދާ ބަޔެއް -- ފޮޓޯ: އޭޕީ\nމިގޮތުން މިއަދުން ފެށިގެން ކޭޕް ޓައުންގެ ކޮންމެ ގޭބީސީއެއްގެ ކޮންމެ ރައްޔިތަކަށް ދުވާލެއްގެ މައްޗަށް ދޫކުރާނީ 50 ލީޓަރުގެ ފެނެވެ.\nސަޕްލައި ފެން ހުސްވުމުގެ ބިރާއި ކުރިމަތިވެފައިވާއިރު އެއަށްވުރެ ނުރައްކާތެރި ކަމެއްވެސް ކޭޕް ޓައުންގެ ރައްޔިތުންނަށް މިހާރު މިވަނީ ކުރިމަތިލާން ޖެހިފަ އެވެ.\nކޭޕް ޓައުނަށް ދޫކޮށްފައިވާ ސަޕްލައި ފެނަކީ ބުއިމަށް ރައްކާތެރި ފެނެއް ކަމަށް އެ ގައުމުގެ އިދާރާތަކުން ބުނަމުންދިޔަ ނަމަވެސް މި ފެން ބުއިމަށް ބޭނުންކުރާ ފަރާތްތަކަށް ސިއްހީ މައްސަލަތަކާއި ކުރިމަތިވަމުންދާ ކަމަށް ރައްޔިތުން ބުނެ އެވެ. އަދި ހާއްސަކޮށް ކުޑަކުދީންނަށް މިކަމުން އޮތް ނުރައްކާތެރިކަން ބޮޑެވެ.\nފެނުގެ ކާރިސާއިން ސަލާމަތްވުމަށް ގިނަ އަދަދެއްގެ ބަޔަކު މިހާރު ވަނީ ކޭޕް ޓައުން ދޫކޮށް އެހެން ސަރަހައްދުތަކަށް ބަދަލުވާން ފަށާފަ އެވެ. ނަމަވެސް އެއީ ހަމައެކަނި ތަނަވަސްކަން ލިބިފައިވާ މީހުންނެވެ. ސާފު ފެން ލިބުމުގެ ދަތިކަން އެންމެ ބޮޑަށް ކުރިމަތިވެފައިވަނީ އުމުރުން ދުވަސްވީ މީހުންނާއި، ޚާއްސަ އެހީއަށް ބޭނުންވާ މީހުންނާއި، ފަޤީރު ހާލުގައި ދިރިއުޅޭ ރައްޔިތުންނަށެވެ.\nކޭޕް ޓައުނަކީ ހަތަރު މިލިއަނަށްވުރެ ގިނަ ރައްޔިތުން ދިރިއުޅެމުންދާ ރަށެކެވެ.


REPORT: Rayyithunge Kunfuneege Maalimee Azim Ge Kaamiyaabu2Aharu - Vaguthu\nއެމްޓީސީސީގެ ސީއީއޯ އާޒިމް\n980 ވަނަ އަހަރުގެ ޑިސެމްބަރު މަހުގެ 18 ވަނަ ދުވަހު ވުޖޫދަށް އައި ރާއްޖޭގެ އެންމެ ފުރަތަމަ ޕަބްލިކް ލިސްޓެޑް ކުންފުނި އެމްޓީސީސީ އަކީ މިއަދާއި ހަމައަށް އައިރު ތަފާތު އެކި ހަރުފަތްތައް ގިރާކޮށް، ފުޅާ ދާއިރާއެއްގައި ރާއްޖޭގެ ތަރައްޤީގެ އެކި މަޝްރޫޢުތައް ހުއްޓުމެއްނެތި ކުރިއަށް ގެންދަމުން އަންނަ ކުންފުންޏެކެވެ.\nކުންފުނީގެ ދިގު ތާރީހަށް ބަލާލާއިރު، މިއަދު މި ކުންފުނި ދަތުރުކޮށްފައިވާހިސާބަށް ގެނެސްދިނުމުގައި އިސްދައުރެއް އަދާކޮށްދިން އެކި ބޭފުޅުން އެބަތިއްބެވެ. ނިމިގެންދިޔަ 2021 ވަނަ އަހަރު ކުންފުންޏަށް 41 އަހަރު ފުރުމުގެ މުނާޞަބަތު ކުލަގަދަ ގޮތެއްގައި ފާހަގަކުރެވިގެން ގޮސްފައިވާއިރު، 3000 އަށް ވުރެ ގިނަ މުވައްޒަފުން ގޮވައިގެން ރޭވުންތެރިކަމާއި، ވިސްނުންތެރިކަމާއެކު ކުންފުނި ހިންގުމުގެ މޭސްތިރިއަކަށް މިއަދު ހުންނެވީ ސީއީއޯ އާދަމް އާޒިމެވެ. މިއަދަކީ ކުންފުނީގެ ސީއީއޯގެ މަޤާމުގައި އާޒިމް ހުންނަވާތާ2އަހަރު ފުރޭ ފަޙުރުވެރި ދުވަހެވެ.2020 ވަނަ އަހަރުގެ ޖަނަވަރީ މަހުގެ 21 ވަނަ ދުވަހު ކުންފުނީގެ ސީއީއޯގެ މަޤާމަށް އައްޔަން ކުރެވުނު ހިސާބުން ފެށިގެން، އެމްޓިސީސީ އަކީ ރާއްޖޭގެ އެފަދަ ދެވަނައެއް ނެތް ނަމޫނާ ކުންފުންޏަކަށް ހެދުމަށް އަޒުމް ކަނޑައަޅައި،ހިކްމަތްތެރިކަމާއެކު ކޮށްދެއްވި މިންނަތް މަސައްކަތުން މިއަދު ކުންފުނި ވަނީ އެހެން ހަރުފަތަކަށް ގޮސް ރައްޔިތުންގެ ލޯތްބާއި އިތުބާރު ހޯދާފައެވެ. ކުންފުނީގެ 41 ވަނަ އަހަރީ ދުވަހުގައި ރައީސުލްޖުމްހޫރިއްޔާ އިބްރާޙިމް މުޙައްމަދު ޞޯލިޙް ދެއްވި ހިޠޯބުން މިކަން އިތުރަށް ޔަޤީންވެ ކަށަވަރުވެގެން ދިޔައެވެ.\nއެމްޓީސީސީގެ ސީއީއޯ އާޒިމް ރައީސް ސޯލިހާއެކު\n”މިއީ މިއަދު އެމްޓީސީސީއާއި މެދު އަޅުގަނޑުމެންގެ ހިތްތަކުގައި އޮތް ޔަޤީންކަން. ރައްޔިތުންގެ ހިތްތަކުން އެމްޓީސީސީއިން މިއަދު ވަނީ އިތުބާރާއިއެކު ޖާގަ ހޯދާފައި “ - ރައީސުލްޖުމްހޫރިއްޔާ އިބްރާޙިމް މުޙައްމަދު ޞޯލިޙް\nޤަބޫލް ކުރަންޖެހޭ ހަޤީޤަތަކީ ވޭތުވެދިޔަ ދެއަހަރަކީވެސް ރާއްޖެގެ އިޤްތިޞާދަށް ބޮޑެތި ގޮންޖެހުންތަކެއް ކުރިމަތިވެގެންދިޔަ ދެއަހަރު ކަމެވެ. ކޮވިޑްގެ އާލަމީ ވަބާގެ ސަބަބުން މުޅި ދުނިޔޭގެ އިޤްތިސާދުގެ ދުވެލި މަޑުވެ އޭގެ އަސަރު ރާއްޖެއަށްވެސް ކޮށްފައިވާކަމެވެ. އެހެންނަމަވެސް ރައްޔިތުންނަށް އެމްޓީސީސީން ފޯރުކޮށްދެމުން އައި ޚިދުމަތްތަކަށް ލޮޅުން އެރިޔަނުދީ، ޢުމްރާނީ ތަރައްޤީގެ އެކި މަޝްރޫޢުތައް ހުއްޓުމެއްނެތި ވަނީ ކުރިއަށް ގެންގޮސްފައެވެ. އުނދަގޫ އަދި ދަތި ދަނޑިވަޅެއްގައިކުންފުންޏާއި ހަވާލުވާން ޖެހުންނަމަވެސް، އެކަމާއި ސީއީއޯ އާޒިމް ކުރިމަތިލެއްވީ ހިތްވަރާއި ނުގުޑާފަދަ އަޒުމެއްގައެވެ. ލޮބުވެތި ބައްޕާފުޅާއި، ނިހާޔަތައް ގަދަރުކުރައްވާ ރައީސުލްޖުމްހޫރިއްޔާ ދެއްވި އިރުޝާދާއި، ނަސޭހަތް ކަނުލައި އަޑުއަހައި ދިވެހި ރައްޔިތުންގެ ޤައުމީ ޚިދުމަތުގައި ކުރައްވަންޖެހުން ކޮންމެ މަސައްކަތެއް އެންމެ ފުރިހަމައަށް އަދާކުރުމުގެ ރޫހުގައެވެ. އިންސާނުންނަށް ކުރެވޭނީ ހެޔޮ ނިޔަތާއެކު މަސައްކަތެވެ. ކާމިޔާބީއާއި ފަލާހްދެއްވާނީ މާތްރަސްކަލާނގެއެވެ.\nއިރާދަކުރެއްވިއްޔާ ސީއީއޯ އާޒިމްގެ މަސައްކަތުގެ ނަތީޖާގައި މޭވާއަޅާ ދޮންވެ ފައްކާވެއްޖެއެވެ. ހިކި އަނަރޫފަވެފައިވާ ކުންފުންޏަށް އާރޯކަމާއި، ބަހާރު މޫސުން އައިސް އުދަރެސްމަތި ރޯޝަންވެއްޖެއެވެ. މީގެ ކުރީ އަހަރުތަކުގެ ހިސާބުތަކަށް ބަލާލައިރު، އެމްޓީސީސީއަށް އެއްފަހާރާ ކުރިއަށް ގެންދެވެނީ 25 ވަރަކަށް ޕްރޮޖެކްޓްއެވެ. ނަމަވެސް ސީއީއޯ އާޒިމްގެ މާލިމީކަމުގައި މިހާރު އެމްޓީސީސީއަކީ އެއްފަހާރާ މީގެ ދެގުނައަށްވުރެ ގިނަ ޕްރޮޖެކްޓް ހިންގުމުގެ ޤާބިލްކަން ލިބިފައިވާކުންފުންޏަކަށް ވަނީ ބަދަލުކޮށްލާފައެވެ. އަދި ކުންފުނީގެ ހިންގުމަށް ގެނެސްފައިވާ ހެޔޮ ބަދަލުތަކުގެ ސަބަބުން، ކުންފުނީގެ ދުވެލިވެސް ވަނީ މިހާރު އެތަށް ދަރަޖައެއް އިތުރުވެފައެވެ. މިކަން ފާހަގަކުރުމުގެ ގޮތުން ސީއީއޯ އާޒިމް އެމްޓީސީސީގެ 41 ވަނަ އަހަރީ ދުވަހު ދެއްކެވި ވާހަކަފުޅުގައިވަނީ މި ކާމިޔާބީގެ އަޞްލަކީ އަޙްލާޤް ރަނގަޅު، މުރާލި، ވަގުތާއި މަސައްކަތަށް ފަރުވާތެރި އަދިހުނަރުވެރި މުވައްޒަފުންތަކެއް ބިނާކުރަން ކުރެވުނު ނަތީޖާކަމަށް ވިދާޅުވެފައެވެ.\n” ދިވެހި ރައްޔިތުން ބަލައިގަންނަ ކުންފުނުޏަކަށް އެމްޓީސީސީ ހަދައިދިނީ މުވައްޒަފުން. ރައްޔިތުންގެ އަތްތިލަބަޑި ހައްޤުވަނީ އެ މުރާލި ހީވާގި އަތްތަކަށް.. މިގޮތަށް މި ކުންފުނި ހިނގަމުން މިދަނީ އޮނިގަނޑަށް ހަރުދާނާ އުޞޫލުތަކެއް އެކަށައެޅި ބަރާބަރަށް މޮނިޓަރ ކުރެވޭތީ.. މީގެ ކުރިން މި ކުންފުންޏަށް ބަނދަރެއް ހެދެނީ3އަހަރުން، އެ ސްޕީޑް މިހާރު މިވަނީ 1 އަހަރަށް ބަދަލުކުރެވިފައި.. މަޝްރޫޢެއް ނުހިނގާ އެންމެ އަތޮޅެއްވެސް އަދިރަށެއްވެސް މިއަދު މި ރާއްޖޭގައި ނެތް... “ – އެމްޓީސީސީ ސީއީއޯ އާދަމް އާޒިމް –\nއެމްޓީސީސީން 2020 ވަނަ އަހަރު 36 މަޝްރޫޢެއްގެ މަސައްކަތް ފުރިހަމަކޮށްފައިވާއިރު، 2021 ވަނަ އަހަރު ނިމުނުއިރު 27 މަޝްރޫޢެއްގެ މަސައްކަތް ނިންމާ، 64 މަޝްރޫއެއްގެ ޢަމަލީ މަސައްކަތް ދަނީ ކުރެވެމުންނެއެވެ.ބަނދަރާއި ޕޯޓު ހެދުން، މަގު ހެދުމާއި އެއަރ ޕޯޓް އެޅުން، ބިން ހިއްކުމާއި ގޮނޑުދޮށް ހިމާޔަތްކުރުން، އަދި މިހެންގޮސް ރާއްޖޭގެ ތަރައްޤީއާއި މިއަދުއެމްޓީސީސީ ވަނީ ގުޅިލާމެހިފައެވެ. އަދަދުތަކުން ބަލާނަމާ ސީއީއޯ އާޒިމް ހިންގުމާއި ހަވާލުވެ މިވޭތު ކުރި2އަހަރަކީ މުޅި ކުންފުނީގެ ހަޔާތުގައިވެސް ފާހަގަކޮށްލެވޭ ކުލަގަދަ އަދި ކާމިޔާބު2އަހަރެވެ. އެގޮތުން 2020 ވަނަ އަހަރު ސާފު ފައިދާގެ ގޮތުގައި 224.71 މިލިޔަން ރުފިޔާ ލިބުން އެއީ ސީއީއޯ އާޒިމްގެ ދުރުވިސްނުމާއި، ކުންފުނީގެ މުޅި ޓީމަށް ދެއްވި އިރުޝާދުތަކުގެ ސަބަބުން ހާޞިލްކުރެވުނު ކާމިޔާބީއެކެވެ. ހަމަމިއާއެކު އަދުގެ ސަރުކާރުން "އިންޓަރގްރޭޓެޑް ނޭޝަނަލް ޕަބްލިކް ފެރީ ނެޓްވޯރކް" ގެ ހިންގުން އެމްޓީސީސީއާއި ހަވާލުކޮށްފައިވުމުން، މިކުންފުންޏަށް ސަރުކާރުން އިތުބާރު ކުރާމިންވަރު ސާބިތުކޮށްދެއެވެ.\nސީއީއޯ އާޒިމް ޤަބޫލްކުރައްވަނީ ކުންފުނީގެ އެންމެ ބޮޑު ރައުސުލްމާލަކީ ރެއާއި ދުވާލު ހީވާގިކަމާއެކު މަސައްކަތްކުރަމުން އަންނަ އެމްޓީސީސީގެ މުވައްޒަފުންކަމުގައެވެ. މިހެންކަމުން އިންސާނީ ވަސީލަތް ތަރައްޤީ ކުރުމަށް ހިންގޭ ތަމްރީން ޕްރޮގްރާމްތަކާއި، ކިޔެވުމުގެ ފުރުޞަތުތައް އެއް އަހަރުން އަނެއް އަހަރަށް ދަނީ އިތުރުކުރެވެމުންނެވެ. އެގޮތުން 2020 ވަނަ އަހަރު 32 ތަމްރީން ޕްރޮގްރާމް ހިންގިފައިވާއިރު، މި އަދަދު 2021 ވަނަ އަހަރު ނިމިގެންދިޔައިރު ވަނީ 129 އަށް އަރާފައެވެ. މީގެ އިތުރުން 2021 ވަނަ އަހަރު މަތީ ތަޢުލީމް ހާޞިލްކުރުމުގެ ފުރުޞަތު 11 މުވައްޒަފުންނަށް ވަނީ ދެވިފައެވެ. އަންހެނުންގެ ދައުރު ކުންފުނީގައި ފުޅާވެގެންދިޔަ މަންޒަރު ވޭތުވެދިޔަ2އަހަރު ތެރޭގައި ބޮޑުތަނުން ފެނިގެން ދިޔައެވެ. 2020 ވަނަ އަހަރު 41 ވަޒީފާގެ ފުރުޞަތު އަންހެނުންނަށް ދެވިފައިވާއިރު، 2021 ވަނަ އަހަރު މިއަދަދު ވަނީ 140 އަށް އަރާފައެވެ. އެގޮތުން ލަންދޫގައި ބޭއްވުނު ބަނދަރު ހުޅުވުމުގެ ރަސްމިއްޔާތުގައި ވާހަކަ ދައްކަވަމުން ސީއީއޯ އާދަމް އާޒިމް އަންހެނުންގެ ބައިވެރިވުން އިތުރުކުރުމަށް ކުންފުނީގެތެރެއިން ކުރެވެން ހުރި ހުރިހާ ކަމެއް ކުރަމުން ދާކަމަށް ވަނީ ވިދާޅުވެފައެވެ. ސީއީއޯ އާޒިމް ޤާބޫލުފުޅުކުރައްވާ ގޮތުގައި ޤައުމެއް ކުރިއަރާނީ، ތަރައްޤީވެފައިވާއެހެން ޤައުމުތައް ފަދައިން ރާއްޖޭގައިވެސް ފިރިހެނުންނެކޭ އެއްފަދައިން އަންހެނުންވެސް މަސައްކަތުގެ އެކި ދާއިރާތަކަށް ނުކުމެ، އެކުގައި މަސައްކަތްކޮށްގެންނެވެ.\nކުންފުނި ހިންގުމުގައި ސީއީއޯ އާޒިމް ގެންގުޅުއްވާ ސިޔާސަތުތަކުގެ ސަބަބުން އެމްޓީސީސީގެ އަޑު މިއަދު ރާއްޖޭގެ އުތުރުން ފަށައިގެން ދެކުނަށް ވަނީގުގުމާލާފައެވެ. ހިންގޭ ޕޮރްޖެކްޓްތަކުގެ އިތުރުން ކުންފުނީގެ އިޖްތިމާޢީ ޒިންމާގެ ދަށުން 2021 ވަނަ އަހަރު އެކަނިވެސް 16.12 މިލިޔަން ރުފިޔާގެ، ޖުމްލަ 255 މަޝްރޫޢެއް 55 ރަށުގައި ވަނީ ކުރިއަށް ގެންދެވިފައެވެ. ރައްޔިތުންގެ އިތުބާރު ލިބިފައިވާ ރައްޔިތުންގެ ކުންފުންޏަށް ހަޤީޤަތުގައިވެސް މިދެއަހަރު ތެރޭގައި އެމްޓީސީސީ ވެގެންގޮއްސިއެވެ. މިކަން ފާހަގަކުރައްވާ ރައީސުލްޖުމްހޫރިއްޔާއިބްރާޙިމް މުޙައްމަދު ޞޯލިޙް މާފުށި ބިންހިއްކައި ޕިކްނިކް އައިލަންޑް ހަވާލުކުރުމުގެރަސްމިއްޔާތުގައި ދެއްކެވި ވާހަކަފުޅުގައިވަނީ ވަރަށް ބޮޑަށް ސީއީއޯ އާދަމް އާޒިމްއަދި އެމްޓީސީސީގެ ޓީމަށް ޝުކުރުއަދާކުރައްވާފައެވެ.\n” އެމްޓީސީސީ ދުވެލި މިހާރު ހުރި ގޮތުން އަޅުގަނޑަށް ފުރިހަމަ ޔަޤީންކަންއެބައޮތް އަޅުގަނޑުމެން ރައްޔިތުންނަށް ވީ ވަޢުދުތައް ފުއްދުމުގައިއެމްޓީސީސީއާއި ހަވާލުކޮށްފަ ހުރި މަސައްކަތް ބަރާބަރަށް ދުވަހުން ދުވަހަށްވަގުތައް ނިންމައިދޭނެކަން. އެކަމަކަށްޓަކައި އަދިވެސް އެއްފަހަރު ޓީމްއެމްޓީސީސީއަށް އަޅުގަނޑު ޝުކުރު ދަންނަވަން.] - ރައީސުލްޖުމްހޫރިއްޔާ އިބްރާޙިމް މުޙައްމަދު ޞޯލިޙް –\nކުންފުނީގެ އަޑު ރާއްޖެއިން ބޭރަށް ގެންދިއުމަކީ ސީއީއޯ އާޒިމްގެ އެންމެ ބޮޑު އެއް އަމާޒެވެ. ބޮޑެތި ބިޔަ މަޝްރޫޢުތަކަށް މިސްރާބު ޖަހަން ކުންފުނި އޮތީ ތައްޔާރަށެވެ. އެހެންކަމުން ސީއީއޯ އާޒިމްގެ މާލިމީކަމުގައި ކުރިއަށް އޮތީ މުޅި ކުންފުންޏަށް އުޖާލާ ދުވަސްތަކެކެވެ. އެމްޓީސީސީގެ ދިގު ތާރީޙުގައިވެސް ނިމިގެންދިޔަ ދެއަހަރަކީ ތަފާތު ދެއްކި ނަތީޖާ ނެރެވުނު ދެއަހަރެވެ. ހިއްޞާދާރުން، މުވައްޒަފުން، އަދި ދިވެހި އެންމެހާ ރައްޔިތުންގެ މޫނުމައްޗަށް ހިނިތުންވުން ގެނުވި ދެއަހަރެވެ. އެމްޓީސީސީ އަކީ މިއަދު ރައްޔިތުންގެހުވަފެންތަކުގައި ކުލަޖައްސައިދޭ ޖަޒީރާ ތަރައްޤީގެ ބައިވެރިޔާއެވެ. ކައުންސިލްތަކާއި ރަށްރަށުގެ ރައްޔިތުންގެ އުދާސްތަކާއި، ދަތިތައް ފިލުވައިދޭއެކުވެރިޔާއެވެ. ހަމަ ޔަޤީނުންވެސް އެމްޓީސީސީއަށް މަޝްރޫޢެއް ހަވާލުކޮށްފިނަމަ އެމްޓީސީސީގެ ޓީމަށް މަރުހަބާކިޔުމަށް ރަށު ރައްޔިތުން މިހާރު ދަނީ އުފަލާއި ޖޯޝާއެކު ފަރިވަޅުތައް ހިފައިގެންނެއެވެ. އެމްޓީސީސީއަކީ ކާމިޔާބު ރައްޔިތުންގެ ކުންފުންޏަކަށް ހަދައިދެއްވިކަމަށްޓަކައި، ސީއީއޯ އާޒިމަށް ޝުކުރުގެ އަތްތިލަބަޑިއާއި ތަހާނީ ހައްޤެވެ.\nޖެނުއަރީ 20, 2022 17:49\n2018 ތިކުންފުނި ތައްޔާރުކުރިމީހާ ކުރީ 2023 އިންތިހާބައްވެސް ތައްޔާރުކޮއްފަ ކުންފުނި އާޒިމް އޮފީހައް ހާޒިރުވިއިރު ހުއްނާނެ މޭޒްމަތީ ފުއް ލިޕުސްޓިކުވެސް މީޓިންތަކައްދާން އުނގުޅަން އެވަރުކޮއްފަ އޮށްކުންފުނިއެއްގެވާހަކަ ތިދައްކަނީ2އަހަރުން މިސަރުކާރައް ކޮޅައްޖެހުނުކުންފުނިއެއްނެތް ގަހެއްގަވެސް މޭވާނާޅާނެއެއްރެއިން ސަރުކާރު ކުންފުނިތައް ހިންގުމުގެގާބިލްކަން 30 އަހަރައްވުރެ ގިނަވަންދެންކުރިމީހެއް ވެރިކަމުން އޭރުފޭބީ މިސަރުކާރުގެ ހިންގުންތެރިކަންފެނޭ ބޯޓް ފުރަނީ އިންޖިނިއަރުންނާ އަލިފާންނިއްވާމީހުނާއެކް އެވަރައްކުންފުނިތައްހިންގޭނީ\nޖެނުއަރީ 20, 2022 17:55\nމިނައަށްތަ މަހާޖައްރާފް ބޭކާރު ބާދަގަނޑުގަނޑެއްކަމަށް ފެނުނީ. އެހެންވިއްޔާ ތިހުރީ ކާމިޔާބުވެފައި. ތި މަހާޖައްރާފް ނެތްނަމަ ތި ފޮނިކަނޑާނޭ ޖާގައެއް ނުލިބޭނެ\nޖެނުއަރީ 20, 2022 18:08\nމިރިޕޯޓް ލިޔުނު މީހާ މިދިޔަ5އަހަރު ހުރީ ކޮންތާކުތޯ ، މިއަދު ރަނގަޅަށް ބަލާފިއްޔާ ސަރުކާރުގެ ކުންފުނިތަކުގެ ފައިދާ ފެންނަންފެނީ ޔާމީން ވެރިކަމުގައި ކުންފުނިތަކަށް ހޯދަދިން ތަކެއްޗާއި އަމިއްލަ ފައިމައްޗަށް ތެދުވަން ދިން ފުރުޞަތުތަކުން ، ޔާމީންގެ ވިސްނުމަކީ ބޭރުކުންފުނިތަކުން ކުރަމުންދިޔަ ދިވެހިންގެ އުމްރާނީ ދިވެހި ކުންފުނިތަކަށްދިނުން\nޖެނުއަރީ 20, 2022 19:50\nތިޔަކުންފުނީގެ މާލިމީއަކީ ރ. ޔާމީނެވެ. އެއީ ތިޔަ އެމްޓީސީސީ އަށް މަހާޖައްރާފު ގަނެ ކުންފުނި ކޮޅަށްނެގީ ޔާމީނެވެ. ތިޔަ އާޒިމަކީ ޔާމީނު އިރުގައި ޔާމީނު އެސްޓީއޯ ހިންގަން ހަވާލުކުރިމީހެކެވެ. ނަމަވެސް އޭނާގެ ބޭބެ ނާޒިމް ޖަލަށްލީ ހިސާބުން ޔާމީނުގެ ސަރުކާރުގޯސްވެ ހަސަދަވެރިވެގަތީއެވެ.\nޖެނުއަރީ 22, 2022 11:23\nކުންފުނީގެވާހަކަދައްކާއިރު ކޮބައިތަކުންފުނީގެ ހިއްސާދާރުންގެ ހައްގުތައް އެމީހުންވެސް އިންވެސްޓުކުރީ ވަރައްފޮނި އުންމީދާއެކު ކުންފުންޏައް ތިޔަވިދާޅުވާފައިދާވާކަމައްވާނަމަ ހިއްސާދާރުންނައްވެސް އެހީތެރިކަމެއް ވެދެއްވާ\nޖެނުއަރީ 22, 2022 13:56\nމިހާރުވެސް ދަތުރުކުރާނެ ބަސްގަނޑެއްހާ ހިސާބުވެސް ނެތިގެން އުޅެނީ.\nޖެނުއަރީ 22, 2022 14:05\nޔާމީނު ސަރުކާރުގައި ހިކި އަނަރޫފަވެފައިވާކުންފުނިން ހިއްސާދާރުންނަށް ފައިދާ ބަހާފައިވޭ. ތާޒާވެގެން މާފޮޅުނު ެިރު މިދިޔަ 2އަހަރު ފައިދާ ނުބެހީ ކީއްވެތޯ؟ އެމްޑީޕީ ވެރިކަމެއްގައި ތިޔަކުންފުނިން ހިއްސާދާރަކަށް އެންމެ ލާރިއެއްވެސް އަދިނުދޭ. ތިޔަވާހަކަ ގުަބޫލުކުރާނީ ސޯލިހު. އޭނާ ރުއްސަން ޚުޝާމަދު ކުރަނީ ވަޒީރުކަމަށް އަންނަން.\nޖެނުއަރީ 23, 2022 02:45\nމީނަ އައިޖީއެމްއެޗަށް ބަދަލުކުރޭ. ނޫނީ އެމްއޭސީއެލަށް\nޖެނުއަރީ 23, 2022 15:32\nއާދަމް އާޒިމް ތިތަނާއި ހަވާލުވެދިން އިންޓަވިއުގައި އެމް.ޓީ.ސީ.ސީ އާ ހަވާލު ކުރެވިފައިވާ 300 އެތައް މަޝްރޫއެއް އޮތްކަމަށް ބުނި އެ ކަންކަމަކީ ޔާމީން ދައުރުގައާއި އެހެނިހެން ދައުރު ތަކުގައި ހަވާލު ކުރެވިފައިވާ ކަންކަން. އެދުވަހު ބުނި މަހާޖައްރާފަކީ ބާ ދަގަނޑުގަޑެކޭ. އެކަމު ހުރިހާ ކަމެއް މި ނިންމަނީ އެ ބޭނުން ކޮށްގެން.\nޖެނުއަރީ 23, 2022 17:09\nކުރީގެ ސަރުކާރުން ، ލިބުނަސް ނުލިބުނަސް ހިކި އަނަރޫފަވެފައިވާ ރަޢިއްޔަތުންގެ މަޤްބޫލުލުކަން ހޯދާފައިވާ ތިޔަކުންފުނިން ހިއްސާދާރުންނަށް ފައިދާ ބަހާފައިވޭ. މިދިޔަ 2އަހަރު ފައިދާ ނުބެހީ ކީއްވެތޯ ސާފްކޮށްދޭން ޖެހޭ ؟ އެމްޑީޕީ ވެރިކަމެއްގައި ތިޔަކުންފުނިން ހިއްސާދާރަކަށް އެންމެ ލާރިއެއްވެސް އަދިމިހާތަނަށް ދީފައިނުވޭ .. ނުވެސްދެވުނު. ބިލިޔަނުން ބިލިޔަނުން ފައިދާ ލިބުނަސް ރަޢިއްޔަތުންނަށް ލިބެނީ 50ލާރި....\nޖެނުއަރީ 24, 2022 18:44\nކާމިޔާބު ފާހަގަކުރާއިރު ހޯރަފުށި އެއަރޕޯޓް ހަދަމުން ދިޔައިރު ކުންފުނިން ހޯރަފުށި ފިހާރަތަކުން ނަގާފަކުރި ތަކެއްޗަށް އަދިވެސް ފައިސާނުދައްކާ ވިޔަފާރިވެރިން އާދެސްކުރާއިރުވެސް ކަހާތަން ހިރުވާވެސްނުލާ، ސުކުރިއްޔާ\nޖެނުއަރީ 24, 2022 23:26\nމިވައްޒަފުން ލައްވައި 24 ގަޑި އަިރު މަސައްކަތްކޮއް އަގުަވަޒން ނުކުރާ އެންމެ ދަށުދަރައިގެ ކުންފުޏެއް ތީ\nޖެނުއަރީ 26, 2022 11:26\nސީނުކަރަންކާގޭ މީހުންނަކީ ވަރަށް އަމިއްލަ އެދުންބޮޑު ހަރާންކޯރު ބައެއްކަމަށް ވަނީ\nޖެނުއަރީ 26, 2022 13:20\nކުޕންފުނި މުއްސަނދި ކުންފުންޏަކަށް ބަދަލުވި ނަމަ ވެފައިވަނީ ސަރުކާރުން ދިން ޕްރޮޖެކެޓް ތަކުގެ ސަބަބުން. އެޕްރޮޖެކެޓްތައް ދޫކޮށް މާލީ މުއްސަނދި ކަމެއް ހޯދިނަމަ އެއީ ޢާޒިމުގެ ކާމިޔާބު. ހަމައެހެންމެ 2000 އަށް ވުރެ ގިނަ ވަޒީފާ އުފެއްދި އިރު އެވާޒީފާ ދީފައިވަނީ ދެފުށް ފެންނަ ސާފު ގޮތުގަތޯ؟ އަލަށް އުފެއްދި ވަޒީފާ ލިބުނު މީހުންގެ ޕްރޮފައިލް ހާވާލާއިރު ޕީޕީއެމަށް ނިސްބަތްވާ މީހަކު ފެންނާނީ މަދުން. ތިބުނާ ޢާޒިމެއްގެ ނަޒާޙަތްތެރިކަން އެގޭނީ ރައްޔިތުންގެ ޙިއްސާ ކުންފުނިން އުފެދޭ ވަޒީފާ ހަމަ ހަމަ ގޮތެއްގައި ވަކި ފިކުރަކަށް ބެލުމެއްނެތި ދޭނަމަ.\nޖެނުއަރީ 31, 2022 12:57\nމި ވ އަޑި ނުބައި ނުލަފާ ދެއްކުންތެރި އެއް ކަމެއްވާމީހުެއްނޫން


Mahesh Bhatt ge dhifaaugai anbimeehaa thedhuvehjje, bunanee homework hadhaafai noonee vaahaka nudhekkumah! - One Online\nމަހޭޝް އަދި ސޮނީ ---\nސުޝާންތު ސިންގު ރާޖުޕުތު އަމިއްލަޔަށް މަރުވުމާއި ގުޅިގެން ބޮލީވުޑްގައި ނެޕްޓިޒަމް އޮތް މިންވަރާއި ގުޅޭ ގޮތުންނާއި މަޝްހޫރު ޑައިރެކްޓަރުންނަށް ފާޑުކިޔައި އާއްމުން އަންނަނީ ވާހަކަދައްކަމުންނެވެ. އެގޮތުން އާއްމުންގެ ފާޑުކިޔުންތަކާއި ރުޅިވެރިކަން އެންމެ ބޮޑަށް ރައްދު ވި އެކަކީ މަޝްހޫރު ޑައިރެކްޓަރު މަހޭޝް ބަޓް އެވެ. ނެޕޮޓިޒަމް އާއި ގުޅުވައިގެން މަހޭޝް ބަޓް އަށް ރައްދު ދެމުންދާ މީހުންނަށް އޭނާގެ އަންހެނުން ސޮނީ ރަޒްދަނު މިވަނީ ވަރުގަދަ ރައްދެއް ދީފައެވެ.\nއެގޮތުން މަޝްހޫރު ޑައިރެކްޓަރު މަހޭޝް އަކީ ހަމައެކަނި މަޝްހޫރު ތަރިންގެ ދަރިންނާއި އެކު މަސައްކަތް ކުރާ މީހެއް ކަމަށް ބުނެ އާއްމުން ދަނީ އޭނާ ޑައިރެކްޓްކުރާ ފިލްމުތައް ބޮއެކޮޓް ކުރަންވެސް ގޮވަމުންނެވެ. އެވާހަކަތަކަށް ރައްދު ދެމުން ސޮނީ ބުނީ، އޭނާގެ ފިރިމީހާއާ ދިމާއަށް އެއްޗެހި ކިޔަނީ ވަރަށް ނުކުޅެދުންތެރި ވިސްނުމެއް ގެންގުޅޭ ބަޔަކު ކަމަށެވެ.\nއޭނާގެ ފިރިމީހާ މަހޭޝް އަކީ އިންޑްސްޓްރީއަށް އެންމެ ބޮޑަށް އާ ތަރިން ތައާރަފުކުރި އެކަކުކަން ފާހަގަކުރަމުން ސޮނީ ބުނީ މަހޭޝް މަޝްހޫރު ތަރިންނާއެކު އެއްވެސް ވަރަކަށް މަސައްކަތް ނުކޮށްވެސް ދިގު މުއްދަތެއް ދިޔަ ކަމަށެވެ. އެހެންކަމުން މީހުން އޭރު މަހޭޝް މަޝްހޫރު ތަރިންނާއެކު މަސައްކަތް ނުކުރާތީ އެކަމަށްވެސް ފާޑު ކީ ކަމަށެވެ.\nސޮނީ ބުނީ އޭނާގެ ފިރިމީހާއަށް ފާޑުކިޔާ މީހުން ފުރަތަމަ ހޯމުވޯކް ހަދައި ނިންމަންވީ ކަމަށެވެ. އަދި އެޔަށް ފަހު ވާހަކަ ދެއްކުމަށެވެ. މަހޭޝްގެ އިތުރުން އެމީހުންގެ އަންހެން ދަރިފުޅު އާލީއާ ބަޓް ސުޝާންތުއަށް މަލާމާތް ކުރި ކަމަށް ބުނެ، ގިނަ ބަޔަކު ދަނީ އެ އާލިއާއަށް ވެސް ފާޑުކިޔަމުންނެވެ.


India in Raajje ah aircraft eh dheefi\nއިންޑިއާއިން ރާއްޖެއަށް އެއާކްރާފްޓެއް ދީފި\nރާއްޖެ އަށް އިންޑިއާއިން ދިން އެއާކްރާފްޓް: މި ބޯޓް ދުއްވާނީ ދިވެހި ސިފައިންގެ ބެލުމުގެ ދަށުން\nދިވެހި ސަރުކާރާއި ގުޅުން ވަރުގަދަ ކޮށްފައިވާ އިންޑިއާއިން ރާއްޖެއަށް ޑޯނިއާ މަރުކާގެ އެއާ ކްރާފްޓެއް ހަދިޔާ ދިޔާކޮށްފި އެވެ. މި އެއާ ކްރާފްޓް ހަދިޔާ ކުރީ އިންޑިއާގެ ހަރަކާްތްތައް ރާއްޖޭގައި ފުޅާކޮށްފައިވާތީ އެކަމަށް ވަރަށް ބޮޑަށް ފާޑުކިޔުންތައް ވެސް އަމާޒުވެފައިވާ ދަނޑިވަޅެއްގަ އެވެ.\nރާއްޖޭގެ އުތުރަށް ކާގޯ ފެރީއެއްގެ ދަތުރުތައް ވެސް ފަށާފައިވާ އިންޑިއާއިން ރާއްޖޭގައި ގާއިމްކޮށްފައިވާ އެންބަސީން ބުނި ގޮތުގައި މިއީ ދިވެހި ސިފައިންގެ ބެލުމުގެ ދަށުން އޮޕަރޭޓް ކުރާނެ، އެއާކްރާފްޓެކެވެ.\nހައި ކޮމިޝަނުން ބުނީ މި އެއާ ކްރާފްޓް އޮޕަރޭޓް ކުރާނީ ދިވެހި ސިފައިން ކަމަށާއި އެކަމަށް ދިވެހި ޕައިލެޓުން ތަމްރީންކޮށްފައިވާ ކަމަށެވެ. އަދި އެމްއެންޑީއެފްގެ ކޮންޓްރޯލްގެ ދަށުގައި އެއާކްރާފްޓް ހުރިހާ ހަރަދެއް ކުރާނީ އިންޑިއާގެ އަސްކަރިއްޔާއިން ކަމަށެވެ. އަދި މި އެއާކްރާފްޓް ބޭނުން ކުރާނީ ރާއްޖޭގެ އިގްތިސޯދީ ސަރަހައްދު ބަލައްޓާއި ރެސްކިއު އޮޕަޜޭޝަންތަކަށެވެ. އެމްއެންޑީއެފްގެ އެއާ ވިންގުގެ ކުލަތައް ހިމަނާފައިވާ މި އެއާކްރާފްޓްގެ އެހީގައި ޓެރަރިޒަމްގެ އަމަލުތައް ހުއްޓުވޭނެ ކަމަށް ވެސް އެންބަސީން ބުނެ އެވެ.\nއިންޑިއާއިން މިފަދަ އެއާ ކްރާފްޓެއް ދިން އިރު މިހާރު ވެސް ރާއްޖެއަށް "ހަދިޔާ" ކޮށްފައި އޮންނަ ދެ ހެލިކޮޕްޓަރު އޮވެ އެވެ. އެ ދެ އުޅަނދު ދުއްވަނީ އިންޑިއާ ސިފައިންނެވެ. އެކަމަށް ގިނަ އަދަދެއްގެ ސިފައިން ރާއްޖެ ފައިބައި ތިބެ އެވެ. އެކަމާ ދިވެހިންގެ ވަރަށް ގިނަ ބަޔަކު ނުރުހޭކަން ފާޅުކޮށް ފާޑު ކިޔުންތައް އަމާޒު ކުރާތާ އެތައް އަހަރެއް ވެފައި ވެއެވެ.\nމިހާރުވެސް "އިންޑިއާ އައުޓް" ގެ ނަމުގައި ރާއްޖޭގެ ސިޔާސީ އިދިކޮޅު ފަރާތްތަކާއި އާންމު ގިނަ ބަޔަކު ގުޅިގެން ކެމްޕޭނެއް ފުޅާކޮށްފައި ވެއެވެ.\nދިވެހި އިންޑިއާގެ ގުޅުން އިންޑިއާ އެމްއެންޑީއެފް


ހއ.ވަށަފަރު، ށ.ޅައިމަގު، ށ.ކޮމަންޑޫ، ކ.ތުލުސްދޫ އަދި އއ.ތޮއްޑޫ މިދާއިރާތަކުގެ އަންހެނުންގެ ތަރައްޤީއަށް މަސައްކަތްކުރާ ކޮމިޓީއަށް މެންބަރުން އިންތިޚާބު ކުރުމަށް ބާއްވާ ބައި-އިލެކްޝަނާ ގުޅިގެން ހުށަހެޅޭ ޝަކުވާ/ މައްސަލަ ހުށަހެޅުމުގެ ނިޒާމު ޤާއިމުކުރުމާ ގުޅޭ\n29 މެއި 2022, 12:00 އިއުލާން\n2022 ޖުލައި 02 ވާ ހޮނިހިރު ދުވަހު ބޭއްވުމަށް ހަމަޖެހިފައިވާ، ހއ.ވަށަފަރު، ށ.ޅައިމަގު، ށ.ކޮމަންޑޫ، ކ.ތުލުސްދޫ އަދި އއ.ތޮއްޑޫ މިދާއިރާތަކުގެ އަންހެނުންގެ ތަރައްޤީއަށް މަސައްކަތްކުރާ ކޮމިޓީއަށް މެންބަރުން އިންތިޚާބު ކުރުމަށް ބާއްވާ ބައި-އިލެކްޝަނާ ގުޅިގެން ހުށަހެޅޭ ޝަކުވާ/ މައްސަލަތައް ބަލައިގަތުމުގެ އިންތިޒާމު ހަމަޖެހިފައިވާ ކަމުގައި ދެންނެވީމެވެ.\nވޯޓުނެގުމަށް ހަމަޖެހިފައިވާ، 2022 ޖުލައި 02 ވާ ހޮނިހިރު ދުވަހު، ޝަކުވާ ބަލައިގަތުމަށް ހަމަޖެހިފައިވަނީ، އެ ދުވަހު ވޯޓުނަގަން ފެށުނީއްސުރެ، ވޯޓުފޮށިތަކުގެ ވަގުތީ ނަތީޖާ އިޢުލާނު ކުރުމާ ހަމައަށެވެ. ވޯޓު ނަގާ ދުވަހު، ވޯޓުލާ މަރުކަޒުތަކުގައި ދިމާވާ މައްސަލަތައް ޙައްލުކުރުމަށްޓަކައި ސީދާ ވޯޓު ފޮށީގެ ވެރިޔާއަށް ޝަކުވާ / މައްސަލަ ހުށަހެޅޭނެއެވެ. އަދި އިލެކްޝަންސް ކޮމިޝަނަށް، "ޝަކުވާ / މައްސަލަ ހުށަހަޅާ ފޯމު" އީމެއިލް މެދުވެރިކޮށްވެސް، ހުށަހެޅޭނެއެވެ.\nޝަކުވާ / މައްސަލަ ހުށަހަޅާ ފޯމް